
Redaktoriaus žodis 


“Tuomet Jėzus iš Galilėjos atėjo prie Jordano pas Joną krikštytis. 
Jonas jį atkalbinėjo: “Tai aš turėčiau būti tavo pakrikštytas, o tu ateini 
pas mane!" Bet Jėzus jam atsakė: "Šį kartą paklausyk! Taip mudviem de- 
ra atlikti visa, kas reikalinga teisumui.'-Tada Jonas sutiko. Pakrikštytas 
Jėzus tuoj išbrido iš vandens. Staiga jam atsivėrė dangus, ir jis pamatė 
Dievo Dvasią, sklendžiančią žemyn it balandį ir nusileidžiančią ant jo.“ 

(Evangelija pagal Matą). 


Prieš metus išėjo pirmasis elektroninio “ Vartiklio" numeris. Šis mėnraš- 
tis buvo ir tebėra platinamas elektroniniu paštu. Po poros mėnesių jis įkūrė 
savo WWW knygą, kurios adresas yra 

http://www.elnet.lt/vartiklis 

Visus metus “ Vartiklis" augo ir stiprėjo - ir šiuo metu turi kelis šimtus 
elektroninių prenumeratorių, nemažai jo skaitytojų “Fidonet" tinkle, o WWW 
knygą per mėnesį aplanko apie pusantro tūkstančio smalsuolių. Prieš porą mė- 
nesių įkurta “Naujienų ir skelbimų lenta" yra naujas traukos centras, turintis 
savo nuolatinius lankytojus. 

Dažnai manęs klausia, kodėl pasirinkau tokį žurnalo pavadinimą. Dauge- 
lis bando jį sieti su nesėkmingų bandymu modemą vadinti vartikliu. Nėra jie 
visiškai neteisūs, tačiau man labiau patinka aiškinti jo kilmę balandžio var- 
tiklio (yra tokia balandžių rūšis) metafora. Ji nėra labai nutolusi nuo mode- 
mo, nes tiek balandžiai, tiek modemai naudojami ryšiams palaikyti. 

Be to, žurnalai, kaip ir knygos, yra vartomi, verčiami. Gal pavadinimas 
prigis skaitytojų širdyse, kils į dangų link Saulės ir kaip balandis vartiklis 
versis per galvą bandydamas pradžiuginti savuosius skaitytojus. 

Balandis yra taikos, nekaltybės, švelnumo ir tyrumo simbolis. Religijoje 
dažnai žymi sielą (dvasią), o krikščionybėje net daugiau - Šventąją Dvasią, 
vieną iš dieviškosios Trejybės, kartais ir kankinio dorumą. Septyni balan- 
džiai ratu aplink kryžių (arba šeši supa moterį - Begalinę Išmintį, o septintąjį 
ji laiko rankose) vaizduoja septynias Šv. Dvasios dovanas: išmintį, protą, 
patarimą, narsą, pažinimą, pamaldumą ir Dievo baimę. Du balandėliai 
vaizduoja santuoką, meilę ir ištikimybę. Aplinkos apsaugos organizacijos 

“Žalioji taika" (“Greenpeace") emblema - irgi balandis su alyvos šakele - 
taika ir viltis. 


Balandžiai daugelyje šalių buvo laikomi šventais paukščiais. Graikų mi- 
tuose jie dažnai yra šalia Afroditės (“kilusioji iš putų" oro vežimu, traukiamu 
baltųjų balandžių, atvyko į Kiprą), naujagimio Dzeuso (balandžiai nešiojo 
dieviškąją ambroziją), lemties ir likimo deivių. 

Nesvetima balandžiams ir kosminė erdvė. Ypatingą vietą ir reikšmę Paukš- 
čių take užima Plejadžių žvaigždynas (lietuviškasis žvaigždyno pavadinimas 
yra Sietynas, tai Jaučio žvaigždyno dalis), kurį iš paskos seka Oriono žvaigž- 
dynas. 

Plejadės buvo septynios titano Atlanto (Baltija - taip pat prie Atlanto van- 
denyno) ir Okeanidės Plejonės dukros. Visos ištekėjo už dievų, išskyrus Me- 
ropę, kuri pasirinko mirtingąjį Sizifą, ir pavirto balandėmis po milžino me- 
džiotojo Oriono septynerių metų per- 
sekiojimo. Tada Dzeusas jas perkėlė į 
dangų, pavertęs žvaigždėmis. Net 
žvaigždyno vardas gali būti kilęs iš 
graikiškojo “peleiades" - “balandžių 
pulkas". 

Tačiau tik šešios Plejadės (Siety- 
no žvaigždės) gerai matomos plika 
akimi. Už vualio slepiasi arba Elek- 
tra, gedėdama Trojos, kurios gynybai 
buvo dovanojusi paladijų, arba Meropė, kuri gėdijasi tekėjusi už mirtingojo, 
arba Kelainė, apdeginta žaibo. Vyriausioji ir gražiausioji yra Maja, pagim- 
džiusi Hermį, kurio tėvas buvo pats Dzeusas. 


"Tas moteris vadino karveliais todėl, kad jos buvo svetimšalės ir kal- 
bėjo nesuprantama kalba, čirškėdamos kaip paukščiai. Tai, kad po kurio 
laiko karvelis prašneko žmogaus balsu, reikia suprasti, jog moteris pra- 
dėjo šnekėti jiems suprantama kalba, o kol ji kalbėjo barbariškai, jiems 
atrodė, kad čirškia kaip paukštis. Juk argi karvelis gali prabilti žmogaus 
balsu?" 

(Herodotas. Istorija) 


Aš norėčiau tikėti, kad nebūsiu tas karvelis ar žvirblelis, kuris tik čirškia 
- ir nieks nesupranta, ką jis sako ir ko nori. Ir šis manasis balandėlis skrajūnė- 
lis nebus padangių valdovas be jūsų, mieli skaitytojai. Suraskite minutėlę 
kitą - mestelkit man laiškelį, straipsnelį, pasidalinkite savo bėdytėmis ar lū- 
kesčiais. Bandysime atsižvelgi į visus jūsų pageidavimus, visas jūsų pasta- 
bas ar problemas. Aš džiaugsiuosi, jei galų gale mes galėsime susėsti prie 
vieno stalo ir išgerti bokalą putojančio “Baltijos" alaus. 

Pirmasis “ Vartiklio" numeris daugiausia skirtas "Internet" tinklui - jis jame 

gimė ir užaugo, todėl atėjo laikas grąžinti skolą. Pradžioje bandė perbėgti vien 
tik su juo susijusių temų “viršūnėlėmis", tačiau kituose numeriuose prie jų 
sugrįš ir pasikapstys giliau - ten, žemėje, galima surasti ne tik kirminėlių, bet ir 
kai ko geriau, o jis visada “ieškos geriausio". 

Kituose numeriuose numatoma daugiau dėmesio skirti ne vien "Internet", 
bet ir kitoms kompiuterių sritims. Mokysimės programuoti C ir C++, rašyti 
programas “Windows" ir kitoms terpėms, įsisavinti MFC klases, aptarti kitus 
įvairius su kompiuteriais, ir ne tik su jais, susijusius klausimus. 

O koks “mirusio medžio" versijos ryšys su WWW knyga? Šie du žurna- 
liukai gyvens greta, viens kitą papildydami ir vienas kitam padėdami. Galbūt 
vienas kitas straipsniukas pasirodys juose abiejuose, tačiau jie stengsis nekarto- 
ti tos pačios informacijos. WWW versijoje surasite žurnalo didesniųjų progra- 
mų pradinius tekstus (jūs žinote, kiek klaidų galima padaryti jas perrenkant „nuo 
popieriaus"), papildomą techninę informaciją, kuri netilpo į popierinį varian- 
tą, tekstuose paminėtas veltui platinamas programas ir dar daug ką kitą. Be 
to, popierinė „Vartiklio“ versija bus labiau skirta kompiuteriams ir vengs ašt- 
resnių juokelių bei anekdotų, o „Vartiklio“ WWW knygai liks daugiau misti- 
kos, religijos ir sodraus humoro. Pavyzdžiui, WWW knygoje nuolat bus plečia- 
mi U.Eco „Fuko švytuoklės" ir Tibeto „Mirusiųjų knygos" komentarai. Vis 
dėlto niekuomet abi „Vartiklio“ versijos neužsidarys vien tik savo temų kiaute 
- jos bandys aktyviai bendrauti tarpusavyje. Tik abi kartu - ir tik kartu su savo 
skaitytojais - jos galės sėkmingai gyvuoti ateityje. 

Noriu padėkoti visiems, padėjusiems išleisti šį „Vartiklio“ numerį. Pir- 
miausia straipsnių autoriams, leidyklai „Žara“, ant savo pečių užsikrovusiai 
nemažą organizacinį krūvį, rėmėjams - ypač IBM firmos atstovybei, „Inter- 
net" paslaugų tiekėjams „Omnitel“ bei „Aiva sistema", firmai „ARS 
Computandi". Jie visi iškart patikėjo „Vartikliu", o be jų pagalbos šis nume- 
ris nebūtų išvydęs pasaulio. Negaliu nepaminėti ir „Elnetos“, maloniai pasiū- 
liusios savo serverį „Vartiklio“ WWW knygai ir po to visus metus nuolankiai 
„kentusiai" jo papildomą krūvį. 

Priimkite mane tokį, koks dabar esu, ir iki naujų susitikimų. 


Jonas SKENDELIS 


El. paštas: j.skendelis Delnet.lt - vyr. redaktoriaus adresas 
vartiklis Delnet.lt - redakcijos adresas 
WWW knyga: http://www.elnet.lt/vartiklis 
Adresas laiškams: „Vartiklis“, 
a/d. 2699, 
2009 Vilnius 

INTERNET kompiuterinis tinklas AIVA- 
vienas didžiausių Lietuvoje 


"| Tinklo mazgai pagrindiniuose Lietuvos miestuose: 
tiesioginis Internet 


pasiekiamas 
komutuojamomis ir išskirtinėmis linijomis. 


„Visos INTERNET paslaugos: elektroninis paštas ( e-mail ), 
informacinių WWW puslapių kūrimas ir palaikymas, paieškos pasaulio 
duomenų bazėse, lietuviškos ir užsienio naujienų konferencijos, 


videotelefoninis ryšys, žymiai pigesnis faksų perdavimas ir kt. 
„Patikimas ryšys, nedidelės paslaugų kainos, geras aptarnavimas. 


TORNADO EXPERT kompiuteriai 


+ Ayinkgdų pasaulio firmų komplektuojančios dalys: 


INTEL procesoriai; 
DATAEXPERT MB ir SVGA; 
CHERRY klaviatūros; 
PANASONIC monitoriai. 


"3 metų garantinė priežiūra : 

) pu S o 

„nemokamas įjungimas į INTERNET. so BE 

“ kompleksinė priežiūra: | Esi 
lokalių Ir globalių - INTERNET, tinklų Ieasii IRA E 
prekybinė Ir buhalterinė programinė įranga. “ 


ne? 


Daugiau informacijos AIVA WWW puslapyje - http://www.aiva.lt 


INTERNET 
KIEKVIENAM 


Internet ir saviaukla 


„Internet“ reiškinys tiems, kurie juo naudojasi, yra savaime suprantamas 
kad kitiems sunku ir paaiškinti, kas tai yra. Be abejo, tai viena didžiausių šio 
šimtmečio demokratijos apraiškų. Juridiškai niekam nepriklausanti. Jei gy- 
venime norite ką nors padaryti, dažniausiai privalote ko nors atsiklausti. Tik 
ne Tinkle. Norite ką nors pasakyti? Tada sakykite, taip, kaip sugebate. Ne- 
reikia pulti ant kelių prieš leidėją, kad galėtumėte ką nors publikuoti. Galite 
laisvai ir veltui tyrinėti bet kokią patikusią temą, nebūdamas įspraustas į ankš- 
tus akademinių snobų rėmus ar pasidavęs tuo metu vyraujantiems mados vė- 
jams. 

Ar gali Tinklas pakeisti formalią mokymo įstaigą? Ne, žinoma, ne! - pa- 
sakytų daugelis. Bet kodėl gi ne? Priežastis - pokalbis; Tinkle trūksta asmuo- 
asmuo tiesioginės sąveikos. Juk ne veltui turbūt Rytų filosofijoje buvo Mo- 
kytojo (Guru) ir mokinio dvasinis ir fizinis ryšys. Ar gali jį pakeisti elektroni- 
niai laiškai? 

„Internet“ neturi tautybės, nežino amžiaus, kūno spalvos, tikybos ar poli- 
tinių pažiūrų skirtumų. Jį riboja tik mūsų planeta. 

Ką galime pasakyti apie tą nesąmonių (ir nepriimtino pobūdžio medžiagos) 
srautą, kuris, gaila, bet tebešėlsta? Gyvename laisvoje visuomenėje, kurioje 
žodžio laisvė svarbiau nei valstybės cenzūra. Esame vis dėlto mąstančios būty- 
bės, tai ar negalime žiūrėti atviromis akimis ir rinktis, ką priimti, o ko - ne? Ir 
gyvenime mes nuolat susiduriame su skirtingos vertės mintimis, žodžiais bei pie- 
šiniais. Kuo greičiau išmokstama skirti pelus nuo grūdų, tuo geriau. Viskas pri- 
klauso tik nuo asmens, ką jis nori priimti į savo sąmonę. 

Padidėja ir savidrausmės svarba. Ją jaučia ir kiekvienas rašytojas, o taip 
pat bet kuris „protingas“ visuomenės narys, - be jos gyvenimas prarastų pa- 
grindą. Tačiau savi-kontrolė turi kilti iš vidaus, o ne būti primesta iš išorės. 
Jaunimas mokomas būti punktualus ir tvarkingas, pavyzdingai elgtis, nes jiems 
taip liepiama. Mokykloje turi būti lavinama vaizduotė, nes to nori mokytojai. 
Todėl pirmiausia reikia pašalinti išorinę prievartą. Mokytojai turi pasistengti, 
kad jų auklėtiniai patikėtų, kad dėstomos žinios yra vertingos ir pravers gy- 
venime. 

„Internet“ - žinių planeta, kurioje mes visi mokiniai. Mes mokomės veikti, 
stebėdami savo veiksmų pasekmes, reikšdami nuomonę, vertindami ir taip 


pažindami gėrį bei blogį. Rytų filosofijoje tai vadinama KARMA, priežastin- 
gumo ir pasekmės dėsniu. Būtent šį dėsnį turėtų pirmiausia įsisąmoninti moki- 
niai. Jie turi suprasti, kad turės atsakyti už savo gyvenimą. 


Pradmenys 


Daugelis yra girdėjęs tą magišką žodį „Internet“, o ne vienas Martynas ar 
Antanas jau skrajoja tarp pasaulinio voratinklio (WWW - World Wide Web) 
sidabrinių gijų, mąsto informacijos paieškos sąvokomis, o jų veiksmai pana- 
šūs į madų žurnalo ar telefonų knygos vartymą. Tik jų įrankis ne paseilėtas 
pirštas, o „Web“ peržiūros programos (angliškai vadinamos „browser“). Po- 
puliariausios Lietuvoje, o ir visame pasaulyje yra „Netscape Navigator" ir 
„Microsoft Explorer“. Bakst čia, bakst ten ir peršokate iš vienos WWW kny- 
gos į kitą (o kur norėjom nueiti, kartais ir neatsimenam). Viskas paprasta ir 
lengva! 

Kaip gauti teisę važinėti šiuo informacijos greitkeliu? Pirma, žinoma, rei- 
kalingas kompiuteris ir modemas, įrenginys, leidžiantis kompiuteriui naudo- 
tis telefono linija. Laimingesni gali jungtis per „išskirtinę“ liniją, per kurią į 
pasaulį „skraido“ visi įstaigos vietinio tinklo vartotojai. 

Antras etapas - pasirinkti „Internet“ paslaugų tiekėjus. Tai firma, išski- 
rianti jums pašto dėžutę ir „iškertanti" langą į pasaulį. Tai jiems skambinate 
naudodami modemą (arba jie suteikia „Išskirtinę“ liniją) ir per jų turimą ryšį 
su pasauliniu tinklu atskrieja informacija. 

Lietuvoje yra keli „Internet“ paslaugų tiekėjai. Kaip išsirinkti tinkamiau- 
sią? Pirmiausia išsiaiškinkite, kurie jų turi vietines stotis (labai svarbu gyve- 
nantiems ne Vilniuje ar Kaune), jei tokių nėra, teks skambinti naudojant tarp- 
miestinį ryšį ir mokėti už jį pagal tarpmiestinio pokalbio tarifus. 

Taip pat, jeigu galite rinktis tarp kelių tiekėjų, išsiaiškinkite; 

1) kokio „pločio“ kanalą jie turi su užsieniu, kuo jis platesnis, tuo grei- 
čiau „atskrenda“ informacija; 

2) kiek turi klientų ir ar jie patenkinti teikiama paslauga (nors kuo dau- 
giau klientų, tuo patikimesnis tiekėjas, tačiau visi jie turi dalintis tą patį „ka- 
nalą" su užsieniu, todėl gali sulėtėti informacijos perdavimas); 

3) kiek ryšio linijų skiria klientams (nuo jų kiekio priklauso, kiek naudo- 
jančių modemus klientų gali dirbti vienu metu: kuo jų daugiau, tuo lengviau 
surasite langą prisiskambinti); 

4) ar turi rotorinį numerį (jis leidžia skirtingiems klientams vienu metu 
skambinti tuo pačiu numeriu: nereikia įsiminti kelių telefono numerių ir skam- 
binti visais, ko! rasite laisvą). 


Kas teikia paslaugas? 


Lietuvoje yra keletas „Internet“ paslaugų tiekėjų. Dažnai jie ne patys tie- 
siogiai bendrauja su pasauliu, o per kitą firmą, turinčią „langą“ į Vakarus. 
Metų pradžioje tiesioginius kanalus su užsieniu turėjo: 

UAB „Taidė“", per kurią į užsienį (per Stokholmą) išeina šie „Internet“ 
paslaugų tiekėjai: „Aiva sistema", „Skaitmeninės komunikacijos", „Penki kon- 
tinentai" ir net „Atviros Lietuvos fondas" (ALF), nuomojantis 64 Kbps liniją 
(tačiau ALF mazgai Kauno VDU ir Klaipėdos Universitete prijungti prie „Lit- 
net“). Vilniuje taip pat dalis, dažniausiai vidurinės mokyklos, ALF vartotojų 
žvalgosi po Matematikos ir informatikos instituto „Litnet“ langą). Per atskirą 
64 Kbps „Taidės" liniją Klaipėdoje rėplioja „Voras“, o Visagine per tokią pat 
- atominė elektrinė. 

Per „Omnitel“ užsienį „SprintLink“ (esančio Vašingtone) akimis regi „El- 
neta" ir „Informacijos tiltas". Gal todėl jų klientai po JAV „ropinėja“ spar- 
čiau, nei po mums artimesnę Europą. Nemažas „Omnitel“ privalumas, kad ši 
firma turi plačiausią mazgų tinklą daugelyje Lietuvos miestų. 

Akademinis ir seniausias Lietuvoje „Litnet“" tinklas, kuris naudoja skan- 
dinaviškąjį „NorduNet“", springsta. Mat nuo pat devintos valstybės tarnau- 
tojai (kurie irgi „akademikai") užkemša šią liniją. Prie jos šliejasi ir kvazi- 
valstybinė pseudoakademinė „Infostruktūra“, o taip pat, kaip aukščiau pa- 
minėta, ir ALF. 


Tad nuo kur pradėti? 


Gal nuo Voratinklio ruletės (http://random.yahoo.com/bin/ry1/), kuri įsuka 
jus ir nusviedžia kažkur tolyn, - ir skrendate, nežinodami, kur pakliūsite? O 
už kadro tegu skamba žodžiai: „Eikite su mumis. Prievarta. Taškas. Koma". 

Ir gana greitai pradėsite suktis tarp adresų, tarsi gyvenime, kol galų gale 
suprasite, kad pabaigoje kažkur ir kažkada tebus „Taškas. Koma". Ir kai pra- 
busite ligoninėje, nesuprasite, kodėl seselės tarpusavy mistiškai šnabždasi 
„Eikš-tu-ty-py dvitaškis..." Visi jie susiuostė ir susimokė. Kas geriau, betaš- 
kė ar belangė? 

Kartais sunku net įsivaizduoti, kad kas nors galėtų užsukti į kai kuriuos 
puslapius. Tačiau tai ir yra didinga, kad jie egzistuoja, kad žmonės nori ir 
bando kažką išsakyti. Jie gali kurti ir parodyti kitiems. Ir jei kas nors juos dar 
ir aplanko, tai dar geriau! 


„Web“ - tai ne knygų biblioteka 


Kaip sunku kartais surasti Tiesą, kai aplinka nepilna, neišsami ir priešta-, 
ringa. Žmonėse labai linkę pervertinti atsitikimų tikimybę, jei gali nesunkiai 
ir greitai surasti pavyzdžių. Štai kodėl dauguma baiminasi skrydžių lėktuvais, 
nors pagal statistiką jie saugesni už automobilių eismą. Aviakatastrofos yra 
reikšmingos (blogoji naujiena) ir giliai įstringančios į smegenis, todėl jų tiki- 
mybė padidinama. Ir tokių perdėjimų kiekis yra labai didelis. 

Tiesiog stebina, kiek daug yra žmonių, kurie mano, kad nėra nieko blogo 
slėpti tiesą politiniais sumetimais ar kad net žodis „Tiesa“ nieko svarbaus 
nereiškia. 

Aišku, Web'e yra daug požiūrių bet kuriuo klausimu. Tačiau juk ne kiek- 
vienas ryšis peržiūrėti per 40 puslapių viena tema, kad susidarytų pilną vaiz- 
dą. Didžioji dalis pasitenkins pirmuoju tekstu, kurį pasiūlys paieškos siste- 
ma, - ir nevargins savęs alternatyvios nuomonės paieška. 

Tačiau nieko baisaus, - Voratinklis nėra niekuo blogesnis už kokį nors 
laikraštpalaiki, - paprastai žmonės perskaito tik vieną iš jų, ir iš to, ką per- 
skaito, susidaro nuomonę. Kam jam skaityti dar antrą ar trečią, ir dar apie tą 
patį? Voratinklis net geresnis - jis suteikia knisliukams lengvai realizuojamą 
tokią galimybę. Ir dar, Tinkle beveik nesurasime tų nuobodžių kalbančių po- 
litikų galvų, kurios siutina savo kvailomis kalbomis iš žydrųjų TV ekranų. 
Bet ar ilgam? 


Kas yra kas? 


Ar neatrodo paslaptingi tie WWW knygų (ar atskirų jų puslapių) adresai? 
Kas gi vyksta anapus uždangos? Iš kur ir kaip Jūsų kompiuteris ištraukia tuos 
puslapius, kurių pradžia „http://www“ skamba tarsi kokie radijo šaukiniai? 

WWW knygos adresas - tarsi telefono numeris. Tai unikali simbolių eilu- 
tė, vienareikšmiškai aprašanti „Internet“ išteklius. Šios sąvokos angliška san- 
trumpa yra URL („Unigue Resource Locator"), pavyzdžiui, „Vartiklio“ kny- 
gos adresas (URL) yra ' 

http://www.elnet.lt/vartiklis/index.html 

Skambindami į kitą šalį pirmiausia turite surinkti tos šalies kodą, pavyz- 
džiui, Anglijos kodas yra 44, o skambinantys iš svetur į Lietuvą, telefono 
numerį pradeda 370. Taip ir „Internet“ adresas prasideda schema (simbolių 
seka iki '//"), pvz., „http://...“ 

HTTP yra hipėrteksto perdavimo protokolo („Hyper Text Transfer Proto- 
col") santrumpa. Be HTTP, žinomesni yra FTP (File Transfer protocol - failų 


perdavimo protokolas), TELNET, NEWS („Usenet" naujienų grupė), WAIS 
ir GOPHER duomenų perdavimo būdai - protokolai. 

Likusioji WWW knygos adreso dalis prasideda „savininko“ serverio var- 
“du, Tekstinis vardas yra vadinamas domenu, pvz., „www.elnet.lt“. Tačiau 
galima nurodyti ir tikslų „skaitinį“ serverio numerį (kurį turi kiekvienas WWW 
serveris „Internet“ tinkle ir kuris susideda iš keturių triženklių skaičių, atskir- 
tų taškais), pvz., 193.219.59.35. Tai tarsi miesto kodas telefono numeryje, 
juk ne vienas atsimename po kelis Lietuvos miestų kodus, kuriuos surenka- 
me skambindami į kitą miestą. 

Pirmoji labai dažna (tačiau neprivaloma, ji gali būti bet kokia) Voratin- 
klio knygos domeno dalis yra www. Paskutinioji nurodo arba šalį, arba tinklo 
pobūdį. „Vartiklio“ adreso dalis „LT“ žymi Lietuvą (UK - Angliją, DE - 
Vokietiją, AU - Australiją, EE - Estiją ir t.t.). Taip pat gali būti (iš labiau 
paplitusių): 

EDU - įprastas mokymo ir mokslo įstaigų tinklui; 

GOV - vyriausybinių organizacijų tinklui; 

COM - komercinių firmų tinklui; 

NET - įvairių tinklo paslaugų tiekėjų tinklui ir t.t. 

Tas pats serveris gali turėti kelias schemas, kurių kiekviena jungiama per 
atskirą uostą. Nenurodžius jo, visi HTTP klientai atplaukia į uostą, kurio nu- 
meris 80 (o, pvz., „Gopher“ - 70). Šį uostą taip pat galima nurodyti (nors 
dažniausiai nebūtina) WWW knygos adrese, pvz., 

http://www.elnet.lt:80/vartiklis/index.html 


Ir pagaliau URL užbaigiamas tiksliu WWW knygos ar puslapio adresu 
šiame serveryje, iš esmės katalogo ir failo vardu pagal „Unix“ sistemos reika- 
lavimus, t.y. katalogų medį suskaidant '/* skirtukais. Priimta, kad WWW pus- 
lapio plėtinys būtų „html“ arba „„htm“. Kadangi įprasta, kad WWW serve- 
riai turi „nutylimąjį“ failo vardą, kuris naudojamas automatiškai, jį galima 
praleisti. Todėl, pavyzdžiui, “Vartiklį" galima iškviesti nurodžius „trumpą“ 
vardą: 

http://www.elnet.lt/vartiklis 

Jei nurodomas tik serverio vardas, tai reiškia, kad bus paimtas „nutylima- 
sis" failas pagrindiniame WWW serverio kataloge. 

Kai kas nors jums pasako kurios nors WWW knygos adresą, užsirašykite 
jį labai tiksliai, - negalima praleisti jokio dvitaškio, taško ar kitokio ženklo. 
„Windows“ terpėje geriausia jį ne persirašyti, o kopijuoti. Pasižymėkite jį 
(nuspaudę kairįjį pelės klavišą perbraukite pelės žymekliu), po to paspauskite 
Ctrl-C (paspauskite Ctrl klavišą, o po to, jo neatleisdami, *C* raidę). Perėję į 
vietą, kur reikia įrašyti kopiją, paspauskite Ctrl-V. 


Didžiausia vertybė yra laikas. Todėl visada pasižymėkite tas WWW kny- 
gas, kurias norėsite pakartotinai aplankyti ar kurios jus kuo nors-sudomino. 
Peržiūros programos turi skirtukus („bookmark“), kuriuose įsimenami WWW 
knygų adresai. 


Kaip veikia? 


„Web“ buvo sukurta kaip paprasta terpė nardymui „Internet“ tinkle. Ta- 
čiau grožis sukelia papildomų problemų ryšiams - net suspausti piešinukai 
kartais užima kelis ar keliolika kilobaitų. Tai nebus taip baisu, kai kiekvienas 
galės turėti nuosavą ISDN liniją. Tačiau dabar daugelis vis dar tebeplauko su 
14,4 kilobodų burlente - modemu. Kaip paimti šiuos kilobaitus, kad nuo lau- 
kimo nepražiltum? 

Taip neatsitiks, nes „Web“ puslapio vaizdas perduodamas ne iš karto. Jis 
išskaidomas į keletą porcijų - nepriklausomų ryšio seansų.. Pagrindinė idėja 
- pirmiausia atkeliauja tik tekstinė informacija. Peržiūros programa peržiūri 
šį tekstą, suranda jame komandas (direktyvas), nurodančias kokio tipo pieši- 
nys (garsas, filmukas ar programa) bei kur jis yra serveryje, greitai nupiešia 
pagrindinius elementus, o piešinius (ir visa kita) siunčia atskirai (vienu metu, 
bet neaišku, kokia tvarka piešiniai atkeliaus, - toliausiai esantis gali aplenkti 
pirmąjį). Kol tai vyksta, vartotojas gali skaityti tekstą ar netgi nušokti į kitą 
puslapį. Šiuo atveju peržiūros programa tiesiog „užmirš“, kad ji negavo kurio 
nors piešinuko. 

Todėl ypač rekomenduojama GIF formato piešinius išsaugoti „sluoks- 
niuotuoju" („interlaced“) formatu (JPEG formatui ši galimybė angliškai yra 
vadinama „progressive"). Šie piešiniai atkeliauja sluoksniais, ir peržiūros pro- 
grama gali pamažu, sluoksnis po sluoksnio, tikslinti piešinį. Jau iš pat pra- 
džių skaitytojas pamatys pagrindinius piešinio kontūrus ir galės nuspręsti, ar 
laukti jo siuntimo pabaigos. 

Kad geriau suprastume, trumpai pažiūrėkime, kaip vyksta darbas. Kai 
„užkuriate“ peržiūros programą ir kviečiate mėgstamiausią „Web“ puslapi, 
jūsų programa („klientas“) susijungia su kitu programinės įrangos „gabalu“ 
(„serveriu“), veikiančiu kažkokiame kompiuteryje kažkur „Internet“ tinkle. 
WWW knygą nurodote įvedę jos adresą, pvz.: 

http://www.elnet.lt/vartiklis/mitai /index.html 

Peržiūros programa siunčia „Elnet“" serverio paieškos komandą. Kai ser- 
veris patvirtina, kad ryšys nustatytas, peržiūros programa pasiunčia užklausą 
šiai WWW knygai atsiųsti ir po to laukia atsakymo: 


GET /vartiklis/mitai/index.html 


Laikydamas, kad viskas eina tiesiog šauniai, serveris siunčia pareikalautą 
informacijos porciją ir nutraukia ryšį laukdamas kito seanso. 

Kliento peržiūros programos reikalai dar tik įsivažiuoja. Įprasta, kad WWW 
knyga yra iliustruota piešiniais. Analizuojant jos tekstą, peržiūros programai 
gali prireikti papildomų ryšio seansų su serveriu, kad „ištrauktų“ papildomus 
elementus, pvz., piešinius, garso ar vaizdo įrašus. Serverio požiūriu, tai visiš- 
kai naujas ir nepriklausomas nuo ankstesnio ryšio seansas. Jis suranda reika- 
lingą piešinio failą ar kitus resursus ir juos pasiunčia klientui. 


Peržiūros programų režimai 


Susiruošėte klaidžioti po Voratinklį - įkeliate peržiūros programą: bakst 
šen, bakst ten... Skriejate per pasaulį tarsi pienės pūkelis, vėjo blaškomas, po 
vasarėjančią pievą. Kur nutūpsite? 

O nutūpę ir apsipratę su peržiūros programa galbūt panorėsite ją prisijau- 
kinti - valdyti ir keisti jos darbo režimus. Tolimesniuose skyreliuose rasite 
dviejų svarbesniųjų galimybių trumpą aprašymą. 


Iš kur atsiranda 
lietuviški šriftai ? 


Štai pirmą kartą įkeliate peržiūros puslapį, atsiverčiate „Vartiklio“ WWW 
puslapį (http://www.vartiklis.elnet.lt) ir ... nematote lietuviškų raidžių. Vie- 
toje jų kažkokios Europos kalbų raidės ar kiti ženklai. Kas atsitiko? 

Pirmiausia reikia naudojamai peržiūros programai priskirti lietuviškus šrif- 
tus. „Netscape Navigator“ 3.0 versijoje (analogiškai ir 2.0 versijoje, tik joje 
gali skirtis kai kurie dialogo elementai) viršutinėje meniu juostelėje pasirin- 
kite „Options“, o po to pateiktame sąraše „General Preferences..." 

Gausite keletą kortelių režimams nustatyti. Pasirinkite šriftų keitimo gali- 
mybę spragtelėdami „Fonts“ kortelės ąselę. Išvysite tokį dialogo langą: 

Gausite keletą kortelių režimams nustatyti. Pasirinkite, spragtelėję jos 
ąsytę, „Fonts“ kortelę. Išvysite tokį dialogo langą: 


Lauke „Use the Pro- 
portional Font“ nurodo- 
mas kintamojo pločio 
šriftas. Paspauskite už šio 
lauko esantį mygtuką 


džiusiame šriftų sąraše 
pasirinkite norimą lietu- 
višką šriftą, pvz., 
„TimesLT“. 

Analogiškai lauke 
„Use the Fixed Font" pa- 
sirenkame šriftą, kuris 
bus naudojamas tekstui 
vienodo pločio šriftu pateikti, pvz., „CourierLT“. Šis šriftas naudojamas pro- 
gramų tekstams bei jau sulaužytom eilutėm vaizduoti (žr. skyrelį apie <PRE> 
direktyvą). 

Pirmame šios kortelės lauke „For the Encoding“ galima parinkti ir sim- 
bolių kodavimo būdą, kuris nurodo, kaip simboliniai raidžių vardai (žr. sky- 
relį apie metasimbolius) bus vaizduojami konkrečiomis raidžių reikšmėmis 
(kodais). Taip sudaromos sąlygos peržiūrėti puslapius, paruoštus naudojant 
kitą kodavimo lentelę. Tai problemiškas laukas, patariame naudoti „Latin- 
1" kodavimo būdą (ISO standartuose „Latin-4“ kodavime numatytos ir lietu- 
viškos raidės, tačiau, jį pasirinkus, turėsite daugiau vargo patys ir sukelsite 
daugiau keblumų savo WWW knygų skaitytojams). „Windows 95 Pan Euro- 
pean Edition" terpėje galima pabandyti pasirinkti ir „Unicode (UTF8)“ koda- 
vimo būdą, tačiau tuomet reikia naudoti tuos „universalius“ šriftus, kurie turi 
lietuviškąjį puslapį, pvz., „Times New Roman" ir „Courier New“. Ir jei šiuo 
atveju lietuviškos raidės jūsų ekrane išnyksta, - grįžkite prie „Latin-1". 

Parinkę pageidaujamus lietuviškus šriftus paspauskite apačioje esantį myg- 
tuką „OK“. 

Pastaba: Lietuviškas pastovaus pločio šriftas, nors ir įdiegtas „Windows“ 
terpėje, gali ir neatsirasti pateiktame leistinų šriftų sąraše. Tada belieka, nau- 
dojant bet kokį tekstų redagavimo programą (Notepad ar Wordpad), taisyti 
NETSCAPE.INI failą. Jo [Fonts] skyriuje reikia eilutėje, prasidedančioje „Fi- 
xed Family=“, įrašyti lietuviško šrifto vardą, pavyzdžiui: 

[Fonts] 
Fixed Base-12 


„Choose font“. Pasiro- | 


Fixed Family-CourierLT 


Po to šio failo [INTL | skyriuje pakeiskite eilutes, kuriose taip pat įrašyki- 
te lietuviškų šriftų vardus ir jų dydžius, pavyzdžiui: 
[INTL] 
PontoO=iso-8859-4, TimesLt,12,CourierLT,12 


„Windows 95" terpėje reikia naudoti „Regedit" programą. Reikia atverti 
HKEY CURRENT USER|Software|NetscapeWNetscape Navigator INTL 
grupės „Font0" raktą. MS „Internet Explorer" (IE) 3.0 programai tenka taisy- 
ti (jei parinktas „Baltic“ kodavimo būdas) HKEY. CURRENT. USER|Sof- 
tware Microsoft Internet Explorernternational1257 grupės 
IEFixedFontName raktą. 

Panašiai parenkami lietuviški šriftai ir „Microsoft Explorer" 3.0 peržiu- 
ros programoje: 

Reikia pasirinkti „View“ 
meniu, o po to pateiktame sąra- 

še pasirinkti „Options“ eilutę. 
SB ak k TŽ Gauname kortelių rinkinį, kuria- 
me reikia spragtelėti „General“ 
kortelės ąselę, po to paspaudę 
šios kortelės apačioje esantį 
„Font Settings..." mygtuką, gau- 
site tokį dialogo langą: 

„Languages“ grupės „De- 
fault" laukelyje galite parinkti 
nutylimąją kalbą. Siūloma pa- 
rinkti (jeigu leidžiama t. y. jei 
veiksni yra „Windows 95 Pan 
European" arba NT 4.0 sistema 
su tvarkingai įdiegta lietuvių kalba) „Baltic“ kalbą. Jei neleidžiama, tikriau- 
siai geriausia būtų „Western“ variantas. 

„Character Set" lauke nurodomas kodavimo būdas. Ir čia derėtų rinktis 
„Baltic“. Lauke „Proportional font" pasirinkti kintamojo pločio šriftą, o „Fi- 
xed-width font" lauke - vienodo pločio šriftą. Jeigu buvo pasirinkta „Baltic“ 
simbolių aibė, tai juose bus išvardinti šriftai, kurie leidžia naudoti „Baltic“ 
poaibį. Jei norite panaudoti „seno pavyzdžio" šriftus, rinkitės „Western“ sim- 
bolių aibę. 


| [Times New Raman =] 
| Eined-width font: [Courier New =] 
MIME K Įindows- 1252 2. 


Svarbesni 
peržiūros programos režimai 


1. Koki puslapį pasirinkti starto metu? 

Praeitame skyrelyje paaiškinome, kaip nustatyti lietuviškus šriftus. Šia- 
me skyrelyje žvilgtelėsime į porą kitų režimų.Pradėjus dirbti „Netscape Na- 
vigator" peržiūros programa, pastebėjote, kad jis visuomet nubėga „namo“, į 
savo gimtosios firmos puslapį. Šį puslapį galite pakeisti bet kuriuo jums įdo- 
miausiu puslapiu, o jis, tikėkimės, bus „Vartiklio“ puslapis. 

Tam reikia „Options“ meniu pateiktame galimybių sąraše pasirinkti „Ge- 
neral preferences", o po to - „Appearence“ kortelę. 

Joje „Home Page Location" lauke galite surinkti puslapio, kurį reikia at- 
siųsti programos starto 
metu, adresą, pvz., http:/ 
/www.vartiklis.elnet.lt 

Tačiau reikia pasi- 
tikslinti, kad viršuje bū- 
tų įjungtas „Home Page 
Location" režimas (ties 
juo turi būti juodas skri- 
tuliukas). Kairėje esan- 
tis „Blank Page" reži- 
mas nurodo, kad nerei- 
kia pateikti jokio pusla- 
pio - tebūna tuščias lan- 
gas 


Šioje kortelėje gali- 

ma parinkti ir kitus vaiz- 
davimo elementus, pvz., jei „Link Styles" grupės laukas „Underlined“ pažy- 
mėtas paukščiuku, nuorodos į kitus puslapius bus pabraukiamos. 

Analogiškai „Microsoft Explorer" peržiūros programoje reikia pasirinkti 
„View“ meniu, o po to pateiktame sąraše pasirinkti „Options“ eilutę. Gauta- 
me kortelių rinkinyje spragtelėję „Navigation“ kortelės ąselę išvysite tokį 
dialogo langą: 

„Page“ lauke pasirenkate, kokiam objektui priskirsite WWW puslapio 
adresą. „Start page" nurodo puslapį, kuris bus kviečiamas „Microsoft Explo- 
rer" įkėlimo metu. Tada „Address“ lauke nurodote pageidaujamo puslapio 
adresą. 


„Microsoft Explorer" 
(kaip ir „Netscape Naviga- 
tor") įsimena paskutiniuo- 
sius peržiūrėtus puslapius. 
Tai leidžia pagreitinti daž- 
nai kviečiamų puslapių 
vaizdavimą. Šiame dialogo 
lange esantis mygtukas 
„Clear History“ leidžia iš- 
trinti šią laikiną puslapių 
saugyklą. 

Norėdami tai padaryti 
„Netscape Navigator" pro- 
gramoje, kvieskite „Op- 
tions" meniu „Network Pre- 
ferences" įrašą ir, parinkę 
„Cashe“ kortelę, spragtelė- 
kite „Clear Disk Memory 
Now" mygtuką. 

O kodėl ją reikia valyti, jei ji tokia naudinga? Pirma, galbūt jums prireikė 
papildomos vietos diske naujai programai įdiegti - išvalius istoriją atsiras 
keli papildomi megabaitai. Antra, įsivaizduokite, kad nuo jūsų paskutinio ap- 
silankymo pamėgtas puslapis pasikeitė. Tačiau, jį atvertę, to galite iškart ir 
nepastebėti, nes peržiūros programa jo turinį pasiėmė ne iš Voratinklio, o iš 
asmeninio kompiuterio disko. Kad atskrietų atnaujintas puslapis, teks paspausti 
„Reload“ (arba kitose peržiūros programose - „Refresh“) mygtuką. 


Ką surasime? 


Panardę, paskraidę po Voratinklį, pasiskaitę ir ką nors nauja sužinoję, 
susigundėte ką nors ir namo parsisiųsti, failą kokį ar naują programą. Tačiau | 
Voratinklyje išvysite ir nemažai naujų, kartais jums ir nežinomų failų forma- 
tų. Kokie jie ir kaip iš jų iškrapštyti norimą informaciją? 

Failo formatą dažniausiai vienareikšmiškai aprašo jo plėtinys, t. y. failo 
vardo dalis, esanti už taško. Šiame aprašyme taupydami vietą panaudosime 
kai kuriuos trumpinius, pvz., PC reikš, kad aprašomas objektas būdingas as- 
meniniams kompiuteriams, „Win“ - „Windows“ terpei, „Unix“ - „Unix“ ope- 
racinei sistemai ir „Mac“ - „Macintosh“ genties kompiuteriams. Jei nenurodyta 
terpė, tekstas teisingas bet kuriai iš jų. 


Kas tai ir tipas? Kaip su juo elgtis? 
Suspaustas archyvas dažnas Mac: galima panaudoti unArjMac arba 
Europos serveriuose DeArj programą, tačiau, tikriausiai, nebus 
ką veikti su rezultatu. 
PC: turite turėti Arj arba unArj programą. 
dažniausiai sutinkamas formatas | Mac: Sound Player programa 
garso įrašams saugoti PC: Waveform Hold and Modify programa 
„AlFF pakankamai dažnas garso įrašų Mac: Sound Player programa 
formatas PC: Waveform Hold and Modify programa 
Mac dvejetainis užkoduotas Mac: Stuffit Expander programa 
formatas 
Tekstinis arba MS Word Tekstinių arba MS Word dokumentų 
dokumentas peržiūros programos 

PC DOS arba "Windows" terpių PC: įkelti vykdymui. Kartais išsiskleidžian- 
programa arba savaime būtina tis archyvas 


nurodyti -d raktą. 


Gl 2 : vienas taupiausių ir labiausiai Yra daug programų šio formato peržiūrai 
2 | paplitusių formatų piešiniams 
ž | ZIP formatu “Gnu" variantas Mac: macgzip programa 
| "Unix" terpei PC: WinZip arba gunzip programa 
| WWW puslapių formatas WWW peržiūros programos 
BinHex formatas “Mac" failams Stuffit Expander programa 
koduoti 7-iais bitais 
“Mac" diskelio kopija Mac: su Shrink Wrap prisijungiame kaip 
papildomą diskelių įrenginį 
PG 24 bitų spalvų populiarus .JPEG Yra daug programų šio formato peržiūrai 
formatas piešiniams saugoti 
"Į populiariausias formatas klipams Mac: "sparkle" programa 
PC: VMPEG arba “Ladybug" programos 
OuickTime Movie, m Mac: Yra daug programų darbui su šiuo 
formatu 
GT formatams klipams Apple .MOVIE | PC: “OGuickTime" programa 
MBSN platformai 


Adobe Acrobat nepriklausomų “Adobe Acrobat Reader" programa - veltui 
nuo terpės ar platformos platinamas komponentas 


dokumentų saugojimui 


*PostScript" spaudinys įkelti į “PostScript" galimybę turintį 
spausdintuvą arba peržiūrėti su 
š “Ghostscript" programa 

E Stuffit archyvas Mac: Stuffit Expander programa 
PC: “Unsit" programa 

„SEA “Mac" savaime išsiskleidžiantis Mac: įkelti vykdymui 

. archyvas 

„TAR “Unix" archyvų formatas Yra “tar" programos realizacijų įvairioms 
terpėms 


„TIFE Formatas aukštos kokybės .TIF Yra daug programų šio formato peržiūrai 
piešiniams 
Dažniausiai “grynas" tekstas Yra daug programų šio formato peržiūrai 
Formatas dvejetainių failų Yra daug programų šio formato 


perdavimui naudojant 7-ių bitų 
kodus peržiūrai, pvz., UUDecode 
Formatas garsui "Win" terpėje Mac: “SoundApp" programa 
PC: Waveform Hold and Modify programa 


2 i Mac: daugelis ftp serverių išarchyvuos jį. 
i Jei ne, Stuffit Expander programa 
PC: WinZip" arba Stuffit Expander | 
programa 


populiariausias archyvas PC Mac: “Ziplt" arba Stuffit Expander 
platformos failams programos 


PC: “PKUnzip" arba “WinZip" programa. 


WWW knyga rašoma HTML kalba 


WWW puslapis iš tikrųjų tėra tekstinis failas, parašytas HTML (HyperText 
Markup Language) formatu, kuris yra specialus bendresnės SGML kalbos 
variantas. Jis sužavi savo paprastumu ir yra pakankamai lankstus norint iš- 
gauti vaizdinius efektus. Štai kaip yra aprašomas paprastutis WWW pusla- 
pis. 


<HTML > 
<HEAD> 
<TITLE>WWwW puslapio pavyzdys</TITLE) 
</HEAD) 


E ODY BACKGRAUND-stars.jpg BGCOLOR-BLACK TEXT-WHITE) 
1>Sveiki atvykę!</hl> 


<hrt> 
<P ALIGN=CENTER) 
<IMG SRC="vartiklis.gif" ALT="Aš dar siunčiamas..." 


ALIGN=" center" > 

<FONT -SIZB=5)> 

<A HREF-"http: //www.elnet.lt/vartiklis/index.html"), 
Aplankykite 'Vartiklį'!</A> 


</FONT) 

</P)> 

<P) 

Ar nenorite <A 

HREF-="mailto: j .skendeliseamadeus .omnitel .net" > 

parašyti man laiškučio?</A> 

</P> 

</BODY) 

</HTML) 

ES a TRS Užteko keliolikos eilučių, kad 

AS aa ARS 2 = sukurtume paprastą Www puslapį! 
ž Tačiau reikia dar kelių sakinių, kad 


paaiškintume pagrindinę jo struktū- 
rą. Jau dabar, atidžiau įsižiūrėję, pa- 
stebėsite keletą dėsningumų. 

Pirma, WWW puslapis yra pa- 
prastas tekstinis failas, kuriame su- 
rasite komandas arba direktyvas 
(angliškai jos dažnai vadinamos žo- 
džiu „tag“ - „kilpelė, etiketė", nes 
direktyvos dažnai susiejamos su tam tikra teksto sritimi arba kitu objektu ir 
dažnai aprašo jo tvarkinį), kurios rašomos tarp *<* ir *>* simbolių. Daugelis 
direktyvų tarsi skliaustai gaubia atskiras WWW puslapio dalis. Uždarančios 
direktyvos požymis yra prieš direktyvos vardą užrašytas simbolis "V, pavyz- 
džiui, 

<HTML> ... < /HTML> - nebūtinos direktyvos, žyminčios dokumento 
dalį, kurioje bus naudojamos kitos HTML kalbos direktyvos. 

Pastaba: Didžiosios ir mažosios raidės direktyvose neskiriamas, todėl, 
pavyzdžiui, galima rašyti ne tik <HTML>, bet ir <Html> bei <html>. 

<HEAD> „< /HEAD> - WWW puslapio antraštė, aprašanti dokumen- 
tą. Nors antraštė neturi tiesioginės įtakos WWW puslapio vaizdui ir nėra pri- 
valoma, ji labai svarbi. Pavyzdžiui, joje esanti <TITLE> ... </TITLE> di- 
rektyvų pora WWW puslapiui suteikia pavadinimą, kurį daugelis peržiūros 
programų užrašo savo antraštėje. Taip pat antraštėje galima nurodyti kitą pa- 


Sveiki atvykę! 


Ar nenorite 


Ziiai "Document Dona | 


pildomą informaciją, pavyzdžiui, raktažodžius ir trumpą WWW puslapio ap- 
rašymą, padedančius paieškos sistemoms (pavyzdžiui, „Lycos“) tiksliau iden- 
tifikuoti ir įvertinti toki WWW puslapį milžiniškame pasauliniame Voratin- 
klyje. 

Be to, antraštė yra perskaitoma pirmiausia, tad ji yra puiki vieta surašyti 
visiems objektams, kurie bus panaudoti vėliau, pavyzdžiui, „JavaScript“ pa- 
programėms ir globaliesiems kintamiesiems, kurie pradines reikšmes įgyja 
antraštės skaitymo metu. 

<BODY> ... </BODY> nurodo WWW puslapio turinį, kuris bus patei- 
kiamas skaitytojui: tekstą, piešinius, garso ir vaizdo įrašus ir kita. Šiame blo- 
ke esančios HTML kalbos komandos nurodo šių elementų išdėstymo ir patei- 
kimo būdą. Ši direktyva gali turėti keletą parametrų, nurodančių bendrus pus- 
lapio požymius. 

Pavyzdžiui, BGCOLOR=BLACK nurodo, kad puslapio fonas bus juodos 
spalvos, o jame tekstas užrašomas baltai, nes TEXT=WHITE. O BACK- 
GROUND nurodo, kokį piešinuką naudoti fonui. Perskaičiusi tą eilutę, per- 
žiūros programa turi papildomai paprašyti, kad serveris jį atsiųstų. 

<H1> ... </H1> apskliaudžia WWW puslapio pavadinimą. Tekstas rašo- 
mas storesniu ir didesniu šriftu eilutės centre. Numatyti šeši antraščių forma- 
tai, nuo 1 iki 6, HI, H2, ..., H6. Jie skiriasi pavadinimo lygiavimo būdu ir 
kitais parametrais. Bendras dėsningumas - kuo skaičius didesnis, tuo šriftas 
mažesnis. 

<P> ... </P> nurodo teksto pastraipos pradžią ir pabaigą. HTML doku- 
mente esantys eilučių pabaigos kodai bei tuščios eilutės neturi įtakos pastrai- 
pos išdėstymui, - į WWW puslapio peržiūrai skirtą langą (pagal jo dydį) 
talpindama pastraipą peržiūros programa ją „sulaužo“. Pastraipos lygiavimą 
mu ALIGN parametru, pvz., pavyzdyje <P ALIGN=CENTER> nurodo, kad 
šią pastraipą reikia centruoti. 

Kiti leistini pastraipos lygiavimo paramet- 
rai yra RIGHT (pagal dešinįjį kraštą) ir LEFT 

(pagal kairijį kraštą, kuris galioja nenurodžius 
jokio parametro). Labai gaila, tačiau nėra ||| 
įprastų tekstų redaktoriams galimybių lygiuoti | 
iš abiejų pusių arba padaryti pirmos pastraipos eilutės įtrauką. Štai pavyzdė- 
lis, kaip veikia pastraipos lygiavimo komandos: 
<P ALIGN=" LEFT" >Ši pastraipa lygiuojama pagal kairįjį 
kraštą.</P)> 

“P ALIGN=" CENTER“ >Ši pastraipa yra centruojama.</P> 

<P ALIGN="RIGHT">Ši pastraipa yra lygiuojama pagal 


ešinįjį  kraštą.</P?) 


<FONT-> ... </FONT> aprašo teksto srities šriftą. Galima nurodyti šrifto 
šeimą (pvz., „Helvetica“), spalvą, dydį. Šrifto dydis nurodomas parametru 
SIZE sutartiniais vienetais nuo 1 iki 7. Nenurodžius jokio, bus imamą reikš- 


mė 3. Ką ji atitiks peržiūros programoje, priklauso nuo konkrečios progra- * 


mos ir nuo jos darbo režimų, nes skirtingos peržiūros programos šiems skai- 
čiams gali priskirti skirtingus šriftus ar jų dydžius. 

Taip pat <FONT> direktyvoje COLOR parametru galima nurodyti šrifto 
spalvą. Spalva gaunama sumaišant skirtingą kiekį raudonos, žalios ir mėly- 
nos spalvos. Šie kiekiai nurodomi šešioliktainės sistemos skaičiumi kiekvie- 
nai spalvai skiriant po du šešioliktainius skaitmenis. Šis šešiaženklis skaičius 


turi prasidėti diezu '4*. Pavyzdžiui, direktyva <FONT SIZE=5 | 


COLOR ="žFF0000" > nustato 5-ojo dydžio raudonos spalvos šriftą. Jei jums 
per sunku naudoti šešioliktainę sistemą, galite nurodyti angliškus spalvų pa- 
vadinimus. Pavyzdžiui, ankstesnė direktyva yra identiška <FONT SIZE=5 
COLOR="RED">. Skyrelyje “Spalvų sąrašas" išvardinta visa leistina spal- 
vų vardų aibė. 

<FONT> direktyvoje leidžiama parinkti ir norimą šriftą, pvz., "Arial" ar- 
ba "Helvetica". FACE parametru galima net nurodyti keletą jų, pvz., <FONT 
FACE="TimesLT,HelveticaLT">. Peržiūros programa iš šio sąrašo parinks 


tą, kuris veiksnus peržiūros programos terpėje. Tačiau, ruošiant lietuviškus | 
puslapius, siūlyčiau vengti šio atributo, nes negalima garantuoti, kad skaity- | 


tojas turi kokį nors įmantrų šriftą. 

<IMG:> direktyva skirta piešiniams valdyti. SRC parametras nurodo pie- 
šinio „Internet“ adresą. Peržiūros programa turi pradėti naują ryšio seansą jo 
atsiuntimui. Kol piešinys siunčiamas, peržiūros programa piešinuko vietoje 
pateikia tekstą, kuris priskirtas ALT parametru, pvz., „Aš dar siunčiamas...". 

Pavyzdėlyje taip pat yra ir dvi nuorodos į kitus „Internet“ adresus. Jas 
aprašo direktyva <A> </A> (angliškai „anchor“ reiškia „inkaras“; be to, ši 
direktyva leidžia pažymėti teksto vietą („išmesti inkarą"), į kurią galima nu- 
šokti iš kitur - iš to pačio ar kito HTML dokumento). 

HREF parametrui priskiriamas kito WWW puslapio ar kitokių „Internet“ 
resursų adresas. Pavyzdžiui, antrojoje nuorodoje esantis užrašas 
"HREF=MAILTO:" reiškia, Kad nurodytu elektroninio. pašto adresu galima 
išsiųsti laišką. 

Tekste nuorodos <A HREF=...> ... </A> yra dažniausiai išskiriamos kita 
spalva ir pabraukiamos. Žymekliui ėsant virš jos ir spragtelėjus pelės klavišą 
bus iškviečiamas nurodytas „Internet“ interesas (vietoj ankstesnio). 

Dar daug kitų galimybių slepia HTML kalba. Detaliau apie tai pakalbėsi- 
me kitame „Vartiklyje“. Bet ir šio paprasto pavyzdėlio pakanka, kad supras- 
tume, jog galima sukurti įspūdingus puslapius vien dėliojant nuorodas į pie- 


šinukus ir kitus WWW puslapius. Tačiau reikia būti labai atsargiam. 

Prasidėjus „Internet“ bumui, HTML kalba plėtojama nepaprastai greitai 
ir nuolat papildoma naujomis galimybėmis. Tačiau skirtingos peržiūros pro- 
gramos (ir net tos pačios programos skirtingos versijos) naudoja skirtingus 
HTML kalbos papildymus (arba jų poaibius). Todėl susižavėjus kokia nors 
galimybe reikia neužmiršti, kad dalis skaitytojų jos nepastebės arba matys 
netikslų vaizdą. 

Pabaigoje nerkime truputį giliau. HTTP serveris turi žinoti du pagrindi- 
nius dalykus: kokios informacijos nori klientas (ją aprašo: HTML kalba) ir 
kokius veiksmus reikia atlikti ją pateikiant. Pagrindinis bendravimo įrankis 
yra GET komanda, pvz., 


GET stars.jpg 

Tačiau dabartinė HTTP versija leidžia klientui perduoti ir papildomą in- 
formaciją, tiksliau aprašančią jo galimybes, pvz., kokius grafinius formatus 
jis sugeba priimti (ir nesiųsti, pvz., JPEG piešinių, jei jų nesupranta peržiūros 
programa). 

Atsakydamas į užklausą, serveris visada siunčia antraštę, pvz., 

HTTP/1.0 200 OK 

Date: Sūn; 16 Mar 1997 23:38:46 "GMT 

MIME-version: 1.0 


Content-type: image/jpeg 
Ras moOdi1 1604. SuUn;/ 23" 65 1997-1117 753 16MŲ 
Content length: 31504 


Iškart po šios antraštės eina 31504 baitų apimties piešinys JPEG formatu, 
o pirmoji eilutė nurodė HTTP protokolo versiją ir serverio atsakymo kodą. 
Stai keli dažnesni kodai: 


Ž - URL surastas, informacija bus perduodama; 
404 —- URL nesurastas; 
503 - serveris neturi galimybių patenkinti užklausą. 


Kitos eilutės patikslina informaciją. Labai svarbus ir praktiškai privalo- 
mas yra „Content-type“ įrašas, nurodantis perduodamų duomenų tipą. Štai 
dar keli leistini tipai: 


Apašs 
L mam 
ai Ko PKZIP archyvas 

| PensGlamau 
ra [vija 


Kaip išeiti į pasaulį? 


Taigi nusprendėte sukurti savą WWW puslapį arba net ištisą knygą 
(WWW knyga aš vadinu kelių tarpusavyje susijusių WWW puslapių rinkinį, 
nes jis iš tikro kažkuo panašus į įrištą knygą). Nuo ko pradėti? 

Reikia surasti patogią HTML redagavimo programą. Paprasčiausia yra 
nusipirkti, ypač jei ruošiatės rimtai užsiimti šios srities veikla, komercinį pa- 
ketą. Dažniausiai jie ne tik leidžia patogiai kurti standartinius WWW pusla- 
pius, turi nemažas pavyzdžių ir piešinukų kolekcijas, bet ir leidžia organi- 
zuoti WWW puslapių kūrimą: tvarkyti jų struktūrą bei ryšius, surasti nuoro- 
das į neegzistuojančius objektus, nusiųsti juos į serverį ir t.t. Tarp tokių pake- 
tų paminėčiau: „Corel WebDesigner“, „Microsoft FrontPage" ir „Adobe 
PageMill" (pastarasis skirtas „Macintosh“ kompiuteriams). 

Tačiau bent jau pradžioje galima pataupyti ir susirasti veltui platinamą 
programą. Kadangi daugelyje kompiuterių jau yra įdiegta „Microsoft Word" 
programa, galima naudoti ir ją: tereikia surasti „Microsoft“ firmos veltui pla- 
tinamą priedą jai: „Internet Assistent for Word". Analogiški priedai egzis- 
tuoja ir daugeliui kitų „Microsoft“ programų, pvz., „Excel“, leidžiantis pa- 
ruoštas skaičiuokles (kainininkus, prekių sąrašus ir t.t.) užrašyti kaip lenteles 
į HTML failus. 

„Microsoft Office 97“ programos jau pačios (be papildomų priedų) turi 
priemones informacijai užrašyti HTML formatu. Tačiau, jei neturite minėtų 
„Microsoft“ programų bei priedų arba jie jums nepatinka, HTML puslapiams 
kurti galite panaudoti peržiūros programą! Aišku, jei naudojate „Netscape 
Navigator 3.0 Gold" versiją. 

Trečioji galimybė - surasti patogias veltui platinamas tekstų rengimo pro- 
gramas. Jų yra labai daug ir jų galimybės labai skiriasi. Tereikia duoti kuriai 
nors paieškos sistemai „Internet“ tinkle užklausą „HTML editor“ ir gausite 
gausų sąrašą. Man pačiam patiko „WebEdit“ programa, bet visų mūsų sko- 
niai skiriasi. Juk vieni važinėja BMW, o kiti svajoja apie ne mažiau patrauk- 
lų „Harley“ motociklą! Tačiau yra ir tokių, kurie kukliai mina dviračio peda- 
lus... 

Ir pagaliau paprasčiausias ir universalus būdas - pačiam išmokti HTML 
direktyvas ir naudoti bet kurią įprastą tekstų rengimo programą. Geriausia - 

„kuo paprastesnę: „Notepad“ arba „Write“ dirbant „Windows“ 3.x terpėje ar 
„WordPad“ - „Windows 95" terpėje. Svarbu tik neužmiršti išsaugoti doku- 
mentą tekstiniu pavidalu (dažna tekstų ruošimo programa turi „Text only" 
arba „Text only with line breaks“ režimą). 

Kol kas minėjau tik „Windows“ terpę, tačiau WWW puslapius galima 


E 


ruošti ir kitose - DOS, „Macintosh“ arba „Unix“ terpėse. Bet, jei WWW 
puslapiai yra lietuviški, labai svarbu, kaip bus koduojamos lietuviškos rai- 
dės. Tiesiog kvaila, kad dažniausiai visose paminėtose terpėse lietuviškų rai- 
džių kodai skiriasi. O tai reiškia, kad vienoje terpėje paruoštus lietuviškus 
puslapius peržiūrint kitose terpėse nematysime lietuviškų raidžių. 

Tad ką daryti? Reikia pabandyti įsivaizduoti, kas skaitys jūsų puslapius. 
Jei jie skirti tik vietiniam naudojimui įmonėje, kodų lentelės problema dar 
nėra aštri. O jei norime savąjį puslapį skirti visam plačiajam pasauliui? Kai 
kas, pvz., net Lietuvos Seimas, kartais pasirenka galimybę skaityti „šveplą“ 
versiją, t.y. specifines lietuviškas raides rašyti panašiomis lotyniškomis: 'ę' 
ir 'ė* — "e", 'š* - *s" ir t.t. Ne pats geriausias ir bjauriai atrodantis variantas! 

Geriau rūpintis geru vaizdu gausiausiai skaitytojų grupei. Lietuviškai daž- 
niausiai skaito naudodami „Windows“ terpės peržiūros programas. Todėl ir 
„Windows“ terpėje paruoštus WWW puslapius lietuviškai neiškraipant vaiz- 
do perskaitys daugiausia skaitytojų. O likusieji gali nusikopijuoti patikusį 
WWW puslapį, perkoduoti jį pagal savo naudojamą kodų lentelę („Vartik- 
lio" WWW puslapyje yra kelių kodų lentelių perkodavimui programa) ir skai- 
tyti įsikėlus jau perkoduotą puslapį. Gal ne taip patogu, tačiau išeitis yra! 


ELNEI O 


teikia visas Interneto paslaugas, 
kuria ir prižiūri virtualius WWW serverius, 
prekiauja kokybiškais Motorolos firmos 
faksiniais modemais. 


Tel. (22) 26 39 48 
El. paštas Info Oelnet.lt 
nttp://www.elnet.lt 
Ftp://ftp.elnet.lt 
IRC: IRC.elnet.lt 


INTERNET KIEKVIENAM 


-——————— 


Žinoma, gali kilti klausimas, kam mokytis HTML direktyvų, jei HTML 
ruošimo programos pačios jas sutvarko? Pirma, tai būdas sukurti (ar pataisy- 
ti būnant svetur) WWW puslapį nenaudojant jokios papildomos programinės 


įrangos. Antra, tai būtina norint profesionaliai užsiimti šios srities veikla. | 
Visos minėtos HTML ruošimo programos yra patogios ir galingos, tačiau | 
niekada nesuteikia visų galimybių ir neatsižvelgia į subtilius niuansus, o bū- | 
tent jie ir suteikia puslapiams unikalią išvaizdą ir savitą „kvapą“. Be to, HTML 

kalba sparčiai tobulėja, - ir programos nespėja paskui ją šuoliuoti. Naujausią | 


Štai galų gale sukūrėte pirmąjį savo WWW puslapiuką. Pirmiausiai su | 
savo naudojama peržiūros programa pasižiūrėkite, kaip jis atrodo. Jei norite | 
ji siųsti į pasaulį, labai patartina pabandyti peržiūrėti naudojant skirtingas 
peržiūros programas, ir ypač senesnes jų versijas. Taip pat pakaitalioti skiria- 
mąją monitoriaus gebą (tai paprasta naudojant „Windows 95" terpę, kitu at- 
veju reikia pabėgioti prie kelių skirtingų kompiuterių). Mat net nuostabiai 
atrodantis WWW puslapis, esant 800x600 ar aukštesnei skiriamajai gebai ir 
bent 256 spalvoms, gali būti bjaurus ar net neįskaitomas, esant 640x400 ge- | 
bai su 16 spalvų. 

Beliko įrašyti į WWW serverį. Čia jau priklauso nuo konkretaus WWW 
paslaugų tiekėjo. Pasižiūrėkite, kurie iš jų veltui deda privačius WWW pus- 
lapius, kokios kitos sąlygos, ir „pasirinkite geriausią“. Jūs jau eteryje, - kal- 
bėkite! 


išmokti HTML kalbą! | 
| 


Kaip WWW puslapiuose atsiranda 
piešinukai? 


Yra senas kaip pasaulis mitas, kad vienas piešinys vertas kelių tūkstančių 
žodžių. Sunku ginčytis su mitais ir religiniais fanatikais, tačiau vis vien noriu 
paklausti: „Ar tai tikrai geriau?" Juk tas posakis buvo skiriamas piešiniui 
bendrąja prasme, o ne Voratinkliui (;Web"), turinčiam ribotas duomenų per- 
davimo galimybes, įvairias suspaudimo ir spalvų transformavimo schemas, 
16 spalvų 640x400 taškų displėjus. Tokioje terpėje piešinys kartais atrodo 
kaip murzina dėmė. Tiek to, bet šį kartą pakalbėkime, kaip piešinukai atsiran- 
da WWW puslapyje. 

Piešiniai yra pats paprasčiausias HTML puslapio elementas. Net keli 
mažyčiai piešinukai gali puslapį išskirti iš kitų. Pagrindinė priemonė juos 
įtrauki yra <IMG SRC-...> direktyva. „SRC“ nurodo piešinio failo vardą, 


1 
pavyzdžiui, <IMG SRC="grybas.gif">. Vietoje failo vardo gali būti ir pro- 
gramos, kuriančios piešinio vaizdą, „Internet“ adresas - taip veikia dauge- 
lis skaitiklių. 

Jeigu piešinys yra teksto dalis, galima nurodyti, kaip jis bus lygiuojamas 
su šiuo tekstu - tam skirtas ALIGN parametras, pavyzdžiui, <IMG SRC="gry- 
bas.gif" ALIGN="top">. Visos peržiūros programos supranta TOP (ties di- 
džiausio eilutės elemento viršumi), MIDDLE (viduryje) ir BOTTOM (ties 
teksto apačios „bazės“ linija) lygiavimo parametrus. Siekiant kuo tiksliau iš- 
dėstyti piešinius „Netscape Navigator" įtraukė ir keletą naujovių, kurios iš- 
plito: 


ALIGN=TEXTTOP  - ties teksto viršumi; 
ALIGN=ABSMIDDLE - eilutės centre; 

ALIGN=BASELINE - atitinka ALIGN=BOTTOM; 
ALIGN=ABSBOTTOM - ties žemiausio eilutės elemento 
kraštų 


Tačiau vis vien piešiniai ir tekstas nenorėjo meiliai bendrauti. Pabandyki- 
te piešinį įdėti pastraipos viduje ir pamatysite, kad jis „surištas“ tik su viena 
eilute, o kitos „neplaukia“" apie jį: 

<IMG SRC="grybas.gif"> 

Kas Lietuvoje nežino, kur daugiausia grybų? Varėna! Jei ne grybai, uo- 

gos, dzūkų mergos būtų nuogos!.. 
<IMG SRC="vover.gif") 
Todėl HTML 3.0 specifikacijoje papildomai įtraukti horizontalaus lygia- 


vimo RIGHT ir LEFT para- 
- BE 


metrai. Reikalai iškart pagerė- 
ja! Naudojant šiuos paramet- 
Pegasi pele Bai bi, 


rus, tekstas pildomas šalia pie- 
šinių eilutė po eilutės. Jeigu 
norite nutraukti teksto pildy- 
mą, galite įterpti <BR> direk- 
tyvą - „nulaužti“ eilutę, joje 
nurodydami CLEAR paramet- 
rą, kurio leistinos reikšmės yra 
LEFT, RIGHT ir ALL. Pavyz- —————————— ž. 
dėlyje buvo panaudotas para- 
metras ALL. 

“P ALIGN=" center") 

“IMG SRC="grybas.gif" ALIGN="left")> 

“IMG SRC="vover.gif" ALIGN= "right" 


<FONT SIZE-=+2> Kas Lietuvoje nežino, kur daugiausia 
grybų? <B>Varėna!</B>) <BR>Jei ne grybai, uogos, dzūkų 
mergos būtų nuogos!.. 

</FONT> 

<BR CLEAR= "ALL" > 

<P>Šiame kukliame pavyz 

Direktyvos <BR CLEAR=LEFT> ir <BR CLEAR=RIGHT> nurodo, kad | 
reikia tęsti tekstą nuo pirmosios tuščios kairiosios ar dešiniosios paraštės, 
<BR CLEAR=ALL> - nuo pozicijos, kurioje abi paraštės tuščios. Dažniau- 
siai piešiniai neįrėminami, nebent tada, kai jie yra nuorodos į kitą Internet 
puslapį dalis, - tada piešinių rėmeliai yra tokios pat spalvos, kaip ir kitų nuo- 
rodų, esančių puslapyje (dažniausia mėlynos ar purpurinės spalvos). Tačiau 
rėmelį galima nurodyti ir tiesiogiai panaudojus BORDER parametrą, kuris 
nurodo rėmelio plotį, pavyzdžiui, 

<IMG SRC="grybas.gif"“ BORDER=5). 

Nulinė reikšmė reiškia, kad rėmelis nebus naudojamas. Nepaprastai svarbus 
yra ALT parametras ir jo niekada nereikėtų ignoruoti. Jis nurodo, kokį tekstą 
reikia pateikti piešinio vietoje, kol šis dar nėra atsiųstas. Peržiūros programos iš 
pradžių atsisiunčia tik WWW puslapio tekstą, jį nagrinėja ir tik tada atsisiunčia 
papildomus elementus, pavyzdžiui, piešinius. Jei jie didelės apimties, tai kol at- 
keliaus, gali praeiti kelios ar net keliolika minučių. 

Piešinio vietoje bus pateiktas tekstas, nurodytas ALT parametru, pavyz- 
džiui, 

<IMG SRC="grybas.gif" ALT="GRYBAS" ). 

Piešinys yra tam tikro dydžio. Geriausiai, kai jo aukštis ir plotis yra tokie, 
kaip ir turi atrodyti WWW puslapyje. Piešinį galima ir „patampyti“, nuro- 
džius HEIGHT ir WIDTH parametrus, pavyzdžiui, 


<IMG SRC="grybas.gif"“ WIDTH=156 HEIGHT=156). 


Vis dėlto stenkitės išvengti piešinių „tampymo“, nes ne visos peržiūros 
programos sugeba dinamiškai pakeisti piešinio dydį, vieną kartą ir šių eilučių 
autoriui teko raudonuoti. 

Rekomenduojama šiuos parametrus nurodyti net ir tada, kai puslapyje 
piešinys bus pateikiamas tikrojo dydžio. Tai papildoma informacija peržiū- 


ros programai, kuri pagreitina puslapio pateikimą ekrane, nes nereikia atsi- 
siųsti net ir piešinio antraštės, kad sužinotų, kiek iš tikro vietos palikti pieši- 
niui. 

Tad savo WWW puslapyje įdėjote piešinuką ir netikėtai aptikote, kad 
tarp jo ir teksto nepaprastai mažas tarpelis. Ne, taip netinka! Čia padės para- 
metrai HSPACE ir VSPACE, nurodantys, kiek tuščios vietos palikti šalia 
piešinio, pavyzdžiui, 
<IMG SRC="grybas.gif" ALT-=“Grybas“ BORDER=0 WIDTH-=156 

HEIGHT-156 HSPACE-=32 VSPACE-32). 


Piešinukas, panaudotas fonui, labai pagerina puslapio išvaizdą. Tačiau 
nepradėkite piktnaudžiauti jais! Jis turi būti vien fonas ir neblaškyti dėmesio 
skaitant informaciją puslapyje. Nebent būtų toks tikslas... 

Rekomenduojama, kad pagrindinis puslapio tekstas prasidėtų <BODY> 
direktyva (nors tai ir nėra būtina). Šia direktyva galima nurodyti puslapio 
foną (nepamirškite, kad kartu reikia nurodyti ir kuo artimesnę fono spalvą - 
trijulę: raudona-žalia-mėlyna), pavyzdžiui, 

“BODY  BACKGROUNG= "samanos jpg" BGCOLOR="4008800" >. 

Taip nurodytas fono piešinys yra dauginamas tol, kol užpildo visą ekraną 
(kaip čerpės ar šiferis stogą). Verčiant puslapius, vienu metu vartomas ir teks- 
tas, ir fono vaizdai. Tačiau „Microsoft Explorer" supranta parametrą 
BGPROPERTIES=FIXED, pririšantį foną - vartomas tik tekstas, o fono vaiz- 
das nekinta. 

<IMG ...> direktyvoje LOWSRC parametras nurodo alternatyvų piešinu- 
ką (dažniausiai mažesnės skiriamosios gebos ir kelis kartus mažesnės apim- 
ties), kurį reikia pateikti vietoje pagrindinio, kokybiško ir dažnai milžiniškos 
apimties piešinio. 

DYNSRC yra „Microsoft Explorer" išplėtimas, nurodantis AVI videofai- 
lus. Jis susijęs su visa krūva papildomų parametrų, pvz., LOOP - kiek kartų 
kartoti šį „klipą“ ir kt. Besidomintys gali patys pasiskaityti http://www.mic- 
rosoft.com/ie puslapyje. 


Simbolių tvarkiniai 


Šiame skyrelyje aprašysime HTML kalbos direktyvas, nurodančias teks- 
to simbolių išvaizdą. Šios direktyvos būna dviejų tipų: loginės ir fizinės. Lo- 
ginės direktyvos aprašo teksto fragmentų išvaizdą pagal jų paskirtį, o fizinės 
- tiksliai nurodo, kokias charakteristikas turi įgyti tekstas. Yra šios fizines 
charakteristikas nurodančios direktyvos: 


<B> ... </B> - pastorintas (pusjuodis) tekstas; 

<I> „. </I> - kursyvas; 

<U> ... </U> - pabrauktas tekstas; 4 

<STRIKE> .. „</STRIKE> - nubrauktas seksas 

<SUP> ... </SUP> - viršutinis indeksas. 

Labai patogu žymėti išnašas. Pvz., < P>Sunaudojamo vandens vidurkis — 
4m<SUP>3</SUP>.</P> 

<SUB> ... </SUB> - apatinis el Pvz., <P> Vandens formulė: 
H<SUB>2</SUB>0O.</P> 

<BLINK-> ... </BLINK> - mirksintis tekstas. 

<TT> ... </TT> - rašomąja mašinėle parašyto teksto įvaizdis, t.y. tekstas 
fiksuoto pločio šriftu. 

Logines charakteristikas nusakančių direktyvų gerokai daugiau: 

<BIG> ... </BIG> - padidinto dydžio simboliai. 

<CITE> ...</CITE> - citatos, pavadinimai, antraštės - dažniausiai vaiZ- 
duojami kursyvu. Pvz., <P>J. Erlicko <CITE> Knyga</CITE> - geriausias 
praeitų metų leidinys.</P> 

<CODE> ... </CODE> - programų tekstai, - vaizduojami fiksuoto plo- 
čio šriftu. Pvz., <P> Tekstą išspausdinsite įvykdę <CODE>print failovar- 
das</CODE> komandą.</P> 

<DFN> ... </DFN> - aprašomasis terminas - dažniausiai vaizduojamas 
kursyvu. Pvz., <P>< DFN> Elektroninis paštas</DFN> - priemonių visu- 
ma laiškams Internete perduoti.</P> 

<EM> ... </EM> - išskirti iš teksto, - dažniausiai vaizduojama kursyvu. 
Pvz., <P>Ši pono mokslų daktaro knyga yra < EM>labai</EM> prasta.</ 
P> 

<KBD> ... </KBD> - tekstas, kuris surenkamas klaviatūra, dažniausiai 
vaizduojamas fiksuoto pločio šriftu. Pvz., < P>Slaptažodžiui pakeisti surin- 
kite komandą <KBD >passwd</KBD>.</P> 

<SAMP> ... </£SAMP> — tiksli simbolių seka, pvz., programų praneši- 
mai. Vaizduojama fiksuoto dydžio šriftu. Pvz., < P> Pranešimas: 
<SAMP>Segmentation fault: Core dumped</SAMP>.</P> 

<SMALL> +. </SMALL> - sumažinto dydžio simboliai. 

<STRONG> ... </STRONG> - griežtai išskirti iš teksto - dažniausiai vaiz- 
duojama paryškintu (pusjuodžiu) šriftu. Pvz., < P> <S7RONG > Pastaba:</ 
STRONG> Išeidami užrakinkite duris!</P> 

<VAR> ... </VAR> - kintamojo pavadinimas, - dažniausiai vaizduoja- 
ma kursyvu. Pvz., < P> Čia <VAR>filename</VAR> reiškia veiksnų failo var- 
dą.</P> 

Gali kilti klausimas, kam reikalingi skirtingi teksto tvarkiniai, jei jie ekra- 
ne vaizduojami identiškai? Tačiau teoriškai švarioje SGML erdvėje doku- 


mento turinys yra atskirtas nuo jo vaizdavimo. Tad, jei antraštė visad yra tik 
antraštė — tai visai nesvarbu, kaip ji yra vaizduojama: 24 punktų „Times“ 
šriftu ar 18 punktų „Arial“ šriftu. Be to, peržiūros programa gali leisti parink- 
ti konkrečius vaizdavimus skirtingoms loginėms teksto charakteristikoms skai- 
tytojo nuožiūra. 

Ir pabaigoje noriu paminėti <BASEFONT SIZE=n> direktyvą, kuria 
nurodomas nutylimojo šrifto dydis, kurioje n yra šrifto dydžio reikšmė 
nuo 1 iki 7. 


Sąrašai WWW puslapiuose 


Tekstuose dažnai rasime įvairius sąrašus ar kitus išvardijimus. HTML 
kalba numato tris skirtingus būdus sąrašams sukurti. Derinant juos tarpusa- 
vyje bei su kitais elementais galima sukurti sudėtingą struktūrą. 


1. <OL> - sunumeruotieji sąrašai 


Direktyvos <OL> ... </OL> nurodo sritį, kurioje viduje automatiškai nu- 
meruojami sąrašo elementai. Kiekvienas elementas pradedamas direktyva 
<LI>, pavyzdžiui, 
<P>Norint iškepti blynus, reikia turėti: <BR> 
OL) 

KE Žaslių: 


LI>kiaušinių; 


<LI>taukų; 
<LI>keptuvę. 
KOL 

*/B2 


Peržiūros programoje tai atrodys taip: 
Norint iškepti blynus, reikia turėti: 
3 
2. kiaušinių; 


taukų; 
keptuvę. 


Direktyva <OL> turi porą parametrų: 
START=skaičius nurodo pradinį sąrašo numerį, o 
TYPE=ripas - numeravimo būdą. Šį parametrą galima naudoti ir direktyvoje 
<LI>, taip tampa įmanoma pakeisti numeravimo būdą sąrašo viduje. Taip 


pat direktyva <LI> turi atributą VALUE=skaičius, leidžiantį pakeisti šio ir 
tolimesnių elementų eilės numerius, pavyzdžiui, <LI VALUE=10>. 
Leistini šie numeravimo tipo kodai: 
A - numeruojama didžiosiomis lotyniškomis raidėmis: A, B, C ir tt. 
a - numeruojama mažosiomis lotyniškomis raidėmis: a, b, c ir t.t. 
I - numeruojama didžiosiomis raidėmis užrašytais romėniškais skai- 
čiais: I, II, III, IV ir t.t. 
i - numeruojama mažosiomis raidėmis užrašytais romėniškais skai- 
čiais: i, ii, iii, iv ir t.t. 
1 - numeruojama arabiškais skaitmenimis ir šis režimas galioja nenu- 
rodžius kitaip. 


Pavyzdžiui, 
«OL TYPE-a START-3>... </OL> sukurs sąrašą, kuris numeruojamas 
taip: c, d, e, .... 


2. <UL> - nesunumeruotieji sąrašai 


Jei reikia išvardinti elementus jų nenumeruojant, galima naudotis <UL> 
 </UL> direktyva. Ji sukuria skirtukais („sagutėmis“) prasidedanti sąrašą, 
kurio elementus nurodo <LI> direktyva. <UL> ir <LI> direktyvų parametras 
TYPE=tipas nurodo, kokie skirtukai bus naudojami; nieko nenurodžius - juodi 
skrituliukai. Leistini „sagučių" tipai: 

TYPE=circle  - juodi burbuliukai; 

TYPE-=disc - juodi blynai; 

TYPE-sguare  - juodi kvadračiukai; 


Pavyzdžiui, 

P>Norint iškepti blynus, reikia turėti:<BR) 
UL TYPE= “SOUARE" > 

rakodagk alka sibko 

Li> kiaušinių: 

LI>kaukų; 

<LI>keptuvę. 

</UL) 

</P> 


„P AA 


Peržiūros programoje tai atrodys taip: 

Norint iškąpti blynus, reikia turėti: 
e miltų; 

e kiaušinių; 

e taukų; 

e keptuvę. 


Analogiška, tačiau taupiau išdėstanti sąrašo elementus ir neturinti para- 
| metrų yra <MENU><LI> ... <LI> ... < /MENU> direktyva. Dar taupiau ir 
" keliais stulpeliais sąrašą, kurio elementai trumpesni nei 20 simbolių, išdėsto 
(ir taip pat neturinti parametrų) <DIR><LI> ... <LI> ... </DIR> direktyva. 


iki 
! 
į 
:| 
| 


Pastaba: Visų tipų pina gali būti kelių lygių. Antrajame lygyje nenu- 
" meruojamų sąrašų „sagutės“ yra tuščiavidurės. Be to, gilesni lygiai įtrau- 
, kiami toliau nuo krašto. 


"3. <DL> - paaiškinimai 
Įvairių terminų aprašymų ir paaiškinimų sąrašus galima patogiai kurti nau- 
dojant <DL> .... </DL> direktyvą. Šiame sąraše terminai nurodomi <DT>, o 
jų paaiškinimai - <DD> direktyvomis, pavyzdžiui, 
<DL)? 
<DT5HAHTML 
| <DD>tekstinio failo formatas WWW puslapiams kurti; 
| <DT>HTTP 
<DD>hiperteksto perdavimo protokolas tinkluose. 
</DL > 
Peržiūros programoje išvysime: 
HTML 
tekstinio failo formatas WWW puslapiams kurti; 
ELP 
hiperteksto perdavimo protokolas tinkluose. 


0222-72 


Pastaba: Visi sąrašai: <OL>, <UL> bei <DL> gali COMPACT atribu- 
tą, kuris nurodo, kad reikia „taupiai " (paliekant kuo mažiau tuščios vietos) 
išdėstyti sąrašo elementus, pavyzdžiui, 

<DL COMPACT) 


<DT>GIF 

<DD>taškinis piešinių formatas populiarus Internet 
tinkle; 

<DT>HTM 

<DD>:WWW puslapių failo plėtinys. 

LD 


Peržiūros programoje išvysime: 
41 taškinis piešinių formatas populiarus Internet tinkle; 
UIM WWW puslapių failo plėtinys. 


Papildomos HTML direktyvos 


Šiame skyrelyje aprašomos kai kurios naudingos, tačiau iki šiol nepami- 
nėtos HTML kalbos direktyvos. 


1. <CENTER> - centruoti. 


Nors <P> - pastraipos ar <IMG> - piešinio direktyvos turi centravimo pa- 
rametrus, kartais labai patogu naudoti atskirą <CENTER> ... </CENTER > 
direktyvą. Jei <P>, <IMG> ir kitų direktyvų centravimo parametras veikia tik 
tam objektui, tai <CENTER> ... </CENTER> direktyva gali apskliausti ke- 
lias iš jų, puslapis sukuriamas greičiau, nes nereikia kiekvienai direktyvai nu- 
rodyti lygiavimo parametro, taip pat užima mažiau vietos, o tai reiškia, kad bus 
greičiau atsiunčiamas. Pavyzdžiui, visi šie elementai bus centruojami: 

<CENTER> 

<P>Pirmoji pastraipa.</P> 

<IMG SRC="grybas.gif"> 

<P>Antroji pastraipa.</P> 

</CENTER)> 


2. <BLOCKAUOTE-> - cituoti. 


Ilgoms citatoms apgaubti yra skirta <BLOCKOUOTE> 
</BLOCKOUOTE> direktyva. Ši citata yra išskiriama iš teksto didesnėmis 
paraštėmis. 


3. <ADDRESS> - WWW puslapio autoriaus adresas. 


Nuorodoms į kitą dokumentą, jo autoriui ir elektroninio pašto adresui iš 
teksto išskirti galima naudoti <ADDRESS> ... </ADDRESS> direktyvą. Daž- 
niausiai tokios nuorodos yra dokumento pabaigoje. 


4. <HR> - horizontalus brūkšnys. 


Teksto sritims atskirti galima panaudoti <HR> direktyvą. Ji puslapyje 
nubrėžia horizontalią liniją. Galima keisti linijos storį, kuris nurodomas taš- 
kais parametru SIZE=storis. Nenurodžius reikšmės, linija brėžiama per visą 
puslapio plotį. Atributu WIDTH=//gis galima pakeisti jos ilgį; nenurodžius 
šio parametro, linija brėžiama per visą plotį. Ilgi galima nurodyti arba pro- 
centais, pvz., <HR WIDTH=“504" SIZE=6> arba taškais - pikseliais <HR 
WIDTH=150>. 


Parametru ALIGN=/ygiavimas galima nustatyti lygiavimo būdą. Leisti- 
nos lygiavimo reikšmės yra LEFT, RIGHT ir CENTER (lygiavimui iš kairės, 
dešinės ir centruoti). Nenurodžius šio parametro, brūkšnys brėžiamas tuščios 
eilutės viduryje 

Ir pagaliau, kai storą tamsų brūkšnį galima nurodyti atributu NOSHADE 
- juo uždraudžiami „šešėliai“, pvz., 


<HR SIZE=10 ALIGN=“Right" NOSHADE? 


Mažosios gudrybės 


1. Kaip lygiuoti tekstą iš abiejų pusių? 


Toks lygiavimas yra įprastas knygose, žurnaluose ir laikraščiuose. Tačiau nė 
viena HTML direktyva neturi tokio lygiavimo parametro. Ar yra išeitis? 

Iš dalies taip. Ruoškite tekstą tokia tekstų ruošimo programa, kuri turi 
lygiavimo iš abiejų pusių režimą, pvz., „Word“. Tekstui priskirkite pasto- 
vaus pločio šriftą, pvz., „Courier“ arba „Monospace“. Išlygintą tekstą įrašy- 
kite į diską „Text only with line breaks" režimu (tekstiniu pavidalu išlaikant 
eilučių laužinius,). 

O kas toliau? Juk HTML kalba ignoruoja eilučių galus ir kelis tarpus, taip 
pat tarpus pastraipos ar eilutės pradžioje sutraukia į vieną. Išeitis - panaudoti 
<PRE> ... </PRE> direktyvą, kuri nurodo, kad jos gaubiamą tekstą reikia 
pavaizduoti taip, kaip jis išdėstytas, t.y. su visais eilučių laužiniais, tarpais ir 
t.t. Vienas apribojimas - tokį tekstą peržiūros programos rodo pastovaus pločio 
šriftu. 

Taip pat ši direktyva yra labai patogi, kai reikia įterpti programų teksto ar 
kitokio iš anksto sutvarkyto teksto didesnius fragmentus. Šiose teksto srityse 
leidžiama naudoti ir kitas HTML direktyvas (pvz., nuorodas į kitus pusla- 
pius), tačiau stenkitės jų, jei tik įmanoma, vengti. 


2. Kaip įtraukti pirmąją pastraipos eilutę? 


HTML kalba ir šiam, knygose ir kitur įprastam tvarkiniui, nenumato jo- 
kio parametro. Paprasčiausias Būdas - kiekvienos pastraipos pradžioje įrašy- 
ti po keletą tarpų - neveikia, nes peržiūros programos juos ignoruoja („su- 
traukia“). 

Bet juk galima įterpti „nesutraukiamus tarpus"! Jis įrašomas kaip meta- 
simbolis šnbsp; (prasideda "4" ir baigiasi ';*). Yra ir daugiau metasimbolių. 
Pavyzdžiui, HTML kalboje simboliai *<', *>* ar '£" turi specialią reikšmę. 


Todėl nereikėtų jų vartoti, geriau užrašyti kaip metasimbolius: '£lt;?, '£gt" 
bei '£amp;*. Taip pat patariama kabutėms užrašyti vartoti metasimbolį 
„Rguot;“. 

Specialūs simboliai taip pat turi savo metavardus, pvz., 
grade; - prekinio ženklo (TM) simbolis; £copy; - autorinės teisės (C) žen- 
kliukas; Areg; - registruoto prekinio ženklo (R) simbolis. 

Jei pažvelgsite į WWW puslapį, parengtą naudojant „Microsoft“ firmos 
„Internet Assistent" arba „FrontPage“ arba „Netscape Navigator Gold" 3.0 
priemonėmis, pamatysite, kad jie vietoje lietuviškų raidžių įrašo kažkokius 
metavardus, kurie lengvai išsišifruoja (beje, metavardai, skirtingai nuo HTML 
direktyvų skiria didžiąsias ir mažąsias raides), pvz., 

«Egrave; - didžioji "E" su kairiniu kirčiu; 

deacute; - mažoji 'e? su dešininiu kirčiu; 
ir t.t. visiems Vakarų Europos kalbų ženklams. Tačiau lietuvių kalbos raidėms 
nenumatyti savi metavardai, todėl įkėlus tokį WWW puslapį į bet kurią tekstų 
ruošimo programą (ir ypač po to panorus išsispausdinti) nėra lengva perskaity- 
ti. Išeitis gali būti universali perkodavimo programa, kurią galite atsisiųsti iš 
„Vartiklio“ WWW knygos „Programų veltui" skyriaus. 


Kai kurios baigiamosios pastabos 


Prieš įdėdami puslapį į serverį, visuomet patikrinkite, kaip jis atrodys (ge- 
riausia naudodami skirtingas peržiūros programas ir skirtingas skiriamąsias 
gebas bei spalvų kiekius). Patikrinkite visas nuorodas į piešinius ir kitus pus- 
lapius (šį darbą gali automatiškai atlikti WWW puslapių tvarkymo progra- 
mos, pvz., „Microsoft FrontPage"), žiūrėkite, kad nebūtų persidengiančių di- 
rektyvų sričių, pvz., 

<B>Pradedame pusjuodžiu, <I)tęsiame kursyvu</B>) ir 
susimaišome</I?). 

Kad nereiktų ilgai vargti su didelėmis knygomis, galite susirasti ir atsi- 
siųsti HTML kontrolės programas („validation“, viena jų yra „Vartiklio“ 
WWW knygoje) arba pasinaudoti tokias paslaugas teikiančiais „Internet“ re- 
sursais. 

Siekdami palengvinti didelių WWW knygų tvarkymą, nevenkite komen- 
tarų (pastabų sau). Jos užrašomos vietoje daugtaškio konstrukcijoje <!--.... - 
-> ir peržiūros programos jų nerodo, tačiau jos yra WWW puslapio tekste ir 
padės jums ateityje. 

O dabar baigiame pradinį įvadą į HTML kalbą. Kitame skyrelyje dar rasi- 


te leistinų spalvų sąrašą, dar toliau - keletas patarimų dėl WWW puslapių sti- 
liaus, o sudėtingesnės konstrukcijos, programavimo elementai ir kita lauks 
jūsų kitame „Vartiklio“ numeryje. 


Lentynos paieška 


Sukūrę pirmąjį savo puslapi, norite jį padaryti pasaulinio Voratinklio da- 
lele? Ką gi, reikia surasti WWW stotį, kuri priims jūsų kūrinį. Yra galimybė 
kreiptis į „Internet“ paslaugų tiekėjus: „Aivą Sistemą", „Elnetą“, „Omnitelį“ 
ar „Skaitmeninės komunikacijas" . Kai kurie kartais yra gailestingi ir išskiria 
truputį vietos privačių asmenų puslapiams (dažniausiai savo klientams). Pirkti 
vietą per brangu? Ar netikslinga išlaidauti, kol dar mokotės? Tada reikia pa- 
ieškoti nemokamų paslaugų tiekėjų ar pažįstamų. Laimei, Lietuvoje veikia 
„Atviros Lietuvos Fondo" viešas serveris. 

Tereikia ateiti į Vilniuje Šv.Jono gatvėje 5-uoju numeriu pažymėtame 
name esančią Fondo „Internet“ atstovybę. ir paprašyti, kad jus užregistruotų 
savo sistemoje (suteiktų „account“). 

Galite pasinaudoti ir kitais tokių paslaugų tiekėjais, pvz., 


http://free.webprovider .com 
kuris tereikalauja, kad jūsų puslapyje būtų jų logotipo ženkliukas arba 
http://www.nitehawk .com 

Tai privačių asmenų bendrija. O tarp lietuvaičių (ir, atrodo, visame pa- 
saulyje) labai populiarus 

http://www.geocities.com 

Tai virtualus miestas. Kuriame galite pasirinkti „gatvę“ ar „slėnį“, o taip 
pat kaimynus, šalia kurių norite „gyventi“. 

Toli esantį serverį pasiekti galite naudodami FTP ryšio (kliento) programas, 
kurios yra skirtos failų siuntimui Internet tinkle. Jų yra įvairių, pvz., „Windows 
95" terpė taip pat turi primityvią MS-DOS lange veikiančią FTP programą (MS- 
DOS lange tereikia surinkti FTP. Jos darbui baigti naudokite BYE komandą). 
Tačiau ji nėra patogi, nes būtina žinoti FTP komandas. Geriau surasti veltui 
kokią nors veltui platinamą Windows terpės FTP ryšio programą. Na o jeigu 
€sate ar ruošiatės tapti WWW puslapių kūrimo profesionalu, galima pasirinkti ir 
„Microsoft FrontPage“ paketą, leidžiantį ne tik kurti ir tvarkyti WWW knygas, 
bet ir nusiųsti jas į WWW stotis. 


Spalvų sąrašas 


Šiame skyrelyje abėcėlės tvarka išvardijami spalvų, kurias galima nuro- 
dyti HTML dokumentuose, vardai. Daugelis jų yra sudurtiniai žodžiai. Čia 
pateiksime tik pagrindinių spalvų ir jų sudedamųjų dalių vertimus, kitų pa- 
ieškokite anglų kalbos žodyne, (pvz., kad „darkseegreen“ reiškia „tamsi jū- 
ros žaluma"). Sunku tiksliai iliustruoti, ką kiekviena spalva tiksliai išreiškia, 
nes skirtingose terpėse priklausomai nuo monitoriaus tipo ar operacinės sis- 
temos režimų) šios spalvos gali atrodyti skirtingai. Pabandykite patys ir suži- 
nosite. O dabar pradedame žodynėlį: 


light - šviesi; magenta - raudonas fuksinas; 
- medium - vidutinė; orange - oranžinė; 

dark, deep - tamsi; purple - purpurinė; 

black - juoda; red - raudona; 

brown - ruda; silver - sidabrinė; 

blue - mėlyna; violet - violetinė; 

gold - aukso; yellow - geltona; 

green - žalia; white - balta. 


gray, grey - pilka; 


Visos spalvos: 


aliceblue, antiguewhite, agua, aguamarine, azure, beige, bisgue, black, 
blanchedalmond, blue, blueviolet, brown, burlywood, cadetblue, chartreuse, choco- 


late, coral, cornflowerblue, cornsilk, crimson, cyan, darkblue, darkcyan, | 


darkgoldenrod, darkgray, darkgreen, darkkhaki, darkmagenta, darkolivegreen, 
darkorange, darkorchid, darkred, darksalmon, darkseagreen, darkslateblue, 
darkslategray, darkturguoise, darkviolet, deeppink, deepskyblue, dimgray, 
dodgerblue, firebrick, floralwhite, forestgreen, fuchsia, gainsboro, ghostwhite, gold, 
goldenrod, gray, green, greenyellow, honeydew, hotpink, indianred, indigo, ivory, 
khaki, lavender, lavenderblush, lawngreen, lemonchiffon, lightblue, lightcoral, 
lightcyan, lightgoldenrodyellow, lightgreen, lightgrey, lightpink, lightsalmon, 
lightseagreen, lightskyblue, lightslategray, lightsteelblue, lightyellow, lime, 
limegreen, linen, magenta, maroon, mediumaguamarine, mediumblue, 
mediumorchid, mediumpurple, mediumseagreen, mediumslateblue, mediumspring- 
green, mediumturguoise, mediumvioletred, midnightblue, mintcream, mistyrose, 
moccasin, navajowhite, navy, oldlace, olive, olivedrab, orange, orangered, orchid, 
palegoldenrod, palegreen, paleturguoise, palevioletred, papayawhip, peachpuff, 
peru, pink, plum, powderblue, purple, red, rosybrown, royalblue, saddlebrown, 
salmon, sandybrown, seagreen, seashell, sienna, silver, skyblue, slateblue, slate- 
gray, snow, springgreen, steelblue, tan, teal, thistle, tomato, turguoise, violet, wheat, 
white, whitesmoke, yellow, yellowgreen. 


WWW puslapių stilius 


Spausdintų knygų stilius tobulėjo šimtmečius, pradedant Gutenbergo „Bib- 
lija", išleista 1456-aisiais. Net šimtmečio po jos pasirodymo prireikė, kad 
prigytų tokie knygų elementai, kaip puslapių numeriai, indeksai, turinys ar, 
net gi, tituliniai lapai. WWW laukia panaši evoliucija, nors šiais laikais viskas 
kinta daug sparčiau. 

Gera praktika - gerai išmokti kelis pagrindinius dizaino principus, ku- 
riuos taikyti visiems savo kuriamiems WWW puslapiams. Tebūnie juose ant- 
raštė, autoriaus pavardė, data ir bent viena nuoroda į WWW knygos pradžią, 
ir 90 "6 darbo atlikta. Taip pat daug ką galima perimti ir iš šimtametės spaus- 
dinto žodžio patirties, tiesa, neužmirštant, kad „Web“ nėra tas pats, kas kny- 
gų biblioteka. 


Apie HTTP protokolą 


Pasaulinis voratinklis (WWW) pamažu virsta visuotiniu laukimu („world 
wide wait"). Duomenų paketai kartais apsuka Žemę bent porą kartų, kad pa- 
siektų kaimyniniame pastate esantį adresatą. 

HTTP - tai hiperteksto perdavimo protokolas, WWW pagrindas. Tačiau 
šis pavadinimas klaidina, nes jis iš tikro yra duomenų perdavimo protokolas, 
leidžiantis efektyviai panaudoti nuorodas. 

Galimi trys HTTP operacijų tipai: 

1. Tiesioginis, kai realizuojamas tiesioginis kliento (pvz., peržiūros pro- 
gramos) ir serverio (pvz., WWW) TCP ryšis. 

2. Panaudojant papildomus (tarpinius) serverius. Galimi trys atvejai: 

Užsklanda („proxy“) veikia klientų pusėje ir jų užklausas perduoda ser- 
veriui. Tai gali būti ir lokalaus tinklo ekranas („firewall“), kuriam serveris 
turi „prisistatyti“, kad galėtų bendrauti su surinkėju, kuris priima tik tuos at- 
sakymus, kurie praėjo pro filtrą. Kitu atveju, kai valdomos skirtingos kliento 
ir serverio HTTP versijos, „proxy“ atlieka vertėjo paslaugas. 

Tiltas („gateway“) klientui prisistato taip, lyg jis ir būtų tikrasis serveris. 
Per jį kiti serveriai, neturintys tiesioginio ryšio su klientu, gali perduoti infor- 
maciją. Naudojant kaip ekraną („firewall“), prisistatyti turi klientas (o ne ser- 
veris, kaip „proxy“ atveju), kuris po to (jei užklausa patenkinama) prileidžia- 
mas prie serverio. Kitu atveju, tai ryšio palaikymas su serveriu, nedirbančio 
HTTP protokolu, pvz., FTP ar „Gopher“. 


„Tunelis“ paprasčiausiai tėra jungtis tarp dviejų TCP ryšių. HTTP pake- 
tai keliauja nepakitę. Jie naudojami, kai tarp kliento ir serverio yra tarpinis 
serveris, o kita nesvarbu. 

(užsklanda) Klientas domas Serveris 
4 . serveris 4 S 
TCP ryšys TCP ryšys 
FL HTTP 
užklausa užklausa 

(tiltas) Klientas domas |gateway Serveris 
4 . serveris 
TCP ryšys TCP ryšys 
HTTP 
užklausa 

TCP ryšys TCP ryšys 


3. Trečioji HTTP serverių atmaina - krepšelis („kašė"), t.y. ankstesnių 
užklausų ir atsakymų įsiminimas. 


Pradinė HTTP inkų žunoaligės 95 
Kašės 
serveris 
Klientas S ernis ryšys bakais ryšys Serveris 
“2 5 atsakymas 


Jei užklausa sutampa su kuria nors, saugoma serverio buferyje, - iškart 
siunčiamas atsakymas. „Kašė“ gali būti tiek kliento, tiek serverio pusėje. Ne 
visas transakcijas galima įsiminti, ir tai gali valdyti tiek klientas,tiek serveris. 

HTTP pranešimai būna dviejų tipų: užklausa ir atsakymas. Leistinos už- 
klausos: i 
GET - užklausa informacijai gauti; 

POST - užklausa prijungtai esybei, vietoje nurodyto adreso, paimti; 
PUT - užklausa prijungtai esybei paimti ir padėti nurodytu adresu; 


DELETE - užklausa nurodytai esybei pašalinti. 
Atsakymas gali būti HTML esybė. Jame taip pat gali būti numatytas 
klaidos kodas, perduodamų duomenų formatas, dydis bei kita informacija. 


Informacijos paieška 


Iš pirmo žvilgsnio atrodytų, kad „Internet“ yra ištisas informacijos van- 
denynas, - tik semk ir naudok. Tačiau, kai prireikia labai tikslios žinutės, 
pakerta rankas: kaip surasti šapą putojančiame kalnų upokšnio sraute? Pusla- 
piai atsiranda ir išnyksta, jų tūkstančiai ir milijonai. Jie buvo, yra arba dar tik 
bus. Jei paprašysiu, kad surastų visus puslapius apie „maistą“, gausiu kelių 
šimtų tūkstančių sąrašą. Nurodysiu „grybai“ - vėl kažkas panašaus. O man 
reikia „maisto su grybų padažu"! 

Paieškos paslaugos „Internet“ tinkle nemokamos, tačiau mano laikas bran- 
gus. Todėl aš noriu surasti, kaip efektyviai panaudoti šiuos galingus įrankius. 
Ar įsivaizduojate, kaip ieškotumėte reikiamo puslapio, jei jų nebūtų? Kurtu- 
mėt savą puslapių kartoteką ar aklai (tarsi neregiai įsitvėrę virvės) eitumėte 
per nuorodas. 

Ne visų paieškos serverių galimybės yra vienodos. Visų pirma skiriasi 
informacinė struktūra. Gali būti indeksai ir katalogai. Indeksai yra milžiniš- 
kos duomenų bazės apie milijonus WWW puslapių. Pagal pateiktą žodį arba 
frazę (ir galbūt papildomas užklausos komandas) sukuriamas WWW pusla- 
pių, kuriuose yra ieškoma frazė, sąrašas. Indeksus kuria programos-„kirmi- 
nai" („crawlers"), kurios perskaito puslapius, juos peržiūri ir indeksuoja, juo- 
se suranda nuorodas į kitus WWW puslapius, kurias panaudoja tolimesnėms 
paieškoms. 

„Web“ katalogai yra WWW puslapių hipersąrašai, pagal hierarchiją su- 
skirstyti į temas bei kategorijas: menas, sportas, kompiuteriai ir t.t. Keliauda- 
mi šiuo medžiu žemyn pasiekiame ieškomą puslapį. Katalogus dažniausiai 
kuria žmonės, o ne programiniai robotai. Jie aprėpia mažiau, tačiau yra ge- 
riau organizuoti. 

Indeksai yra aklas kompiuterinis voratinklyje esančios informacijos per- 
rinkimas, nors kai kurios programos atlieka sudėtingą paiešką. Kai kurios jų 
žodžiams, priklausomai nuo to, kur jie randami, priskiria skirtingus priorite- 
tus - svarbesni žodžiai yra antraštėse, raktažodžių sąrašuose. Žodžio dažnis 
puslapyje irgi yra svarbus veiksnys. Kai kurios paieškos programos indek- 
suoja tik reikšminius terminus. 


Katalogai kryptingesni - jie tiksliau nurodo kelią, kuriuo reikia eiti. Jau- 
čiama tvirta juos kūrusio žmogaus ranka. Kai kurie paieškos serveriai - 
„AltaVista“ (http://www.altavista.digital.com) arba „HotBot“ (http:// 
www.hotbot.com) - yra klasikiniai indeksai. Kiti - „InfoSeek“ (http://www.in- 
foseek.com) arba „WebCrawler“ (http://www.webcrawler.com) - hibridai. 
„Magelan“ (http://www.magelan.com) ir „Yahoo!“ (http://www.yahoo.com) 
labiau katalogai, nors pirmasis ir turi 15 mln. WWW puslapių bazę. Yahoo! 
turi kai kurias paieškos galimybes, tačiau dažnai užklausą peradresuoja 
„AltaVista“ paieškos sistemai. 

„PC Magazine“ žurnalas geriausiais AU „Excite“ (http://wWww.exci- 
te.com), leidžiantį surūšiuoti paieškos rezultatus pagal WWW puslapį, nurodyti 
raktažodžių svarbą; „HotBot“, derinantį milžinišką duomenų bazę su sudėtinga 
vartotojo sąsaja. Jai galima labai sudėtingą paieškos užklausą; ir „Yahoo!“ - 
geriausias katalogas, turintis 14 kategorijų ir tūkstančius subkategorijų. Šio teksto 
autorius mėgsta ir dažnai naudoja „InfoSeek“ (http://Awww.infoseek.com), kuria 
paprasta naudotis ir kuri labai tinka naujokams. Joje galima duoti užklausą (pvz, 
„grybai") ir, jei atsakymų kiekis per didelis, pateikti patikslinančią užklausą tik 
šioje aibėje (pvz., „padažas“). 

Tačiau kas bus, jei šioms paieškos sistemoms pasiūlysime lietuviškus 
žodžius? Štai čia vertinimai ir išsiskiria. Pirmoji nelygioje kovoje krinta iš- 
girtoji „Excite“. Dauguma kitų sugeba ieškoti lietuviškų raidžių, tačiau di- 
džiosios ir mažosios raidės joms skiriasi („AltaVista"“, „Yahoo!“ ar 
„InfoSeek“). Egzaminą išlaikė tik „HotBot“ (http://www .hotbot.com) bei 
„WebCrawler“ (http://Awww.webcrawler.com). Gal ties jomis ir turėtų apsi- 
stoti lietuvio akis? Tačiau „dar ne vakaras", - prieš tai perskaitykite dar du 
papildomus skyrelius. 


Lycos 


Viena paieškos sistema verta papildomo dėmesio. Tai - „Lycos“ (http:// 
www.lycos.com), praeitais metais suteikusi galimybę ieškoti garso įrašų ir 
piešinių. Šios paieškos sistemos agentai („kirminai“) suranda puslapį ir iš jo 
sukuria santrauką. Jame taip pat peržiūri ir įsimena kai kuriuos specifinius 
laukus; autoriaus pavardę, teksto antraštę ir t.t. 

Taip pat tekste bandoma išskirti svarbiausius žodžius ir jiems suteikti 
didesnius svorius. Paskaičiuojama, kiek kartų žodis kartojasi tekste, ir gauta 
reikšmė palyginama su vidutiniu šio žodžio dažniu kituose tekstuose. 


Surasti piešinius ar garso įrašus nesunku. Tačiau „Lycos“ įsimena ir pie- 
šinio kontekstą. Tai tekstas, kuris yra šalia piešinio. Pavyzdžiui, jei WWW 
puslapyje kalbama vien apie garstyčias, tai tikėtina, kad jame esantys pieši- 
niai irgi susiję su garstyčiomis. Todėl šį puslapį „Lycos“ pasiūlys tam, kuris 
ieškos piešinuko su garstyčiomis. Taip pat labai svarbią informaciją turi nuo- 
rodos - iš kokio puslapio ir į kokį jos rodo. Jei į mūsų aptariamą „garstyčių“ 
puslapį yra daug nuorodų iš puslapių, kuriuose irgi užsimenama apie garsty- 
čias, - šio puslapio piešinių pobūdis dar stipriau nusakytas. 

Žinoma, tai dar ne versija, kurioje bus galima pasakyti, kad štai čia pieši- 
nukas, kuriame maža mergaitė glosto katę, tačiau jau dabar tokia galimybė 
labai įdomi ir naudinga. 

O kaip su lietuvių kalba? „Lycos“ kaip ir „HotBot“ bei „WebCrawler“ 
atpažįsta ir moka konvertuoti didžiąsias ir mažąsias lietuviškas raides. 


Altavista 


DEC garsiai trinktelėjo durimis su paieškos sistema „Altavista“ (http:// 
www.altavista.digital.com). Tai buvo pirmoji plačiai žinoma ir geriausia pa- 
ieškos sistema Voratinklyje. Paskatinta šios sėkmės DEC bando įsiveržti į 
paieškos nestruktūrizuotuose tekstuose sistemų rinką. Jos taikinyje asmeni- 
niai kompiuteriai bei vietiniai įmonių tinklai. 

Komerciniu požiūriu nėra jokios rizikos. „Altavista“ buvo pirmoji ir ge- 
rai žinoma globaliosios paieškos sistema, kuri buvo labai greita, nes veikė 
galingų serverių bazėje (10 lygiagrečių „Alpha“ procesorių ir 6 gigabaitai 
operatyviosios atminties!). Naujoji programinė įranga skirta „Windows 95" 
ir NT sistemoms, ir čia greičio klausimas jau labai svarbus. 

Neužbaigto projekto stadijoje dar sunku ką nors konkretaus pasakyti apie 
būsimo kūdikio savybes, tačiau paieškos greitis niekaip negalės prilygti vy- 
resniajam broliui. Visa kita išlieka - sąsajos su vartotoju ir duomenų baze 
nesikeičia. 

Serveriams iškyla kitos problemos. Visų tekstų indeksavimas užima be 
galo daug laiko, o tai verčia šį procesą pradėti ankstų rytą, kad jis netrukdytų 
dirbti kitiems. 

Tačiau likimas kiša visai kito pobūdžio kiaulę, nors tai nėra kažkas visiškai 
nauja. Jau senai prieš „Web“ bumą „askSam“ (http://www.asksam.com) turėjo 
nestruktūrizuotų tekstų kaupimo, paieškos ir indeksavimo duomenų bazės valdy- 
mo sistemą, skirtą PC bei vietiniams tinklams. O ir dabar šios firmos „Web Pub- 
lisher“ atlieka tas pačias funkcijas kaip ir „Altavista“. 


Be to, ši programa aplenkia „Altavistą“ atpažįstamų duomenų formatų 
kiekiu, pavyzdžiui, DBF. Tai svarbu Lietuvoje, kurioje šis formatas labai pa- 
plitęs. O amerikonai yra pamaloninti „askSam“, galimybe peržiūrėti 
„WordPerfect“ dokumentus. 

Ne, nespjaukite, perskaitę šias eilutes, į „Altavistą“. Tiesiog niekad ne- 
reikia užmiršti, kad plačiausiai žinomas vardas dar nereiškia geriausio daik- 
to. Tiesa, Švedijoje „Telia“ serveryje yra ir lietuviška šios sistemos versija 
(tiesa, kartais vietoje lietuviškų raidžių pateikiant latviškas, - et, užsieniui ne 
kažin ką mes ir reiškiam). Jos adresas yra 
http://www.altavista.telia.com/cgi-bin/ 
telia?country=1ltėlang=lt 


Iškart keliese 


Daugiau šansų surasti iškart ieškant keliose vietose. Tokia Barbė devyn- 
darbė yra „Metacrawler“ paieškos sistema (http://www.metacrawler.com/), 
kuri rūšiuoja iš kelių paieškos sistemų gautus rezultatus pašalindama pasi- 
kartojimus. 

Atrodytų, ar gali būti geriau? Pasirodo, gali! Tereikia pabandyti „Dogpi- 
le" (http://www.dogpile.com/). Ji ypač naudinga, kai pabandėt „Yahoo!“ ir 
negavot atsakymo (arba gavot tik kelis), o pabandę „AltaVista“ buvote „pri- 
slėgti" 30 tūkst. atsakymų šūsnimi. Ji elgiasi labai protingai - pradeda nuo 
tos paieškos sistemos, kuri gali duoti tiksliausią rezultatą („Yahoo!“), o po to 
pereina prie kitų, gražinančių didesnius atsakymų kiekius. Taip palaipsniui ji 
gali pereiti per 20 skirtingų paieškos sistemų. 

„Dogpile“ turi ir papildomų gudrybių, pvz., leidžia nustatyti maksimalų at- 
sakymo laukimo laiką - tarp 10 ir 60 sekundžių. Atsakydama „Dogpile“ pra- 
neša, kiek atsakymų surasta naudojant skirtingas paieškos sistemas. Jei šių 
rezultatų nepakanka, galiu panaudoti „kitą paieškos sistemų rinkinį" - atsa- 
kymų kiekis labai išaugs. 


Paieškos komandos 


Paieška gali būti painus reikalas. Jei tiksliai nežinote, ko jums ieškoti, po 
kelių bandymų galite pradėti nervintis nesurasdami reikalingos informacijos. 
Tačiau ne visi žino, kad užklausose galima naudoti specialias komandas - 
operatorius, leidžiantis susiaurinti ar išplėsti paieškos sritį. Pavyzdžiui, žode- 


lis „AND“ arba ženklas '£* naudojami, kai reikia rasti tekstus, kuriuose būtų 
abu žodžiai, pvz., 

Jonas AND Skendelis 
arba 

onas * Skendelis 

Skliausteliai „(...)" leidžia grupuoti kelias užklausas (sukurti kelis sce- 
narijus), kurios atskiriamos kableliais (',*), pvz., štai užklausa puslapių, ku- 
riuose būtų žodis „basic“ kartu arba su „Netscape“ arba su „Explorer“: 

(Basic * Netscape) , (Basic * Explorer) 

Žvaigždutė ('**) nurodo, kad reikia sukurti visų antraščių, į kurias įeina 
šis žodis sąrašą, pvz., 


Internet* 


Kur manasis Valentinas ? 


„Baltieji puslapiai" („White Pages“) padeda surasti reikiamus asmenis, jų 
elektroninio pašto adresus ar telefono numerius. Jie peržiūri įvairius viešus 
informacijos šaltinius: iš universitetų, labdaros organizacijų, kai kuriuos ver- 
slo šaltinius ir telefonų knygas. Galite pabandyti keletą: 


http://www.bigfoot .com 
http://www.four11 .com 
http://www.iaf.net 
http://www.switchboard.com 
http://www.whowhere .com 


Tiesiog į rankas 


Voratinklyje be paliovos kasdien daugėja informacijos, ir jos ištekliai to- 
kie inilžiniški, kad jums tiesiog neužtenka laiko šiame vandenyne surasti no- 
rimą šapą. Pirmiausia, žinoma, svarbu išsirinkti ir išmokti efektyviai naudotis 
tinkamiausia paieškos sistema. 

O kas būtų, jei reikiama informacija pati atkeliautų ant jūsų darbo stalo? 
Be jokių jūsų pastangų? Tą jau leidžia nauja „Internet“ produktų grupė. Ir 
nors ji kol kas apsiriboja naujienomis ir informacijos pristatymu, tačiau jos 
principas turėtų leisti viską, pradedant finansiniais duomenimis, o baigiant 
Programinės įrangos atnaujinimu. 


Štai TV galime pasirinkti kanalus, kurie skirti tam tikro pobūdžio infor- 
macijai, pvz., sporto, muzikos ar žinioms perduoti. „Web“ leidžia dar filtruo- 
ti informacijos turinį ar nurodyti, kuriuo metu pageidaujate jos. Joje gali būti 
papildomos nuorodos į kitas Voratinklio sritis, taip pat įvairesnių objektų, ne 
tik teksto ar piešinių, bet ir programinės įrangos. Įdomiausia, kad jiems vei- 
kiant nereikia pastovaus ryšio su „Internet“ tinklu. 

Skirtingi produktai elgiasi skirtingai. Vieni jų neleidžia ekrano užsklan- 
dai („screen saver") suktis tuščiai ir paverčia ją informacijos pateikimo prie- 
mone. Šį metodą naudoja „AfterDark Online" ir „PointCast Network" (viena 
iš pirmųjų ir dar iki šiol puiki) programos. Kai kurios neatsiunčia informaci- 
jos, o tik praneša, kad ji yra prieinama. „Intermind Communicator" įauga į 
peržiūros programą, o „NETdelivery“ kybo kaip neįkyri ikonytė. „BackWeb“" 
(kaip mažas piešinukas ar klipas) iššoka tiesiai prieš akis, kad praneštų apie 
atėjusią informaciją ir taip pat greitai „nuplaukia“ nuo ekrano. Tačiau galite 
spragtelėti virš jo ir gauti atėjusią informaciją. Žinoma, iš pradžių jums rei- 
kėjo užsisakyti informacijos tiekimo „kanalus“. Kai esate prisijungę prie „In- 
ternet", tačiau aktyviai nebėgiojate po jį, tik tada „BackWeb“ pradeda siųsti 
informaciją. 

Svarbiausia, visos šios (ir dar nemažai kitų) programos yra nemokamos. 
Ir informacija gali pasiekti jūsų stalą skirtingais keliais, pvz., „AirMedia“ 
ignoruoja „Internet“ ir prasiskverbia per šauko („peidžerio“) tinklą (galite 
netgi prie „AirMedia" prijungti savo pašto dėžutę ir jums bus pranešta, kada 
gavote naują laišką). 

Priklausomai nuo vartotojo patirties ir naudojamos technologijos, turinys 
arba „stumiamas“, arba „traukiamas“. Pirmuoju atveju serveris ieško kon- 
taktų, kai tik pasirodo užklausta informacija. Ji bus perduota, kai tik pavyks 
nustatyti ryšį. Antruoju atveju vartotojas prašo serverio, kad šis atsiųstų nau- 
ją informaciją. Ši gali būti suskirstyta į atskiras sritis, kurias užsakyti galima 
atskirai. 

Pirmiausia tvirtai įsisąmoninkite, kad yra du „atstūmimo“ srautai: vienas 
individualiam naudojimui, o kitas - verslui. Pirmu atveju galite visiškai nesi- 
rūpinti dėl technologijos, bent jau tokias galimybes turės būsimos „Netscape | 
Navigator" ar „MS Explorer" versijos. Tereikia pasirūpinti, kokios informa- 
cijos reikia. Jei reikia „Boston Globe“, pasirinkite „PointCast“, Kartu pasiū- 
loma daug kitų kategorijų, o taip pat santrumpos iš pagrindinių laikraščių. O 
jei reikia „Wall Street Journal Interactive Edition", tada pasukite link „After 
Dark Online". 


Kur nėra chuliganų? 


Jų gali nelikti nebent Panevėžyje, kur įsidrąsinę verslininkai pagaliau pra- 
dėjo pyškinti į kaukėtus plėšikus. Tačiau jų gali padaugėti tarp Universiteto 
studentų ir dėstytojų, nes šios garbios įstaigos rektorius žada „įrengti šaudyk- 
lą, ir kiekvieną dieną, po darbo, iki Panoramos, pašaudyti" Tik jis užmiršta, 
ar nesuvokia, kad jei jau žmogus su šautuvu, tai jis dar ne J.Erlickas, - gali 
paaiškėti, kad tai tiesiog Latvijos šaulys. 

Kai kurie asmenys kibererdvėje visiškai prarado humoro jausmą ir kultū- 
rą. Jie neleidžia ramiai gyventi visiems kitiems. Kiekvienas aktyvesnis kibe- 
rerdvės gyventojas viešai paskelbęs savo elektroninio pašto adresą, vieną ry- 
tą savo pašto dėžutėje gali rasti grubių, nedraugiškų ir net užgauliojančių 
laiškų Tinklas tiems padaužoms leidžia „bendrauti“ su kitais, spjaudyti jiems 
į veidus ir gadinti kitiems nuotaiką. 

Dar daugiau jų „gyvo“ „Internet“ („chat“) srityse. Čia jau nesilaikoma 
nei moralės, nei jokių kitų normų. Praėjusios „InfoBalt“ parodos metu nema- 
žai firmų paskyrė po keletą kompiuterių ryšiui su „Internet“. Šias vietas grei- 
tai užėmė „kūrybingas“ jaunimas, kuris kibererdvėje nežinojo nieko, išsky- 
rus sekso sritis. Buvo įdomu stebėti, kaip Tinkle sugebėdavo išsikolioti sto- 
vintys vienas nuo kito per pora metrų. 

Ypač siutina, kai jie tau pradeda grasinti visokiais niekais, jei tik nepa- 
klusi jų reikalavimui. „Tusovkės“ žargonas - nesivaržant parenkami žodžiai, 
dažniausiai keiksmai. Pradžioje, susidūręs su jais, pamaniau, kad „Radijo 
šou" su savo tešlagalviais užėmė „Internet“ tinklą. Žinoma, aš galiu atsisakyti 
»gyvų pokalbių“ („chat“), bet elektroninis paštas neturi galimybės „išjungti 
radiją" ar „užsukti kranelį", kai to noriu. 

Tad Tinklas plėtojasi dviem kryptimis. Pirma, vis daugiau žmonių susi- 
painioja voratinklio pokalbių ar diskusijų gijomis. Jau dabar tas, kuris dar 
neturi elektroninio adreso, jaučiasi kažkuo nepilnavertis. Antra, daugėja pa- 
tvorio chuliganų, kurių principas: „pribėk, įspirk ir dink pavartėje". Anoni- 
minių paslaugų tiekėjai padaro tik meškos paslaugą. Aš juos pažįstu, nes 
atsakau į daugumą jų laiškų. Juk nesu šventas... Bet nesu ir vienas iš jų! Tik 
įdomu, ar viską, ką jie parašo, išdrįstų pasakyti vienas kitam susitikę gatvėje? 

Elektroninis paštas yra įrankis, suartinantis žmones, neturintis rasinių, kul- 
tūrinių ar kitokių apribojimų. Jei norime drauge kurti naują technokultūrą, 
darykime tai tvarkingai. 


Elektroninės piršlybos 


Piršlybos (kai kuriuose kraštuose) - labai senas ir garbus paprotys. Tyri- 
mai rodo, kad tuose kraštuose skyrybų procentas gerokai mažesnis. Tad gal 


yra kažkas vertinga, kai susipažįstama 
su antrosios pusės tėvais, aptariami ben- 
dri interesai ir vertybės ar bent jau pasi- 
tariama su žvaigždėmis. 

O Indijoje ir Japonijoje kartais ve- | 
da, lig tol niekad nematę vienas kito. 
„Omimai" vėl tampa populiarus tarp ja- 
ponų jaunimo. O dabar panašią galimy- 
bę visame pasaulyje suteikia „Internet“ 
tinklas. 

„Ar tik nenori surasti misterio Pro- 


perio?“ - paklausiau draugės, kuri pri- Šu "AS NS | || 

sipažino, kad užsiregistravo elektroninių įm —A T 
pažinčių klube. Ir ji man išklojo viską Šie MTV herojai surado vienas 
kaip ant delno: kitą „Internete“ 


1) jai nusibodo vaikščioti į triukš- 
mingus pramogų centrus ar diskotekas; 2) ji gali flirtuoti neišsiėmusi plaukų 
suktukų ir su morkų kauke ant veido; 3) susirašinėti elektroniniu paštu labai 
romantiška ir dvelkia senove. 

Dabar jau aš pasirodžiau senamadiškas, pamanęs, kad kompiuteriai netu- 
ri jausmų, o vien tik bitus ir baitus. Du mano pažįstami pajuto tokį nenumal- 
domą potraukį, kad vienas jų lėkė iš pajūrio į sostinę vien tam, kad išvystų 
kitą. Ir kartais atrodo, kad tarpo klavišo paspaudimas jiems svarbesnis nei tas 
laiko tarpas, kai prie Katedros lauki vėluojančio draugo. 

Nusprendžiau tą jausmą patirti ir aš, kad žinočiau, kas yra kas. Susigalvo- 
jau pravardę, pakeičiau lytį ir maniau pašnipinėti iš lėto, apsižvalgydamas, 
pasiuostinėdamas ir tarsi iš po krūmų. Gal pradėti nuo nekaltai skambančio Alt.ro- 
mance? Paslapčia slampinėti nepavyko - iškart užgriuvo antraštės: NUOGOS 
MOTERYS - GALITE PAŽIŪRĖTI UŽ DYKĄ arba MERGAITĖS, AR 
NENORITE UŽSIDIRBTI? ir net KARŠTI PYRAGAIČIAI (TIK 
MOTERIMS). 

Neee, ši komercija he man, pamaniau. Bet ką daryti? Juk užsukus į 
Alt.sex.bondage iš manęs liktų šlapia vieta. Kol apstulbęs spoksojau į ekra- 
ną, tarp didžiųjų raidžių antraščių pastebėjau ir kuklesnes, patraukliai skam- 


| 


bančias, pavyzdžiui, „Šiek tiek minčių apie Meilę", kurioje žmonės poetiškai 
padūsauja apie tai, ką Meilė reiškia jiems... Jos grąžino man pasitikėjimą 
žmonijos protu. Tačiau paskaitinėjęs kelias valandas supratau, kad „Usenet“ 
- ne vieta piršlyboms. 

Ir tada man užėmė kvapą, kai supratau, kad manęs laukia „chat“ - gyvas 
tiesioginis pokalbis. Jei aš noriu tikro flirto, turiu apibėgti aplink pasaulį ap- 
lankydamas įvairius pasikalbėjimų „kambarius“. 

Ir kur buvo mano vargšė galvelė... Aš žinau tuos prirūkytus kabakus penk- 
tadienio vakarais, bet ką aš išgirdau „College Students Only" (www.talk.com), 
nesiryžtų pakartoti ir „Radijo šou". 

Tereikėjo man ištarti pirmą „Hi“ ir visi susispietė aplink mane, tarsi bū- 
čiau jų senas draugas. Pokalbis laisvas ir familiarus, jei nesivaržai parinkda- 
mas žodelius, gali užmesti meškerę ir užeiti į privataus pokalbio kabiną. 
Kadangi tuo metu buvau vienintelė „mergina", iškart atsidūriau dėmesio 
centre. Penki vyrukai buvo toli, jie buvo nekantrūs, tačiau, manau, visai ne- 
seksualūs, o ko daugiau iš jų galima tikėtis? 

Realiame gyvenime iškart atskiri, kur atsitiktinis flirtas, o kur potraukis 
amžinai meilei. „Internet“ tinkle rasite daugiau lygių: nuo romantiškų pasi- 
dūsavimų mėnesienoje iki aistringų aštrių pasikapojimų liežuviais, kai jau- 
tiesi stovintis vidury triukšmingos minios vienomis glaudėmis. Santūresni 
vienišiai gali pasiieškoti draugės (ar draugo) painesniuose pažinčių klubų (pvz., 
Match.Com) koridoriuose - jų nemažą sąrašą galite rasti adresu: 


http://www.cafeconnect .com/singlnk.htm 


Tik neužmirškite, kad ir kur beužsuktumėte, galite pasėti virtualią sėklą, 
iš kurios vėliau gali išdygti gležnas realaus gyvenimo daigelis. 


Apgraužti „sausainiai? vaišių stalui 


Nemažai benardančių po „Internet“ susirūpino 
„Sausainiais“ („cookies“), kuriuos į diskus nieko 
neįtariantiems narams pakiša kai kurios „Web“ sto- 
tys. Tačiau gal nereikia iš karto imti ir pradėti klykti 
iš baimės? Kai kurie net paskelbė, kad tai progra- 
mos, kurias WWW stotys įrašo į nieko neįtariančių 
WWW puslapių skaitytojų diskus. Tai netiesa! „Sau- 
sainiai" tėra ne daugiau kaip 4000 simbolių teksto 
fragmentas — pagrindinė priemonė, leidžianti peržiūros programai ir „Web“ 


serveriui keistis informacija. Tad jie negali šnipinėti WWW puslapio skaity- 
tojo disko, ką mums bando įteigti kai kurie asmenys, „Web“ stotys gauna tik tą 
informaciją, kurią joms suteikia pats skaitytojas (šalia tos, kuri automatiškai per- 
duodama HTTP protokolu). Tad nėra ko bijoti, šie „sausainiai“ yra be riešutų, 
todėl į juos neišsilaušite dantų. 

Serverio pasiųstą informaciją („sausainį“) įsimena skaitytojo kompiute- 
rio diskas. Peržiūros programa šį „sausainį“ kito seanso metu grąžina serve- 
riui. Pavyzdžiui, aplankę „New York Times" puslapį privalote užsiregistruo- 
ti. Tačiau apsilankę kitą kartą būsite įleisti iškart, nes jūsų vardas ir slaptažo- 
dis perduodami iškart su „sausainiu“. Taip pat jie naudingi kuriant komerci- 
nius puslapius. 

„Sausainių“ pirmąkart paragavo „Netscape“ firmos peržiūros programa, 
o vėliau pabandė ir kitos, pvz., „Microsoft Internet Explorer". J ie gali saugoti 
tą informaciją, kurios gali prireikti WWW stočiai apie jus. Ir tik tas serveris, 
kuris įrašė „sausainį", gali jį perskaityti. Kitiems jis neprieinamas. 

Jie gali pagelbėti kai kuriomis kebliomis situacijomis: 

1) prekių ar paslaugų užsakymai, klientas, užsakęs prekes, kitąkart aplan- 
kęs serverį gali ne tik pasitikslinti jų sąrašą, bet ir automatiškai sužinoti, ko- 
kia jo užsakymo būklė, pvz., batai jau išsiųsti, o batų raištelių jiems dar nėra 
sandėlyje; 

2) WWW knygos režimai. Kiekvienas skaitytojas gali nurodyti konkre- 
čius režimus, pvz., nerodyti reklaminių piešinukų. Be to, WWW stotis jam 
gali automatiškai atversti tą WWW knygos puslapį, kur jis buvo paskutinį 
kartą. 

3) žaidimai gali „sausainyje“ užrašyti pasiektus rezultatus, žaidimo para- 
metrus ir kitą žaidimui reikalingą informaciją. 

Norint sukurti ar pakeisti „sausainį" jūsų peržiūros programai, reikia pa- 
pildyti HTTP protokolo antraštę (žr. Skyrelio „WWW knyga rašoma HTML 
kalba" pabaigą). Šią antraštę WWW stotis siunčia prieš kiekvieną vartotojo 
paprašytą resursą, pvz., piešinį ar WWW puslapio tekstą. Ir nors ši antraštė 
nėra parodoma, tačiau peržiūros programa ją perskaito ir analizuoja. O „sau- 
sainis" yra panašus į tokį tekstą: 

Set-Cookie:' 

Name: Vytautas; 

expires: Sun, 01-Sep-96 00:00:01 GMT, 

domain: seimas.lt; path-/sausainiai 

Numatyta, kad šis „sausainis“ tinka vartoti (privalo susinaikinti) iki rugsė- 
jo 1 d. pirmos minutės Grinvičo laiku. Tokį „sausainį" peržiūros programa siųs 
serveriui kiekvieną kartą, kai bandysite prieiti prie „seimas.lt" serveryje esan- 


čio katalogo „sausainiai“ (ar bet kurio, esančio giliau). 

Kas gali „kepti“ tokias antraštes? Visi, kurie tai moka! Tai galima pada- 
ryti programavimui naudojant CGI ar ISAPI (tik NT terpės IIS stočiai) sąsa- 
ją. Tai taip pat įmanoma naudojant „JavaScript“ galimybes. 

Visi duomenys, kuriuos peržiūros programa siunčia serveriui, yra surašo- 
mi jūsų kompiuteryje į failą cookies.txt. Paprastu tekstiniu pavidalu! Tačiau 
daugelis serverių mėgsta šifruoti informaciją, tad labai tikėtina, kad įskaityti 
galėsite tik serverių, naudojančių „sausainius“, adresus. 

Žinoma, daug priklauso ir nuo WWW puslapių kūrėjo profesionalumo 
bei sąžiningumo. Tikras profesionalas turėtų vengti jam pateiktą „slaptą“ skai- 
tytojo informaciją (intymias žinias ar kredito kortelių numerius) saugoti kaip 
neužšifruotą „sausainį", kurį gali perskaityti svetimas asmuo. Taipogi WWW 
puslapių kūrėjas turėtų įspėti ir paaiškinti, kaip ir kodėl jis „kepa sausainius", 
kad neišgąsdintų ir neprarastų dalies auditorijos. 

Ar vis dar kelia šiurpą programos, kurios, manęs neatsiklausę, kuria fai- 
lus mano diske? Gal „sausainių“ skonis ir teikiama nauda atsveria potencia- 
lias saugumo spragas? Atrodo, kad serveriai be šių „sausainių“ negali nieko 
kito paimti iš mano kompiuterio. Bet jei širdį tebegraužia kirminas, papras- 
čiausiai po kiekvieno darbo seanso išmeskite cookies.txt failą - visi „sausai- 
niai" nukeliaus į šiukšlių kibirą! Toks šalinimas labai naudingas daiktas nau- 
dojant „intranet", ypač kai plaukiojot po jį iš svetimo kompiuterio. 

Tačiau tai - „grubios jėgos" metodas. Yra paprastesnis būdas, jei naudo- 
jatės „Netscape Navigator“ 3.0 versija. Tereikia „Options“ meniu pasirinkti 
„Network Preferences" režimą, o po to „Protocols“ kortelės „Show an Alert 
Before" grupėje paukščiuku pažymėti „Accepting a Cookie" režimą. 

Naudojantys „Microsoft Internet Explorer" programą turi „View“ me- 
niu, pasirinkę „Options“ lauką, ištraukti „Advanced“ kortelę ir jos „War- 
nings" grupėje padėti paukščiuką ties „Warn before accepting cookies" 
režimu. Nuo šiol, kai tik kokia nors WWW stotis bandys jus pavaišinti „sau- 
Sainiu", peržiūros programa apie tai perspės ir leis pasirinkti, norite jo ar ne. 

. Ir vis dėlto yra pavojus, kad kažkoks „auksinių rankų berniukas“ pasi- 
naudos kokia nors „Java“ klaida (o jų nestinga) ir nušvilps jūsų „sausainius“. 
Gerų apsaugos priemonių nėra. Tiesiog puslapių kūrėjai turi vengti į „sausai- 
nius" įmaišyti slėptiną informaciją (pavadinkim jas razinomis smaližiams) - 
kredito kortelių numerius ar kitokias asmenines žinias. O jei vis tiek nemėgs- 
tate saldumynų, teks atverti kapšą ir įsigyti „Internet Fast Forward" produk- 
tą, aktyviai pašalinantį visus „sausainius“, kartu su jais ir visus reklaminius 
piešinukus. 


O kodėl „sausainiai "? 


Šis „terminas“ atkeliavo iš daugelio nemėgstamo Unix pasaulio, kuriame 
reikia dažnai perdavinėti nedidelės apimties informacijos paketėlius. Ko ge- 
ro, reikia padėkoti tiems Unix „hakeriams“, kad šiandien šios galimybės ne- 
vadiname kaip nors panašiai į „identifikavimo žetonus serveriui". 

Plačiau apie „sausainius“, kaip ir su kuo jie valgomi, kokios rūšies kava 
ar arbata užgeriami, kokie trupiniai lieka pelytėms (ir dar daug kitų su jais 
susijusių klausimų), paieškokite elektroninėje Vartiklio versijoje. 

APIE VISKĄ: 
RECENZIJOS IR FAKTAI... 


Tai skyrelis, į kurį sudedama viskas, kas nepakliuvo į kitus „Vartiklio“ 
skyrius. Jame šalia gali atsirasti net ir skirtingos tematikos straipsneliai. Ka- 
dangi Lietuvoje yra leidžiama daug kompiuterinių knygų, šį skyreli visada 
užbaigsime viena ar keliomis šių knygų recenzijomis, Lietuvos reiškinių ar 
faktų analize arba komentarais. Siūlome visiems knygų leidėjams atsiųsti 
savo išleistas knygas. Mes jas paminėsime šiame skyrelyje ir duosime mū- 
sų recenzentams jas įvertinti. Pasinaudokite proga. 

Popierius, kaip žinote, nėra guminis, todėl niekad į leidinį nesutilps visa 
informacija, tačiau visas papildomas ir „karštas“ naujienas bei kitą medžia- 
gą. susijusią su kompiuterių tematika, galėsite perskaityti Vartiklio WWW 
knygoje. 


Adata šieno kupetoje 


Kodėl taip sunku surasti adatą šieno kupetoje? Nes ji tokia maža ir ne- 
aišku, kur nukrito. Šiedu principai padeda piešiniuose (vaizdo arba garso 
įrašuose) paslėpti vandenženklius, ir taip saugoti jų autorių teises. 

Skirtingai nuo vertybinių popierių vandens ženklų, jų skaitmeninius ana- 
logus galima aptikti tik su specialia programine įranga ir jie skirti ne vien 
dokumentų autentiškumui užtikrinti ar klastotėms nustatyti (tai skaitmeni- 
nių parašų bei antspaudų paskirtis, apie tai prieš pusantrų metų buvo rašyta 
„Monitoriuje“). Vandenženkliai leidžia nustatyti piešinio kilmę, jo autorių, 
savininką, naudojimo bei platinimo teises, net ir tuomet, kai piešinys keičia- 
mas ar pertvarkomas (analoginis - skaitmeninis konvertavimas, filtravimas, 
kompresijos lygio keitimas, fragmentų karpymas ir kiti būdai). 

Skaitmeniniai vandenženkliai neįžiūrimi (garso įrašams reiktų sakyti ne- 
išgirstami), tačiau neprarandami. Ir nors ši autorių teisių apsaugos priemonė 
atsirado neseniai, ji naudoja jau anksčiau sukurtas teorijas. Kompiuterinė 
kriptografija, naudojanti „nematomus“ taškelius ir mikroposlinkius, buvo 
Papildyta siauro signalo paskirstymo plačiame kanale, kuriame jis atrodo 
tik kaip mažas triukšmelis, metodais. 


Duomenų signalas moduliuojamas pseudoatsitiktiniu skaičiumi, kurį ži- 
no ir siųstuvas, ir imtuvas. Tada kanalas išskaidomas į atskirus srautus, tarp 
kurių paskirstomas šifruojamas signalas, taip pat dar kartą paveikus pseudo- 
atsitiktinių skaičių seka. Visa tai jau naudojo kariškiai perduodami savo slap- 
tus pranešimus. Taip ir vandenženkliai užkoduojami kaip triukšmas, kuris 
įdedamas į piešinį. Tokio metodo pranašumas yra tas, kad jie uždengia visą 
piešinį ir nepranyksta iškirpus kokią uors jo dalį. Vandenženkliai taipogi gali 
būti slepiami tarp piešinio skirtingų intensyvumo ir spalvų ruoželių, kontū- 
ruose ar fone (atauduose). 

Skirtingos priemonės, skirtos darbui su vandenženkliais, gali panaudoti 
skirtingus metodus. Pvz., FBI atpažįsta dokumentus pagal juose paliktus „pirš- 
tų antspaudus" („fingerprints“). Tačiau visos jos pakeičia piešinio „triukš- 
mą". 

Reikalaujama, kad vandenženklį būtų galima atgaminti net iš pažeisto ar 
pakeisto piešinio, taip pat iš fotografuoto ar skenuoto. Tačiau prieš tai reikia 
atstatyti pirminį jo formatą ir dydį. Tolimesni žingsniai yra vandens ženklo 
vietos suradimas ir jo iš ten ištraukimas. Reikalaujama, kad tikrintojas arba 
turėtų originalą (piešinį, garsą ar klipą), arba triukšmo, kurio ieškoma, tikslią 
kopiją. 

Tačiau vandens ženklą galima surasti ir be originalo, ieškant specifinių 
charakteristikų ir elementų. Šis metodas efektyvesnis ir jį naudojant, pvz., 
SysCoP („System for Copyright Protection") leidžia piešinyje įdėti kelis skir- 
tingus vandens ženklus (autoriui ar leidinio pavadinimui) ir po to surasti tik 
norimus iš jų. Tačiau pakartotinės vandens ženklų uždėjimo procedūros gali 
pažeisti ankstesnius ženklus. Jei dirbama be tvarkos, triukšmas gali kauptis ir 
sukurti neatstatomus defektus. Todėl „HighWater“ FBI firmos (žr. http:// 
www.highwaterfbi.com) pasitikrina ir leidžia tik vienkartinį ženklinimą. 

Menininkams ir dizaino firmoms tai žingsnis į priekį. Viena vertus, ši 
technologija trukdo kopijuoti, padirbinėti ir nelegaliai platinti kūrinius. Jos 
atsiranda ir grafiniuose paketuose, pvz., „Adobe“ firmos „Photoshop 4“ įtraukė 
„Digimarc" (žr. http://www.digimarc.com) technologiją. Ją naudoja ir „Co- 
rel" firmos naujausios programos: „CorelDraw 7.0“ ir „PhotoPaint 7.0". Tos 
programos, kurios sugeba įrašyti vandenženklius, sugeba juos ir atpažinti. Ir 
kai į grafikos ruošimo programas bandote įkelti „pasirašytą“ piešinį, jus įspė- 
ja apie galimus autorių teisių pažeidimus. „PictureMarc“ dialogo lange užra- 
šytas ir „gyvas“ „Internet“ adresas bei telefono numeris. Nušokę šia nuoroda 
ar paskambinę, galėsite sužinoti ne tik dailininko pavardę, bet ir būdus ji su- 
rasti. 

Šios technologijos yra dar tik užuomazgos ir jos yra tobulinamos. Žino- 
ma, ji negali garantuoti šimtaprocentinės apsaugos, tačiau tebeplisdama ji 

turi galimybių tobulėti. Šiandien nė viena sistema dar negali garantuoti, kad 
vandens ženklas išgyvens visas įmanomas transformacijas. Bet kaip ir su duo- 
menų užslaptinimu viską nulems, kiek reikia įdėti sąnaudų šalinant vandens 
ženklą ir ar tai apsimokės. 

Yra keletas ir kitų programų, leidžiančių piešinyje įrašyti I anibys duo- 
menis (žr. http:/Avww.sevenlocks.com/SteganographySoftware.htm). Viena 
iš žinomiausių yra EzStego (žr. http://Awww.fga.com/ezstego/). Ji dirba su spal- 
vų palete ir pranešimą įrašo į mažiausiai reikšmingus taško bitus. 

Tačiau kad ir kokia tobula programinė įranga bebūtų, ją niekais pavers 
teisinės sistemos netobulumai. Lietuvoje gal tėra tik keli procentai legalios 
programinės įrangos, ir maža vilčių, kad artimiausiu metu šis rodiklis smar- 
kiai pakils. O Europoje jau įsikūrė nepriklausoma bendrija, sekanti vanden- 
ženklius ir ieškanti autoriaus teisių pažeidimų (žr. http://www.tele.ucl.ac.be/ 
TALISMAN). Nors ir ten dar toli iki aukso amžiaus autoriams, tačiau van- 
dens ženklai jau gali būti panaudojami bylose, kaip kad dabar panaudojami 
pirštų antspaudai. 


Mitai apie virusus 


Motto: Caesar si viveret, ad remum dareris. 


Apie šią programinę įrangą sklando daug įvairių gandų ir gandelių. Daug 
jų paskleidžia asmenys, mažai susipažinę su kompiuterio ir programų veiki- 
mo principais. Tokių „ančių“ surasime ir lietuvių kalba išleistose knygose. 
Pavyzdžiui, tereikia, kad kas nors kompiuteryje pradėtų veikti blogai arba 
būtų pažeisti duomenys, pirmas klyksmas iš perbalusių lūpų - „Gelbėkit, 
VIRUSAS!" 

Tačiau kompiuteris yra sudėtingas įrenginys, kuris irgi genda. Jame yra 
mechaninių judančių detalių, taip pat ir diske, o jos niekada nebus amžinos. 
Diskai fiziškai sugenda - atsiranda viena arba kelios sugadintos disko pavir- 
Šiaus sritys. Jeigu tose vietose buvo reikalingi duomenys arba programos, ši 
informacija dings, ir joks genijus nesugebės jų atkurti. 

Tuo labiau, kad Lietuvoje visi įpratę pirkti KUO PIGIAU. O kas nežino 
patarlės, kad „skūpas moka du kartus“. Pigiuose (vadinamuose „geltonais“) 
kompiuteriuose gali būti ir prastos kokybės diskai. 

Dar vienas pavojaus šaltinis - elektros įtampos šuoliai ir kryčiai (tai ypač 
aktualu Vilniaus Senamiestyje, ir aš net nežinau, ar ten elektros įtampa paky- 
la iki įprastų 220 voltų). Na ir su šildymu žiemą Lietuvoje buvo ne pyragai, 
todėl, vos atėję į darbą, mėgome iškart įjungti šildytuvą. O kadangi į darbą 

apie devintą ateina dauguma darbuotojų, tuo metu būdavo pastebimos ir elek- 
tros anomalijos - sustodavo ne tik asmeniniai kompiuteriai, bet ir failų stotys 
(„serveriai“). * 

Atrodytų, ar čia didelė blogybė? Na, iš naujo įkelsiu programą ar įjungsiu 
serverį ir dirbsiu toliau (galbūt praradęs kelias minutes pakartotinai įvesda- 
mas duomenis ir patyręs šiokį tokį nemalonų emocinį šoką). Ne, pavojus žy- 
miai didesnis! Juk ne veltui griežčiausiai perspėjama, kad negalima taip pa- 
prastai prieiti ir išjungti „Unix“ kompiuterio maitinimo. Tokių kompiuterių 
(kaip ir „Novell“ ar NT serverių) resursus gali naudoti keli vartotojai. Šios 
stotys duomenų (pavyzdžiui, pakitimų katalogų struktūroje) nerašo iškart į 
diską, o kurį laiką saugo atmintyje (aš tokį procesą vadinu „kaše“ - krepšiu 
bulvėms rinkti). Išjungus maitinimą, šie pakitimai tiesiog dingsta - tarsi nė 
nebuvo! Todėl prie serverio yra būtina statyti UPS*us (nepertraukiamo maiti- 
nimo šaltinius), leidžiančius keliolika ar keliasdešimt minučių papildomai „pa- 
maitinti" kompiuterius. 

Štai kodėl minėtos sistemos (o dabar ir „asmeninė“ „Windows 95“ siste- 
ma) turi specialias sustabdymo procedūras („shutdown“). Nepatariama išjungti 
kompiuterio ir tada, kai ekrane šviečia „Windows“ 3.1 paveiksliukai, prieš tai 
reikia grįžti į DOS pasaulį. 

Trečia, daugumoje įstaigų kuriamos, pildomos ir taisomos įvairios duo- 
menų bazės, - bankų operacijos, finansai, sandėliai ar atlyginimai. Dauguma 
jų Lietuvoje sukurtos naudojant „FoxPro“ sistemą, kuri neužtikrina vienkar- 
tinio operacijos atlikimo keliose lentelėse (neturi transakcijų) ir šiaip nėra 
labai stabili. Todėl, sutrikus kompiuterio darbui, kartais pažeidžiami indeksų 
failai, dubliuojasi įrašai ir vyksta kiti nemalonūs pakitimai (ir ne visi iškart 
pastebimi). Tenka nervintis, kviestis specialistus ar programų autorius, gaišti 
laiką, o kartais ir eikvoti pinigus. Ir visais šiais atvejais VIRUSAI nėra kalti! 

Todėl net ir turint „baltą“ techniką ir patikimą elektros instaliaciją, reikė- 
tų paklausyti patarimų ir pastoviai išsisaugoti svarbią informaciją: mažos ap- 
imties failus - į diskelius, didesnį informacijos kiekį - į populiarėjančius mag- 
netooptinius diskus, magnetines juosteles („streamer“), failų stotis („serve- 
rius") ar bent į kitą fizinį diską (blogiausiu atveju į kitą loginę to paties fizinio 
disko dalį). Juk rusų patarlė sako: „Berežonogo i Bog berežot" (atsargų ir 
Dievas apsaugo). Ir dar, nepasitikėkite vien tik diskeliais. Karti patirtis sako, 
kad jų kokybė kaskart vis blogėja ir blogėja (aš pats per mėnesį išmetu lauk 
bent kelis „išlėkusius“ diskelius). O gal kartais juos apliejate ir karšta kava iš 
puodelio - ar visad apsaugo teflono danga? Todėl saugojimui į diskelius ra- 
šykite bent dvi kopijas. 

„Internet“ apgavystės 


Lietuva veržiasi į „Internet“ pasaulį ir čia susiduria su tam tikra apgavys- 
čių rūšimi. Jau ne vienas tikriausiai gavo laiškus, perspėjančius, kad negali- 
ma skaityti kai kurių laiškų, pavyzdžiui, jei jų antraštėje yra frazė „Good 
Times“ arba žodis „Deeyenda“ ir panašiai. Tokius laiškus siūloma išmesti 
(gal taip ir reikia pasielgti, vis tiek juose nieko doro nebus, sutaupysite bent 
laiko). 

Taip pat pagrasinama, kad bus užkrėstos „Internet“ peržiūros programos 
(o ypač - neužsukti į „Microsoft“ puslapius ir nenaudoti šios firmos peržiū- 
ros programų), jei jos sugeba vykdyti „Java“ kalba parašytas programas, pa- 
vyzdžiui, ką gali Lietuvoje populiariausia „Netscape Navigator" programa. 
Ispėjama, kad iš jūsų kompiuterio bus pavogta asmeninė informacija. Ir bai- 
siausia - „Deeyenda“ viruso nesuranda (ir nesuras!) jokia apsaugos progra- 
ma. 

Tad kodėl ji pavadinta apgavyste? Laiške „cituojamas" Kernegio univer- 
siteto profesoriaus laiškas, kuriame nurodytas ne tik elektroninio pašto adre- 
sas, bet ir telefonas. Tik, žinoma, nė vienas iš jų neegzistuoja, tad citata yra 
mistifikacija. Be to, pilnas pavadinimas „Deeyenda Maddick" skamba pana- 
šiai kaip ne visai padori frazė. 

Tai kaip su „PC Magazine" techninio direktoriaus 96.10.02 „antimi“, kad 
"HTML laiškas išsiųstas „CompuServe“ tinkle sutrikdė „Netscape Naviga- 
tor" darbą". Tačiau tai tebuvo šios programos 3.0 versijos, skirtos „Windows 
95" sistemai, klaidos, kurią aptiko „Phar Lap Software" prezidentas, klaidin- 
gas interpretavimas. Klysta ir Dievai! 

„Internet“ grasina ir „Java“ parašytais „Trojos arkliais". Jais, atrodo, 
susirūpino (o gal tik pasinaudojo reklamos tikslais) ir antivirusines progra- 
mas kuriančios firmos. Tačiau specialistams tos kalbos pradžioje tesukėlė 
žiovulį. 

„Java“ jau porą metų mosuoja kavos puodeliu, o „Java“ blogiukai vis dar 
nesiautė tinkle. Atrodė, kad net jei kas sukurtų juos, kaip jie galėtų kenkti? 
Galva neišnešė. O šiuolaikinės peržiūros programos lyg ir nepaliko galimy- 
bių, kad „Java“ ką nors prikrėstų svetimame diske. Tai turėjo užtikrinti pati 
„Java“ kalbos koncepcija. Vieną gražią dieną gal atsiras net „Java“ pagrindu 
veikiančios operacinės sistemos (o gal ir ne). Bet argi rimta firma SPECIALIAI 
sukurs „landą“ šioms negerovėms plisti. 

Tačiau laikas bėgo, o knisliukai nesnaudė. Jie šia kalba pagrįstose tech- 
nologijose surado nemažai rimtų spragų, per kurias į svetimus kompiuterius 


gali įsiskverbti ir stipriai „prikiaulinti“ neatsakinti WWW stočių prižiūrėtojai 
(samprotavimus apie „Java“ ateitį ir saugumo spragas bus straipsnelis kitame 
„Vartiklio“ numeryje). Taip išsisklaidė mitas apie saugią „Java“! Be to, ši 
atmaina nėra kažkas visiškai nauja. Jos pirmtakės buvo ANSI bombos ZIP 
archyvų antraštėse, kurios galėjo pakenkti. 


Ar vien tik virusai? . 


Kai kas mano, kad visas blogis ateina vien tik su virusais. Tačiau „kenkė- 
jai" ne vien tik jie, pakanka paminėti programų rūšį - „Trojos arklius“, kurios 
nėra virusai, tačiau dažnai padaro žymiai daugiau žalos už virusus. 

Tai savaime neplintančios programos patraukliais arba įprastais vardais, 
pvz., SEX.EXE, BEAVIS.BAT arba SORT.COM. Susigundžius ir jas įvyk- 
džius, pasekmės gali būti įvairios, bet dažniausiai liūdnos. Tai vienkartiniai, 
tačiau žiaurūs pokštai. 

Apie tradicinių virusų klasifikaciją galite surasti 1990 m. „Mokslo ir tech- 
nikos" Nr.10 publikuotame (ir po to dažnokai cituotame, nors ne visad minint 
šaltinį) straipsnyje. Įdomu, kad po šešerių metų jis tebeaktualus. 

Per šį laiką teatsirado vienintelė nauja virusų rūšis, plintanti ne tik su pro- 
gramomis ar diskeliais, bet ir duomenų failais. J ei jus sudomino ši tema, sku- 
biai parašykite „Vartiklio“, kuriame bus pateikta nemaža straipsnių (lietuvių 
kalba) apie virusus bibliografija (ir šis tas daugiau), redaktoriui: j.skende- 
lis Oamadeus.omnitel.net 


Kaip gintis nuo virusų? 
"—— (pavaikščiojimas vienos knygelės 
VADOVAS paraštėmis) 


Aš mėgstu paskaitinėti vaikiškas knygutes. 


sa, Tad ir šįkart atsiverčiu „Naminuką“ (1997 m. Nr. 
Si 2) ir iškart surandu praktinį patarimą: 
sa Led „Mulai ir laukiniai asilai negreitai išsigąsta 
JAS * ir nėra tokie bailūs kaip arkliai. Kartais arkliai 
MK 


"až pasibaido vėjo sukamo lapo ar šešėlio, užtat asi- 
2 lai neretai stoja į kovą net su plėšrūnais. Kai kur 
VARTOTOJUI Pietuose galvijų bandą saugo asilas." 


Žinoma, geriausias būdas apsiginti yra ant tinklo ir modemo antgalių už- 
mauti gumytes (kiek pamenu, A. Balčiaus patarimas), o diskelių įrenginio 
angą užkalti medinėmis lentytėmis. O gal norite išbandyti patarimą, kurį per- 
skaičiau vienoje lietuviškai išguldytoje knygelėje, ir ne šiaip knygelėje, o 
„Vadove kompiuterio vartotojui", kurią prieš pora metų sukurpė dvi ponios 
Violeta Ignatavičienė ir Asta Gagelienė. 

Įvade įskaitome, kad tai tik „bandymas sukurti mokymo priemonę". Ačiū 
Dievui, kad „bandymas“, o ne rezultatas, nes įtariu, kad ne „vartotojas, iki 
šiol galbūt visai nedirbęs su kompiuteriu", o šios raudonskruostės knygelės 
autorės pasižymi prieš tai pacituota savybe. Bet ką čia aš veltui miltus malu - 
važiuojam prie skyrelio apie virusus (36 p.). 

Pirmiausia sužinome, kad programos yra dviejų rūšių: 

1) normalios, kurios pavadinamos „šeimininkėmis“ (tikriausiai knygos 
autorės daug laiko praleidžia virtuvėje ir puikiai nusimano apie maisto ruoši- 
mo programas), ir 

2) specialios, - štai šios ir yra virusai! 

Panašiai aš suskirstyčiau ir žmonių visuomenę, susidedančią iš „norma- 
lių" jos narių ir „specialių“, kurių „butai“ (gyvenamosios vietos) dažniausiai 
Rokiškyje ar Naujojoje Vilniuje. Norėčiau paklausti, ar knygos autorės žino 
kokią nors „nespecialią“ programą, na, tokią, kuri neturi jokio tikslo ir nie- 
kam neskirta? 

Iš visos virusų tipų gausybės, skyrelyje išskiriama tik viena virusų atmai- 
na - „failiniais“. Bet bandant juos aprašyti apsiribojama dar siauresniu jų 
poaibiu, mat taip, kaip aprašyta, veikia mažiau nei 50 “failinių" virusų. 

Iš šio knygelės skyrelio vartotojas supras, kad visi virusai, jei ir ne iškart, 
pradės kenkti. Tačiau nemaža virusų autorių jiems nesuteikia tokių savybių, 
tokie virusai sukurti daugiau dėl „sportinio intereso“ (ir aš tai galiu!), o ne 
destruktyvios natūros. O dar egzistuoja ir nemaža grupė „gėrybinių" virusų, 
tačiau apie juos numatytas atskiras straipsnelis. 

Tai va, brangieji, kai kurie virusai (šiais laikais ir esant šiuolaikinei tech- 
nikai) pasiekia, kad „gali įvykti techniniai gedimai (pvz., savaime žymimas 
(formatuojamas) diskas, ... mechaninį rezonansą ir pažeidžiamas diskas)“. 
Ak, brangiosios ponios, iš kur ištraukėte tokias žinias, gal galite pateikti bent 
vieną virusą, fiziškai gadinantį šiuolaikinį PC genties kompiuterį? Aš peržiū- 
fėjau per tūkstančio virusų aprašymus, tačiau tokio nesuradau, o tokios uni- 
kalios galimybės bet kuri virusų apžvalga nebūtų praleidusi. 

Kovojama prieš šį blogį, kaip ir gyvenime, vakcinomis. Bet negi vakci- 
nos, kurias man poliklinikoje „įdiegia“ gailestingosios seselės, atpažįsta už- 


krėstus piliečius ir iš jų pašalina virusus? Įdomu! Ir kuo skiriasi „vakcinos“ ir 
„sanitarės“, jei aprašyme jos atlieka identiškus veiksmus - suranda užkrėstą 
ir šalina. 

Bet velniai nematė tos bjaurasties, kas ji ir kodėl? Imkim ir sunaikinkim 
ją! Tačiau kaip? Pacituokim šaltinius: „Jei tenka naudotis neaiškiais keliais 
gauta programa (kol kas Lietuvoje toks būdas. gana paplitęs ...), geriausia ją 
paleisti veikti iš diskelio ir, baigus darbą su šia programa, išjungti, o po to vėl 
įjungti kompiuterį". 

Ramiau, mergelės, ramiau... Tikrai sakau, nors iki šios aprašomos pro- 
cedūros jūsų kompiuteris buvo „švarus“, tai, jei iš diskelio įkeliama pro- 
grama buvo užkrėsta virusu - jis jau beveik garantuotai (beveik, bet ne 
visu 10070) kompiuteryje. Ir visai nebesvarbu, kiek kartų jį po to išjungsi- 
te-įjungsite. 

Stebina ir labai įdomus būdas (ir dar paplitęs) programoms gauti. Neaiš- 
kiais keliais! Panašu, kad aš galiu, išeidamas iš darbo, šalia kompiuterio pa- 
likti diskelių krūvytę, o rytą, vėl atėjęs į darbą, šiuose diskeliuose rasti neaiš- 
kiais keliais atsiradusią programą. O gal keliai visgi žinomi: nusikopijavau 
(aiškiu būdu!) pas draugą ar draugę, dovanėlę atnešė meilužis ar kitas aiškus 
ar neaiškus visuomenės narys. Jei taip, gal tuos neaiškius kelius galima aiš- 
kiai įvardinti - VOGTI? 

Nes kitaip tai primena situaciją: atsiguliau, užmigau, nieko nedariau, rytą 
atsikeliu - AIDS! Tai šit kokie neaiškūs (ar nešvarūs) keliai! 

Šioje recenzijoje buvo aptariamas vienas skyrelis (p. 36-38) iš rausvos 
knygos: V.Ignatavičienė, A.Gagelienė. Vadovas kompiuterio vartotojui. -V.: 
Optosens, 1995. - 278 p. 


Greitaskaita ir lėtaskaita 


Labai mėgstu daug ką daryti atvirkščiai, ne taip, kaip kiti daro (matyt, 
todėl ir nemėgstu žaidimo „Jurgeli meistreli..."). Taigi ir „Dovaną bendra- 
darbiui" - S. Minkevičiaus (Redaktoriaus pastaba: nepatikrintais duome- 
nimis, knygelės autorius yra mokslų daktaras, taigi gal chirurgas, o gal tie- 
siog veterinorius?) neaiškaus pavadinimo knygelę pradėjau skaityti iš antro 
galo. Rašau neaiškaus pavadinimo, nes nesupratau, ar „Personalinio kom- 
piuterio ABC" ar „Greitaskaita“ jos pavadinimas - mat ant viršelio para- 
šyta vienaip, o pirmajame puslapyje kitaip, tad ir susigaudyk, biednas žmo- 
geli, kuo tikėti... 


“ 


Ir pagrindą rimtą tam turėjau - labai 
jau intriguojantis paskutinysis skyrelis 
„Trumpas kompiuterinis - prekybinis žo- 
dynėlis". Visokių žodynėlių teko matyti, 
bet pirmą kartą ir kompiuterinis, ir preky- 
binis vienoje vietoje. O gal ką nors ne taip 
supratau? Viskas, pasirodo, daug papras- 
čiau negu maniau - tai „specifinio žargo- 
no, menkai suprantamo žmonėms, nepa- 
žįstantiems kompiuterio pasaulio“, aiški- 
namasis žodynėlis. Tai, ko gero, pirmasis 
lietuviškas apskritai kokio nors žargono 
žodynėlis. Nedidukus 5,5 puslapio su di- 
džiausių malonumu perskaičiau. Kai ku- 
rias auksines mintis, matyt, iš prekybinės 
dalies, norėčiau pateikti ir kitiems skaity- 
tojams - juk retoje knygoje tokių dalykų rasi! 

Taigi perkant kompiuterį (ar skaitant skelbimus apie kompiuterius) labai 
pravers žinoti, kad (Redaktoriaus pastaba: visur pateiktos TIKSLIOS cita- 
tos iš knygutės, net jei kam atrodytų, kad tai rašybos klaidos - recenzento 
pastabos tėra tik laužtiniuose skliaustuose Į... |) : 


. portatyvinis kompiuteris (leptopas) [matyt, pavadinimas sukurtas 
iš žodžio „leptelėti“" |; 

» VESA - videoelektronikos inžinierių asociacijos pavadinimas [ne- 
pamirškite to pirkdami kompiuterį !!!|; 

. „TrueType“ - puslapių aprašymo kalba, skirta kompiuterinei poli- 
grafijai [visada maniau, kad pamačius „True Type“ užrašą bus kalbama apie 
kokiu nors požymiu pasižyminčius šrifius...|; 

+  PS/2- paAtstumas ekrane tarp artimiausių vaizdo taškų [naujiena 
visam svietui!|; 

. MNP-7 - tai modemo tipas, kuris reiškia, kad jis tenkina standartą 
MNP-7 [labai puikus apibrėžimo pavyzdys, juk nesunku analogiškai apibrėžti 
viską... Tai supratęs autorius apibrėžė dar ir MNP-5, AT ir 2 

2 Laptop - tai portatyvinis nešiojamas kompiuteris [sviestas irgi svies- 
luotas, „portable“ ir taip reiškia nešiojamas]; 

+ | Int. (Internal) - vidinis, t.y. įdėtas į kompiuterio sisteminį bloką įren- 
ginys (paprastai modemui, strimeriui, diskasukiui valdyti) Įtaigi tik valdyti, 
bet patys tokiais ar gali būti?...|; 


. Dot - taškas, naudojamas apibūdinant displėjaus įstrižainės dydį 
Įtikrai įdomu, kaip apibūdintų autorius, pavyzdžiui, daikto, angliškai pava- 
dinto „Dot matrix printer", displėjaus įstrižainę|; 

. CD-ROM - tai įrenginys, skirtas atkurti informaciją, užrašytą laze- 
riniuose diskuose [0 kaip tada tie diskai vadinami 21; 

+  Bootarea - vieta disketėje arba diske, kur įrašyta kaupikliui norma- 
liai veikti būtina informacija [ale kas yra tas kaupiklis, kuris dar ir kažką 
veikia? |; 

+  Operatyviosios atminties dydis nurodo kompiuterio operatyviosios 
atminties (RAM) dydį, išreikštą megabaitais (Mb). [Matyt, autorius yra di- 
delis rašytojo V. Misevičiaus gerbėjas. Minėtas rašytojas humorą apibrėžė 
maždaug taip: humoras yra humoras, nes be humoro nebūtų humoro, jei 
Jame nebūtų nei trupučio humoro...) 

. ir dar, ir dar... 


Jei greitaskaita skaitant šią knygelę aptiktos mintys patiko ir Jums, mieli 
skaitytojai, skaitykite antrąjį nuo galo skyrelį „Kaip pasirinkti ir nusipirkti 
gerą personalinį kompiuterį?" Gal ten dar įdomesnių dalykų bus?... O gal 
pabandykite lėtaskaitos metodą - juk tik taip verta skaityti rimtas knygas 
(čia juk ne koks skaitaliukas apie nelaimingą meilę, o tikra bendradarbio 
dovana ir dar net du pavadinimus turinti!). 

Aidas Žandaris 


Redaktoriaus baigiamosios pastabos: Tikrai nuostabių dalykėlių joje su- 
rasite. Aš neabejoju, kad ši „dovana“ gali drąsiai konkuruoti su J.Erlicko „Kny- 
ga", ir net neaišku, kurią perskaičius, labiau ima juokas. Tad jei kur knygyne 
ar kitur pamatysite šią Sauliaus Minkevičiaus „Personalinio kompiuterio 
ABC", pirkite nedvejodami, neapsiriksite! 

Apie šią knygą rašė ir kitas recenzentas, kuris ją skaitė ne iš antro, o iš 
pirmo galo. Šią recenziją galite perskaityti „Vartiklio“ WWW knygoje. 


Patikėti neįmanoma 


„—- Ne, negaliu patikėti, - atsakė Alisa. 

— Negali? - užjausdama paklausė karalienė. - Dar kartą 
pamėgink: giliai įkvėpk ir užsimerk. 

Alisa nusijuokė: 

— Nėra ko mėginti, - pasakė ji. - Juk negalima tikėti 
neįmanomais dalykais. 

- Manding, tu tiesiog neįgudusi. Kai buvau tavo metų, 
pratindavausi kas dieną po pusę valandos. Ir kartais vien 
iki pusryčių patikėdavau net šešiais neįmanomais dalykais. " 


Luisas Kerolis. Alisa veidrodžio karalystėje 


Gražią balandžio 3-osios pavakarę Heikki Nikunenas, IBM progra- 
minės įrangos padalinio vadybininkas, IBM atstovybėje, esančioje Šv. 
Jono gt. 3, pristatė IBM strategiją. Ir kas naujo, kokie posūkiai laukia 
vingiuotame kompiuterizacijos kelyje? 

Pirma, didelis NE asmeniniams kompiuteriams! Ir kam jie reikalin- 
gi? Skelbiama nauja centralizuotų kompiuterių era. Štai trys technologi- 
jos stimulai, kurie gali sukrėsti kompiuterių industriją lyg žemės drebėji- 
mas (po kurio kai kurie pastatai sugriūva, tačiau kai kurie ir išlieka): 

1. Pasirodė „siauri“ kompiuteriai, kuriuos sudaro pigūs procesoriai, 
Operatyvioji atmintis, monitorius, klaviatūra, pelė ir jungtys (plokštės) 
ryšiui su spausdintuvais bei tinklais. Kas gi naudoja kompiuterius? Tar- 
kim, įstaigos. Ką su jais veikia? Tik pažiūrėkim, skaito elektroninį paštą, 
naršo po „Internet“, dirba su įstaigos (įmonės) duomenų baze, ruošia 
bendrus projektus ir naudojasi tais pačiais dokumentais? Tokiai veiklai 
visiškai užtenka pigaus NS (Network Station). 

2. „Java“ kalba, kuri nėra vien tik paprasta programavimo kalba. „Ja- 
va" labiau panaši į terpę, kuri uždengia įvairias platformas. Jokia kita 
technologija nėra skirta bendram dabar egzistuojančiam kompiuterių „žvė- 
rynui", kurį sukūrė nepaprastai greita kompiuterinės technikos raida. 
Joks kompiuterio vartotojas neišnaudoja nė 54 turimo paketo (pvz., 


tekstų ruošimo sistemos) galimybių - kam jam tas 100 MB diske už- 
imantis griozdas? Aš noriu turėti tik tas galimybes, kurių man reikia. Ir 
vartotojas gali iš įstaigos serverio (ar „Internet“ tinklo) atsisiųsti tuos 
mažos apimties (keliolikos ar keliasdešimt kilobaitų) „Java“ „applet“, 
kurių jam reikia. 

3. Atėjo laikas MMP „didelėms geležėlėms“, kai keli serveriai pakei- 
čiami viena galinga mašina. Mažiau „dėžučių“ - lengviau jas prižiūrėti 
ir aptarnauti. 

Ir dar vienas netikėtas privalumas - nereikia pirkti daug ir brangios 
programinės įrangos. Dabar kompiuteriuose esanti programinė įranga daž- 
nai kainuoja kelis kartus daugiau nei pats kompiuteris. Tai įvairiausios 
operacinės sistemos, tekstų ruošimo sistemos ir skaičiuoklės, prezentaci- 
jų ir grafinių vaizdų ruošimo, o taip pat projektavimo sistemos. 

Ar jos visos yra būtinos vartotojui, kuriam tereikia surasti, analizuoti 
ir ruošti informaciją? Dažnai jam pakanka paprastos peržiūros progra- 
mos (browser), o visą sudėtingą darbą atlieka programos, veikiančios 
centriniame kompiuteryje - tvarko darbą su duomenų bazėmis, užtikrina 
darbą vartotojų grupėms ir t.t. Taigi dominuoja „Web“ tipo (ir kliento- 
serverio) modelis. 

Informacinę technologiją veikia ilgoka technologijų grandinėlė: pro- 
cesoriai, duomenų perdavimo magistralės (bus), duomenų laikmenos, ope- 
racinės sistemos, programinės įrangos kūrimo priemonės, programinė įran- 
ga. Jau marksizmo klasikai mus mokė, kad grandinės stiprumas priklau- 
so nuo silpniausios grandies stiprumo. Pvz., net tobuliausio procesoriaus 
išgalėms pasireikšti gali trukdyti kitų komponentų trūkumai. Operacinės 
sistemos taip pat neišnaudoja visų naujos aparatūros galimybių. 

Todėl informacinės technologijos vystosi bangomis. Ypač ryškios trys: 

Pirmoji trunka nuo šeštojo iki septintojo dešimtmečio vidurio, kai 
vartotojai negalėjo tiesiogiai dirbti su kompiuteriu, o informaciją pateik- 
davo perfokortose ar perfojuostose (paketinis režimas). Tuo metu domi- 
navo dideli ir galingi kompiuteriai (mainframes), o vienas iš lyderių bu- 
vo IBM. 

Antroji, kuri tęsėsi iki aštuntojo dešimtmečio pabaigos, leido varto- 
tojams dalintis bendruosius resursus naudojant terminalus. Pagrindiniais 
informaciniais centrais tapo padaliniai, kurie tarpusavyje keitėsi infor- 
macija. Didžiuosius kompiuterius keitė mini kompiuteriai. 

Dabar tebeplinta paskirstytųjų sistemų banga, kurios prigimtis vis 
dar nėra galutinai aiški. Turinčiam kompiuterinę techniką vartotojui, 


AA 


vis dar tenka naudotis bendraisiais resursais - serveriais (kliento-ser- 
verio darbo modelis). Pastarieji pora metų parodė, kad atsirado pasau- 
linės vieningos sistemos - to paties modelio „Internetui“ ir vidiniams 
tinklams poreikis. 

Ir štai čia netikėtai kyla mintis - ar visada reikalingi asmeniniai kom- 
piuteriai? Įstaigose reikia galingų darbo stočių asmenims, dirbantiems 
kūrybinį darbą: projektuotojams (CAD), leidybininkams (DTP), progra- 
minės įrangos kūrėjams ir pan. Bet tai nesudaro nė 304 kompiuterių 
panaudojimo. Komersantams šiame Voratinklio („Internet“) pasaulyje 
dažnai nereikia nei disko, nei diskelių ar kompaktinių diskų (nebent dar- 
bo metu norėtų klausytis Bethoveno) įrenginių. 

O ką mes veikiame su kompiuteriais namuose? Tik nesakykit man, 
kad dirbate. Na taip, vienas kitas toks atsiras, bet pagrindinis užsiėmi- 
mas yra žaidimas ir vėlgi tas pats „Internet“ - kam man mesti į balą 
tūkstantį ir daugiau dolerių, jei užtenka straipsnio pradžioje minėto pi- 
gaus NS? 

Taip žemės drebėjimo epicentre atsiranda „Java“. Ją renkasi ir IBM. 
Kodėl? Pagrindinis šios kalbos privalumas - ja parašytos programos leng- 
vai pasiekiamos tinklais, ir visai nesvarbu, kokią platformą naudojate: ar 
tai būtų „Windows“, ar OS/2 terpė asmeniniame kompiuteryje ar „Unix“ 
RISC kompiuteryje, ar kokia kita. Ja parašytos programos („applet", „pu- 
pos“ ir pan.) yra mažesnės apimties ir nesunkiai (ir greitai) perduodami 
tinklais. Iš esmės, joms vykdyti net nereikalinga operacinė sistema - 
dažnai pakanka paprastos peržiūros programos (browser) ir ji labai pa- 
traukli pigiajam „siaurajam“ NS (Network Station). 

Ir nors daugelis įsivaizduoja, kad ši kalba skirta WWW puslapiams 
pagražinti, ji yra galingas įrankis įstaigų valdymo ir darbo organizavimo 
programoms. IBM planuoja, kad „Java“ būtų prieinama ir serveriuose, 
dirbant su duomenų bazėmis, darbo grupių programinėje įrangoje (group- 
ware). Galbūt jau žinote, kad pasaulyje populiariausia yra IBM įsigyta 
„Lotus Notes“ sistema, kuri jau yra parengta ir lietuvių kalba. Apie „Ja- 
va" ir su šia kalba susijusius klausimus yra parengtas atskiras straipsnis, 
kurį spausdinsime artimiausiame „Vartiklio“ numeriui, 

Dar neaišku, sugrįš dinozaurai ar ne, tačiau viena tikrai aišku - pa- 
saulyje dominuos tinklų technologijos. Juk ne veltui tiek daug kalbama 
apie „Intranet“ - įstaigų vidinius tinklus, veikiančius „Web“ modelio 
principu. Gal todėl daugiausia buvo parduota serveriams skirtos programi- 
nės įrangos - jos apyvarta šoktelėjo net 254. 


Atsižvelgdama į tai, IBM siūlo net septynių tipų serverius: „Lotus 
Domino", „Internet Connection Server", „DB2 Server", „Transaction Ser- 
ver", „Communications Server“, „Directory £ Security Server" ir „Ti- 
voli Management Server". 

Didelę ateitį gali turėti ir elektroninė komercija: įsivaizduokite, ar 
elektroninei parduotuvei reikia didžiausių patalpų miesto centre, vitrinų, 
pardavėjų gausos ir kitų prekybai reikalingų dalykų? Tikriausiai ne, nes 
pirkėjai gali apžiūrėti ir išsirinkti prekę monitoriaus ekrane, ją užsisakyti 
ir sumokėti. Šios „virtualios“ firmos gali turėti didelę ateitį. IBM prane- 
šė apie naują elektroninės prekybos programų grupę, vadinamą 
„CommercePOINT“. Iš jų verta paminėti: . 

„Net.Commerce“, kurią naudojant Atlantos olimpiados metu buvo 
parduota per 100 tūkst. bilietų ir suvenyrų; 

„World Avenue“ - elektroninė parduotuvė leidžianti saugiai prekiauti; 

„World Distributor“ - priemonė platintojams, leidžianti tvarkyti vis- 
ką: sąskaitas, pavedimus, mokėjimus, susitarimus, katalogų kūrimą. 

Tačiau atsiranda saugaus darbo tinkle problemos. IBM siūlo savo ap- 
sauginį skydą (IBM Internet Secured Network Gateway) vidinio tinklo 
apsaugai nuo „neprašytų“ svečių. Jis šiuo metu veikia „AIX“, „Windows 
NT" ir „OS/2 Warp“ terpėse. Ir jis gali ne tik apsaugoti lokalųjį tinklą, 
bet ir saugiai perduoti informaciją tarp skirtingų įstaigų. Naudojant IP 
tunelio technologiją, duomenų srautas yra šifruojamas ir gali saugiai ke- 
liauti viešu „Internet“ tinklu. 

Aktyviai kurdama įrangą, skirtą „Internet“ tinklui, IBM gali pasiūlyti 
tai, ko neturi daugelis „Web“ serverių, t.y. galimybes, kurias jau daug 
metų turėjo „Lotus Notes" sistema. Ir „Lotus Domino“ yra naujas pro- 
duktas, kuris suderina geriausius „Notes“ bruožus su IBM „Internet Con- 
nection Secure Server" - IBM WWW serveriu. „Domino“ leidžia tiesio- 
giai, dialogo būdu kurti WWW puslapius dirbant su „Notes“ duomenų 
baze. Šiuos puslapius gali skaityti bet kuri įprastinė peržiūros programa, 
pvz., „Netscape Navigator“. 

„Domino“ automatiškai tvarko WWW knygų turinį, tikrina nuoro- 
das, pavyzdžiui, pašalinus kurį nors WWW puslapį, automatiškai „dings- 
ta" ir visos nuorodos (iš kitų puslapių) į jį. Be to, „Notes“ duomenų sklei- 
dimo priemonės leidžia sinchronizuoti duomenis (WWW puslapius) vi- 
same pasaulyje. 

Jonas SKENDELIS 


„Windows“ ir „Unix" kartu šoka 
„Sambą" 


Įvairios „Microsoft“ langų versijos priartino mus prie visuotino ben- 
dro darbo slenksčio. Visuotinai palaimai įsigalėti trukdo iš inercijos vien 
tik „Windows“ priskiriamas failų ir spausdintuvų bendrojo naudojimo 
SMB („Server Message Box") protokolas. Tačiau juk „Microsoft“ atida- 
vė SMB specifikaciją „Open Group" standartų organizacijai, ir jis yra 
taip gerai aprašytas, kad bet kuris pakankamai gabus programuotojas ga- 
li pats sukurti nuosavą SMB serverį, prie kurio jungtis gali visos „Win- 
dows“ sistemos. 
O kas galima, tas ir padaroma: Andrew Tridgellis sukūrė „Samba“ 
serverį „Unix“ terpei. Jis IR nekainuoja nieko, vien tik jo atsisiuntimo 
sąnaudas. Tereikia savo WWW peržiūros programai nurodyti 
http://samba .canberra.edu.au/pub/samba 
adresą. Čia rasite vykdomuosius modulius įvairioms „Unix“ versi- 
joms, pateikiami ir programų pradiniai tekstai. Įdiegus „Samba“, visos 
„Windows“, NT, OS/2 ir net DOS terpės matys ir galės naudoti „Unix“ 
terpės failus ir spausdintuvus. 
„Samba“ neturi jokių tvarkyklių ar „Unix“ branduolio plėtinių. Tai 
nepaprastai palengvina jos diegimą. Tačiau čia išryškėja ir tamsioji „Sam- 
bos" pusė - į ją negali kreiptis „Unix“ terpės programos. Taip pat (be- 
veik dvigubai) nukenčia ir darbo greitis, nes failai tvarkomi ne tiesiogiai, 
o per „Unix“ API. Patys spręskite, ar imti šią veltui duodamą programą, 
ar pirkti komercinį paketą ir mokėti maždaug po 100 dolerių už kiekvie- 
ną darbo vietą. 
„Sambos“ šokį galima valdyti keičiant per 120 parametrų. Todėl ji 
yra lankstesnė sistema net už NT. Vieni parametrai skirti visiems varto- 
tojams, kiti charakteringi tik bendrojo naudojimo resursų valdymui, pvz., 
ilgų failų vardų konvertavimo taisyklės ar resursų naudojimo teisės. 
„Samba“ įkandama ne visiems. Administravimas gali išgąsdinti net 
„Unix“ senbuvį. Tačiau ji turi du nepaprastus privalumus. Visų pirma, 
tai nieko nekainuojanti galimybė „Windows“ terpės vartotojui naudotis 
„Unix“ resursais. Jam nereikia turėti jokių FTP, NFS ar kitokių priemo- 
nių, norint kopijuoti ar naudoti „Unix“ resursus. Antra, turėdami „Sam- 


iuaiais lų: L LLA IRR SA 


ba" pradinius tekstus galite stebėti ir reguliuoti eismą SMB tinkle, spręs- 
ti jame atsiradusias problemas. 

Trumpai paaiškinsime ir SMB pagrindus. Tai nuo tinklo transporto nepri- 
klausomas failų ir spausdintuvų bendrojo naudojimo, vartotojų identifikavi- 
mo ir procesų tarpusavio sąveikos protokolas. SMB paketus galima siųsti 
visais transportais, kurie yra „Windows“ terpėje: „Internet“ TCP/IP, „No- 
vell" firmos IPX/SPX ar „Microsoft“ sukurtu „NetBEUT'. 

SMB turi komandas spausdinimo eilėms valdyti, dirbti su failais ir kata- 
logais, visam failui ar bet kuriai jo daliai „užrakinti“ (išimtiniam naudoji- 
mui). SMB vieta tarp tinklo tvarkyklių pavaizduota piešinuke: 


T aikomosios programos || 
+ EE 
NetBIOS a 
TCP/IP:NetBEUI ž 
PPP, 802.x ir kiti 
APARATŪRA: Token Ring, 
Ethernet, Serial 


Vartotojas ar programa, panorę naudotis bendrojo naudojimo resursais, 
kreipiasi į kurį nors SMB dialektą (jų yra bent dešimt, tačiau paplitę tik kokie 
3 ar 4) ir juo prisijungia prie SMB serverio, kuris patikrina vartotojo vardą ir 
slaptažodį bei sugrąžina vartotojo identifikatorių (UID). Tai vadinamoji var- 
totojo lygmens apsauga, kurią patartina naudoti. Ji leidžia iš vienos vietos 
valdyti vartotojų galimybes naudotis tinklo priemonėmis. 

Senesnieji SMB serveriai turėjo tik resursų apsaugą. Kiekvienas, besi- 
kreipiantis į resursą, turėjo nurodyti vieną slaptažodį, bendrą visiems varto- 
tojams. „Windows“ 95 ir NT terpės turi abu šiuos apsaugos tipus. 


* 


NE VIEN TIK 
KOMPIUTERIAI 


„Vartiklis“, gimęs lygiai prieš metus, niekada nebuvo vien tik pro- 
gramuotojų ar kitų informatikos specialistų prieglobstis ar Meka. Jis 
visuomet daug dėmesio skyrė ir kitoms temoms, įdomioms mintims, pa- 
mąstymams, poezijai. Didelę kertę užėmė ir mitologijos, lyginamosios 
religijotyros ir mistikos lydinys. Tad ir šis leidinėlis neišsižadės tų tra- 
dicijų, kurios gimė kartu su juo. Tam ir yra skirtas šis skyrelis. 


Iškilūs 1996-ųjų mokslo atradimai 


1996-ieji buvo derlingi metai mokslininkams. Ir sunku atrinkti svarbes- 
nius atradimus. Tepaminėsime kelis, kurie yra artimesni „Vartiklio“ dvasiai. 


Plunksnuoti dinozaurai 
Mokslininkai jau seniai įtarė, kad paukščiai 

kilę iš dinozaurų. Jų kūno sandara - stebėtinai 

panaši. Tačiau apie tai turėta labai mažai įrody- 

mų. Tačiau 1996-aisiais kinų paleontologai at- 

rado prieš 12 mln. metų gyvenusio plunksnuoto S 

dinozauro liekanas. Pačių plunksnų nėra išlikę, 

tačiau labai ryškūs plunksnų pėdsakai įrodo to- 

kią galimybę. Ir nors šis gyvūnas neskraidė, tai svarus papildomas argumentas 

apie dinozaurų ir paukščių giminystę. 


Neandertalietis grojo fleita? 

Sunku įsivaizduoti, kad prieš 40 tūkst. metų mūsų primityvusis (ir galbūt 
tiesioginis) protėvis, prisėdęs prie laužo pritariant fleitos garsams, , galėjo traukti 
širdį gniaužiančias giesmes. Tačiau kas, jei Liub- 
lianos (Slovėnijoje) tyrinėtojai yra teisūs? 1996-ai- 
siais Ivano Turko komanda rado jauno lokio šlauni- 
kaulį, kuris galėjo būti naudojamas kaip muzikos 
instrumentas, nes turėjo keturias mažas skylutes, dvi 
iš kurių buvo išlikusios nepažeistos. Griežta jų iš- 


dėstymo tvarka leidžia spėti, kad jos padarytos žmogaus, o ne išgraužtos kokio 
nors gyvio. Ši kaulo „fleita“ rasta pirmykščių žmonių stovyklavietėje, kurios 
amžius apie 22-35 tūkst. metų. 

Toks spėjimas sujaukė viso pasaulio mokslininkų mintis: jei neanderta- 
lietis buvo toks sumanus, kad galėjo kurti ir klausytis muzikos, tai gal jis 
galėjo ir kalbėti!? 


Gyvybė Marse? 


Beveik prieš šimtą metų H. G. Velsas išspausdino „Pasaulių karą", kuria- 
me Žemę užpuolė marsiečiai. Ir tik 1996 m. NASA paskelbė apie pirmus 
įrodymus, kad Marse gali egzistuoti gyvybė. Maždaug prieš 16 mln. metų 
kometa ar asteroidas, įsirėžęs į Marso paviršių, į kosmosą pažėrė jo uolienų 
skeveldrų. 

Po milijonų metų klajonių erdvėje viena tokia nedidelė skeveldra nukrito 
į Žemę ir buvo surasta 1984-aisiais Antarktidoje. Ir nors uolienos gabalėlyje 
nėra tiesioginio įrodymo apie nežemišką gyvybę, tyrinėtojai, gretindami ke- 
turis skirtingus faktus, spėja, kad Marse galėjo egzistuoti primityvių bakteri- 
jų forma. 


AIDS atakuojama 


Po daugelio nesėkmingų metų, 1996-aisiais mokslininkai nemažai pasi- 
stūmėjo tirdami ŽIV prigimtį ir galimus kovos būdus. Jie atrado naują vaistų 
rūšį, kuri kartu su kitais, gali labai sumažinti kraujyje ŽIV kiekį. Tai suma- 
žintų riziką užsikrėsti ŽIV injekcijų metu. Nepaisant to, AIDS epidemija, 
ypač Afrikoje ir Azijoje, tebeplinta. Šiuo metu užregistruota 30 mln. užsikrė- 
tusiųjų, iš kurių, kaip tikimasi, mirs apie 5 mln. 


Išprotėjusių karvių liga 


Kai nežinomas negalavimas („Bovine Hysteria") praūžė per Angliją nai- 
kindamas raguočių bandas, Anglijos fermeriai sunerimo. Tačiau paaiškė- 
jus, kad daugelio žmonių sveikata („Creutzfeldt-Jakob“ sutrikimas) kaž- 
kaip susijusi su šia galvijų liga, kilo pasaulinis triukšmas. Kartu tai dar kar- 
tą įrodo, kad vienos gyvūnų rūšies ligos gali persiduoti kitoms rūšims. Tai 
nenuginčijamai jau apie 1985-uosius įrodė Kalifornijos neurologas Stanley 
Pruisneris. 

O aš, jei tik būčiau Anglijos jautis, verčiau kalbėčiau amerikonų tarme, 
geriausia, žinoma, Bruklino., O McDonaldo restoranai Anglijoje, sako, ne- 
vartoja vietinės jautienos, tik atvežtinę. O iš išvežtinės - ar tik ne „Giminių“ 
dešrelės? 


Šių metų pradžioje pasklido žinia, kad Olandijoje, Austrijoje , Vokietijo- 
je ir kitose Europos šalyse užsikrėtę ir sparnuočiai. O aš prisimenu, kokios 
gražios ir patrauklios, ir visai nebrangios, buvo prieš porą metų Lietuvos par- 
duotuvėse pasirodžiusios olandiškos vištų šlaunelės. 


Mažiausia varlė 


Kuboje pernai metų pabaigoje (pasak 1996 m. gruodžio mėn. „Copeia" 
numerio) surasta varlytė yra mažiausia Šiaurės pusrutulio varlė. Tai pasisekė 
pensilvaniečiui S. Blair Hedgesui ir kubiečiui Alberto Estradai. Būdama vie- 
no centimetro ilgio, ji yra ir mažiausia tarp visų sausumos stuburinių (išsky- 
rus žuvis, tokia grupė yra vadinama tetrapodais; jiems priskiriami ir gyvūnai, 
vėl sugrįžę gyventi į vandenį: ichtiozaurai, banginiai). 

Ši juoda su oranžiniais dryžiais varlytė randama pūvančių lapų krūvose ir 
tarp paparčių drėgnuose miškuose vaka- 
riniame Kubos Monte Iberia šlaite. To- 
dėl ji buvo pavadinta „Eleutherodacty- 
lus iberia". Šis pavadinimas daugiau kaip 
tris kartus didesnis už pačią varlikę. Ji 
su kitomis trimis miniatiūrinių varlių rū- 
šimis priskirta atskirai „limbatus“ gru- 
pei, nes visos pasižymi unikaliais požy- 
miais: mažas dydis, maži pirštai ir pė- 
dos, dryžiai ant nugaros, panašus aukšto 


M. Lammertinko nuotraukoje su- 
augęs patinas ant 10 Kubos cen- 


dažnio kvarkimas (ir nors jos kvarkia tų monetos, kurios skersmuo yra 

tiek dieną tiek naktį, tačiau aktyviai juda 21 mm. Jo galva tokio pat pločio 

tik naktį) ir kt. kaip ir kūnas, kūno ilgis ir plotis 
JAV NSF (National Science Foun- vienodi. 


dation) biologinių tyrimų programa ypa- 

tinga tuo, kad finansuoja unikalių reiškinių paiešką. S.B.Hedgesas keletą metų 
dirbo Kuboje ieškodamas (ir surasdamas) naujų gyvačių, driežų ir varliagy- 
vių rūšių. Kubos tropiniai miškai yra lengviau pažeidžiami ir jiems gresia 
didesnis pavojus nei Amazonės masyvui. Kuba yra krečiama ekonominių 
nepriteklių, todėl šie miškai sparčiai kertami - kurui bei naujiems dirbamos 
žemės plotams. Be to, spaudžiami nepriteklių, jos mokslininkai linkę dalintis 
atradimais su užsieniečiais. O šie atradimai parodo, kad apie Kubos gamtą 
žinoma dar ne viskas. 


Kieta ar minkšta? 
(apie du skirtingus požiūrius į kalbą) 


Motto: ...nesistenk prievarta išgauti gerą mintį... 


Luiso Kerolio Alisa klaidžioja Veidrodžio Karalystėje: 

- Štai tau klausimas: kiek, tu sakei, tau metų ? 
Greit suskaičiavusi Alisa atsakė: 

— Septyneri metai ir šeši mėnesiai. 

— Netiesa! - patenkintas sušuko Kliunkis Pliumpis. — Tu 
nieko panašaus nesi sakiusi! 1 

— Aš maniau, kad norėjot sužinoti, kiek man metų, — 
paaiškino Alisa. 

- Tuomet taip ir būčiau paklausęs, - aišovė Kliunkis 
Pliumpis. 

S i 

— Kai aš sakau žodį, - išdidžiai tarė Kliunkis Pliumpis, 
jis reiškia tiksliai tai, ką noriu, kad reikštų — nei daugiau, 
nei mažiau. 

— Bet aš labai abejoju, ar galima priversti žodį reikšti 
tiek daug skirtingų dalykų? - nesutiko Alisa. 

— Ko čia abejoti, svarbu kas ką valdo, ir baigtas kriukis, 
— atrėžė Kliunkis Pliumpis. 

„Kietą“ ir „minkštą“ įrangą (hardware k sofiware) 

turi ne tik kompiuteriai, tokios būna ne tik publikacijos, 

taip skiriasi ir požiūriai į kalbą. Bet prieš neriant 

į šio klausimo meditaciją, būtina užmesti akį į H.Hesės eilėraštį 
„Kalba“, kuris savotiškai sintezuoja visą šiame tekste 

paliestą tematiką. 


Kalba 


Mes kartkartėm į ranką plunksną imam, 
Baltam lakšte prirašom ženklų, 
Visiems suprantamų, — juk tas žaidimas 
Susaistytas taisyklių nuoseklių. 


Bet jei taip laukinis ar marsietis 

Į lakštą šį, į rašmenų vagas 

Įsmeigs smalsias akis —- koks neregėtas 
Pasaulis atsivers prieš jį staiga 

Lyg burtų karalystė. Jam atrodys, 

Kad A ir B - tai žmonės, gyvuliai, 

Tai akys, rankos, tai liežuviai godūs, 
Čia ramūs, ten - įniršę gaivalai. 


Jis puls skaityt tuos pėdsakus sniege, 
Bėgios, kentės, skraidys su jais drauge, 
Už tų juodų ženklų ir ornamentų 

Tarsi už grotų jam visa gyvybė 


Vaidensis plaukianti, regėsis šventės 

Ir meilės karštis, ir skausmų gilybė. 

Jis verks ir juoksis, nuostabos pagautas, 
Nes jam pasaulio siautulingas srautas, 


Įkalintas už rašmenų tylių, 

Užburtas rodysis, sumenkintas, mažytis, 
Negyva tapęs virtine ženklų, 

Kurie tokie panašūs viens į kitą, 


Kad jau kaip brolius vos gali atskirti, 
Kančias ir džiaugsmą, gyvastį ir mirtį. 
Galų gale ims rėkti tas laukinis, 
Suspaustas baimės, puls jis laužą pūsti, 


Giedodamas vis mušis į krūtinę, 
Ir, liepsnai ryjant ženklą paskutinį, 
Jau snausdamas gal būt suspės pajusti, 
Kaip tas pasaulis, iškreiptas toksai, 
Tie siaubo karalystės burtai klaikūs 
Nebūtyje pradingsta suvisai... 
Jis atsibus ir šyptelės pasveikęs. 
Dominyko Urbo vertimas 


Griežta kaip algebra 


Viena vertus, kalba turi „griežtą struktūrą", tvirtai susiejančią ženklą su 
pažymėjimu. Tai ryšku sekant graikų tradiciją: tenai žodis - daikto vardas. 
Taigi ženklas ir jo reikšmė tiesiogiai susiję vieninteliu ryšiu. Platono „Krati- 
le" Sokratas kalba: 

„vardus reikia suteikti taip, kaip kad gamtoje pridera su- 
teikti ir gauti vardus, o ne taip, kaip papuola, — jei žinoma, 
norime, kad tai derėtų su mūsų ankstesniu svarstymu? Todėl, 
ne kiekvienam, Hermogenai, leista priskirti vardus, o tik to- 
kiam, kurį vadintume vardo kūrėju. Jis gi, matyt, ir yra įstaty- 
mų leidėjas, — 0 šis gi iš meistrų rečiausiai iš visų pasirodo 
tarp žmonių... Taigi, brangiausias mano, įstatymų leidėjas, apie 
kurį kalbame, taipogi privalo gebėti išreikšti garsais vardą, ir, 
būtent, tą patį, kurs bet kuriuo atveju paskirtas gamtos. Ir jei- 
gu ne visi kūrėjai įkūnija vardą tuose pat skiemenyse, tai netu- 
rėtų sukelti mumyse nesupratimo ". 


Įdomus ryšys tarp graikiškosios tradicijos ir ankstyvosios įvairių kraštų 
mitologijos. Štai, Indijoje minima, kad daiktams vardus pasaulio kūrimo 
metu suteikė Savipatis - kalbos valdovas. Ir Biblijos „Pradžios knygoje" 
Jahvė („Tas, kurs yra", t. y. tas pats Savipatis) veda visus gyvus sutvėrimus 
pas Adomą („Žmogų“), kad šis suteiktų jiems vardus. Egipte Ra valdo pa- 
saulį, nes saugo Vardų Knygą, kurioje surašyti visų gyvių TIKRIEJI vardai 
(štai ir akivaizdu, kad Mozė iš Egipto išvedė ne tik savo tautą, bet išsinešė ir 
nemažą žinių bagažą). Ir Ra praranda valdžią, kai Izidė sužino jo paties 
tikrąjį vardą. 

Argi nė vienas mūsų negirdėjo apie tautelės, kurių nariai slėpdavo savo 
tikrą vardą, nes priešai, jį sužinoję, galėjo juos nugalėti ar pavergti. Afrikoje, 
Australijoje, Polinezijoje, Šiaurės Amerikoje... Tai dažnai rasime ir „fentezi“ 
pakraipos fantastikos kūriniuose. Pacituosiu tik artimiausių kaimynų - suo- 
mių „Kalevalą“, kurioje Leminkeinenas: 


Griauna sienas užkeikimais 
Sudrasko statinius į dalis... 


Staiga pabaisa pakilo, 
Graso nasrų nuodais 
Galvai Kaukamielio. 
Tad tarė Leminkeinenas 
Žodį pranašingą, 


Žodį amžių glūdumos, — 
Senolių apgintą. 


Europoje iš graikų šis „užkratas“ pateko pas gnostikus su jų mokymais 
apie paslaptingas ir magiškas vardų savybes. Net ir mūsų laikais „patvorio 
bobutės" (žiniuonės bei gerbiamų žmonių žmonos, kartais net su moksliniais 
titulais - ir ypač pamėgusios pasirodymus per TV) spėja likimą ne iš žvaigž- 
džių, ne iš lubų, o iš vardo tavojo... 

Iki jų ėjo šios nuotrupos per viduramžių filosofiją ir slaptas draugijas, per 
„Kabala", paliesdamos ir D.Hartli iš XVIII a.: 


„Kadangi žodžiai sulyginami su raidėmis, kaip kad naudo- 
jant algebroje, tad ir pačią kalbą galima pavadinti viena iš 
algebros atmainų. Ir atvirkščiai, algebra yra ne kas kita, o 
kalba, kuri ypatingu būdu pritaikyta bet kokios prigimties dy- 
džių aprašui..." 


Vėliau kilo idealios kalbos mintis bei paieškos - bent jau mokslo reik- 
mėms. Kaip vienareikšmiškai apibrėžti terminus? Gal išskirti „pirminius“, 
kurie aiškūs savaime, ir „teorinius“, kurie išvedami iš pirminių (loginis pozi- 
tyvizmas)? Bet tada „karalius Artūras" labiau teorinė sąvoka, nes apie jį žinom 
mažiau nei apie „elektroną“. 


Minkšta kaip pagalvė 


Bet buvo manančių, kad kalbos minkšta struktūra nėra trūkumas, o būtent 
jos tikroji vidinė jėga. Kalbos gyvavimas toks pat sudėtingas kaip gyvų orga- 
nizmų, teigė Šleicheris: 


„Kalbos gyvenimas esmėje nesiskiria nuo visų gyvų orga- 
nizmų - augalų ir gyvūnų - gyvenimo. Kaip ir šie, ji turi laiko- 
tarpį, kai vystosi iš paprasčiausių struktūrų link sudėtingesnių 
formų, ir senatvės laikotarpį, kai kalbos vis labiau tolsta nuo 
pasiekto aukščiausio išsivystymo lygio, o jos formos nyksta". 


Pamažu išsirutulioja mintis, kad prasmės reikia ieškoti ne žodžiuose — 
vardų ženkluose, o tų žodžių deriniuose. Charakteringas Alisos pokalbis šio 
teksto pradžioje. 

Savotiška šių krypčių kova atspindėta Nobelio premiją gavusiame H.He- 
sės „Stiklo karoliukų žaidime“, kuriame veiksmas vyksta XXII a. (ar tik ne 
fantastinis tai romanas?). Pasaulyje esančios trys pagrindinės jėgos (valstybė, 


bažnyčia ir kultūra) įsikūnija „pasaulyje“, Mariafelzo vienuolyne ir Kastilijo- 
je, kurioje Ordinas saugo ypatingą universalią kalbą, kurioje kiekvienas žen- 
klas 


„iš tiesų visaapimantis, kiekvienas simbolis ar jų derinys 
veda ne kur nors, ne link kokio nors konkretaus pavyzdžio, 
eksperimento ar įrodymo, 0 į vidų, į visų pasaulio paslapčių 
paslaptį, prie visų žinių pagrindo ". 

Į šią kalbą sutelpa viskas: 

„astronominių paskaičiavimų formulė, senųjų amžių so- 
natos kūrimo principas, Konfucijaus posakiai ir kita - visa tai 
Žaidimo kalboje, ženkluose, šifruose, santrumpose bei pažy- 
mėjimuose". 

Vykdavo 
ą „varžybos <...>, kurios tapdavo dar ir lenktynėmis kandi- 
datų, turinčių daugiausia perspektyvų įvesti naujų Žaidimo 
ženklų, o aukščiausias, koks tik įmanomas, labai retas varžy- 
bų nugalėtojo apdovanojimas būdavo tas, kad ne tik jo partija 
<...> būdavo iškilmingai atliekama, bet ir jo pateikti Žaidimo 
gramatikos bei leksikos papildai pripažįstami ir įtraukiami į 
Žaidimo archyvą bei Žaidimo kalbą "*. 
Žaidimas nebuvo vieningas, kaip ir krikščionybė ar budizmas. 
„Turbūt visais amžiais tarp Stiklo karoliukų žaidimo iš- 
rinktųjų būta įvairių srovių, madų, kovų ir nepastovių aiškini- 
mų, 0 tuo metu išryškėjo dvi pagrindinės pažiūros į žaidimą 
<...> - formalusis ir psichologinis.<...> 

Formaliojo Žaidimo šalininkai stengėsi iš dalykinių kiek- 
vienos partijos temų - matematinių, kalbinių, muzikinių ir t.t. 
— sudaryti kiek galint glaustą, vientisą, formaliai tobulą vie- 
novę ir harmoniją. 

Psichologinis Žaidimas, priešingai, siekė vienovės ir har- 
monijos, kosminio baigtumo bei tobulumo ne tiek temų parin- 
kimu, rikiavimu, pynimu, siejimu ir statymu priešpriešiais, kiek 
po kiekvieno Žaidimo etapo einančia meditacija, kuri visų la- 
biausiai ir buvo akcentuojama. <...> 

Žaidimas <...> po atliktos meditacijos taip apgaubia žaidė- 
ją, kaip rutulio centras apgaubia savo centrą, ir sužadina jam 
jausmą, kad iš atsitiktinio ir pinklaus pasaulio pavyko išvaduoti 
ir priimti į save absoliučiai simetrišką ir harmoningą būtį. <...> 


Šio žaidimo struktūra ir dimensijos <...> bus pagrįstos sena 
konfucine ritualine kinų namo statybos schema: orientavimas 
pagal pasaulio šalis, vartai, dvasių siena, pastatų ir kiemų 
santykiai ir paskirtys, jų suderinimas su žvaigždynais, su ka- 
lendorium, šeimos gyvenimu, be to, sodo simbolika ir stiliaus 
taisyklės. <...> Mitinė šių taisyklių tvarka ir reikšmė jam at- 
rodė kaip itin patraukli ir miela kosmoso ir žmogaus vietos 
pasaulyje alegorija. <...> 

Mūsų Stiklo karoliukų žaidimas jungia savyje visus tris pra- 
dus: mokslą, grožio kultą ir meditaciją ". 

Ruošiant naudotasi Nalimovo tikimybiniu kalbos modeliu. 


Ar nereikėtų keisti kalbos? 


Ar negalėtų bet kas, kad ir programuotojas, turėti savo tarmę? Neseniai 
Oklende buvo paskelbta, kad viena juodukų tarmė (vadinama Ebonics) taip 
paplito, kad virto nauja atskira kalba, kurios reiktų mokytis kaip ir tradicinės 
anglų. Kyla klausimas, ar vienai kuriai nors tarmei galima leisti oficialiai 
pakeisti man su motinos pienu duotą kalbą? 

Štai per praėjusį dešimtmetį labai išplito C++ dialektas. Dėstytojai (ir net 
tėvai) karštai diskutavo naudoti ją ar ne. Daugelis mokyklų visoje Amerikoje 
prašė, kad ją įtrauktų į jų programas, nes daug mokinių ateina iš namų, ku- 
riuose C++ yra pagrindinė bendravimo kalba, ir kad raštingumas yra raštin- 
gumas, - visai nesvarbu, kokia kalba jis pasiekiamas. 

Kritikai bando įteigti, kad C++ išplitimas namuose tėra dar vienas irstan- 
čio namų židinio ir namų funkcijų praradimo ženklas. Jų nuomone, C++ yra 
taip nutolusi nuo grynosios anglų kalbos, kad tai įrodo net ir jos rašto ženklai, 
kai '+* panaudojami vietoje raidžių net ir kalbos pavadinime. Įsivaizduokite, 
kas būtų, jei koks nors garsus roko dainininkas užrašytų savo pavardę žen- 
klais, kurie net nėra spausdintini. 

Tačiau tai neitikina ir lieka neaišku, o kodėl gi C++ negalėtų pakeisti 
gimtosios kalbos. Gal kas turi minčių - mestelkit laiškuti. 


Vakarai, o su jais ir Lietuva, retkarčiais atsigręžia į Rytus, - ir tose geog- 
rafinėse platumose suranda naujų žodžių. Ir juos kartoja kaip maldą. Tačiau, 
ar visada suvokia, ką jie iš tikro reiškia? 

Karma yra tiesiog karma. „Kas vaikšto aplink, ateina iš visur", - dainuoja 
vakarietis Vily Vilsonas apie tai, kaip „pasiimam atgal tai, ką atidavėme“. 

Po daugelio šimtmečių, prabėgusių nuo tų laikų, kai Indijos šventieji įam- 
žino šią sąvoką Vedose, „karma“ buvo pažeminta Vakarų spaudoje „likimo“ 
ar „lemties“ reikšme. Tačiau lemtis yra Vakarų minties kūrinys, ateinantis 
per tris Abraomo religijas: judaizmą, krikščionybę ir islamą. O posakis sans- 
kritu jas neigia: „Tas bailys ir kvailys, kurs tai vadina likimu“. Tačiau stiprus 
žmogus gali ištarti: „Aš pats kuriu sau likimą“. 

Šiandien karma vėl atgyja kaip subtilus visaapimantis dėsnis, kuris veikia 
žmogaus gyvenimo erdvę, kaip gravitacija kad veikia lėktuvo skrydį. Ji visa- 
da yra, net jei žmonės apie ją ir nieko nežino. 

Žemėje laisva pasirinkimo valia realizuojama nelengvomis sąlygomis: že- 
miškasis etapas yra paslėptas po „nežinios šydu", nes mums nelemta sužinoti 
ateities. Turime pažinti tik savojo patyrimo dėka, turime rinktis, pasverti ga- 
limus laimėjimus ir įvertinti savųjų pasirinkimų pasekmes. Ir šios galimybės 
rinktis pagrindinė ašis yra karma - priežasties ir pasekmės dėsnis. 

Jis žinomas ir kaip Pusiausvyros dėsnis. Gyvenant, bandant ir besimo- 
kant visų mūsų veiksmų, nesvarbu ar liečia jie tik žmones, ar gyvulius, auga- 
lus ar net mineralus, pasekmės veikia bendrą pusiausvyrą. Kai mes nuskriau- 
džiame kitus, mūsų karma mažėja; kai kiti mus skriaudžia, jų karma mažėja. 
Turi būti atlyginta tiek už gėrį, tiek už blogį. 

Jei suklydau, privalau sugrįžti ir vėl bandyti, mokytis iš klaidų, - vieną, 
du, daug gyvenimų, tol, kol rasiu tą vienintelį teisingą kelią. Žemė yra mo- 
kykla, ir joje mokomės net ir darydami klaidas. Jei neišmokau kokios nors 
pamokos, - kitame gyvenime man ją užduos vėl ir vėl. Toks žiaurus karmos 
dėsnis. Tačiau „geri darbai", - darbai, priimtini visoms gyvoms būtybėms, - 
stumia mane aukštyn evoliucijos grandine. Dvasia galų gale turi laimėti. 

Ne, tai nėra dieviškasis pliusiukas ar minusiukas mūsų dangiškoje buhal- 
terijos knygoje. Tai daugiau saviauklos procesas. Tai tarsi vandens ratilai 
nuo mano įmesto akmenuko pasaulio vandenyno paviršiuje. 

Senieji šventikai, mistikai ar dieviškieji pranašai: jiems karma (kildinama 
iš šaknies „kri“ - „daryti") buvo galia, per kurią jie galėjo paveikti Dievus, 
gamtą, orą, derlių ar priešus. Tai turėjo būti atliekama su gerais ketinimais ir 


teisingai atliekant apeigas. Savo veiksmais jie galėjo paveikti lemtį, - kaip 
kad lėktuvas gali įveikti Žemės trauką ir skristi. 

Pirmapradė ir neturinti pradžios, karma yra „anadi" - „bepradė“, „be pra- 

džios". „Rig Vedoje" ji susijusi su „homa“, galingu ugnies ritualu, galinčiu 
trumpam laikui atverti plyšį tarp trijų pasaulių: fizinio, proto ir priežastinio. 
Sanskrito mantromis, mudromis ir meditavimo galia vediškieji šventikai iš- 
šaukdavo smarkiai išsivysčiusių dvasių, Mahadevų, gyvenančių kituose pa- 
sauliuose, „Šakti“ srautą, kad pagerbtų dievus ir apgintų savo gentį. Užmetus 
ritualus arba neteisingai juos atliekant karma tapdavo neigiama ir kenkdavo 
| sveikatai. 
Bendruomenių vidinis narių gyvenimas buvo glaudžiai persipynęs, džiau- 
| giamasi ir liūdima buvo kartu. „Homa“ ritualas sukurdavo pakankamai ga- 
lingą dvasinės jėgos skydą, saugantį nuo aplink siaučiančių demoniškųjų esy- 
| 


bių, kurios kankindavo ir suklaidindavo silpnus asmenis. Šventikai prisiim- 
davo visą atsakomybę už bendruomenės gerovę. 

Upanišados (apie 1500-600 m.pr.m.e.), filosofiniai Vedų aiškinimai, pa- 
rodo, kaip karma susijusi su asmeniniais asmens veiksmais - etikos, atsako- 
mybės, atpildo ir bausmės klausimai. Jos aiškiai nurodo individui būti pasi- 
ruošusiam atsakyti už savo veiksmus, o ne pasitikėti vien tik vieno šventiko 
apsauga. „Koks gi būna žmogus? Iš tiesų sakau, jis tampa geresnis atlikęs 
gerą darbą, ir blogesnis, atlikęs blogą darbą" (Brihadaranjaka Upanišada). 

Senosios Sankijos filosofinės mokyklos jogai pasiekdavo gilų mistinį re- 
gėjimą. Jie kruopščiai tyrė karmą. Jų regėjimuose - tai plazmos drebučiai 
kiekvieno asmens kūne. Šioje plazmoje, keliaujančioje iš vieno gyvenimo į 
kitą, plaukioja lyg sėklos visos praeities mintys ir veiksmai. Kai kurios iš šių 
sėklų prisijungia prie mūsų nervų sistemos siųsdamos užkoduotus impulsus, 
turinčius įtakos mūsų veiksmams. Jos labiausiai veikia šias gyvenimo sritis: 

a) „džati", šeimą ir namus; 

b) „ayus“, sveikatą ir gyvenimo trukmę, 

€) „ouggA“, as ir gyvenimo 1 


| jėgomis, kad jie suvokdavo ją kaip vieną iš 36-ių pirminių formos elementų 
| („tattva“), kurie išsidėstę nuo Parašakti, grynosios sąmonės, iki „prithivi tat- 

tva", žemės. Karma (vadinama „niyati tattva"), dvasinė- -magnetinė energijos 
| forma, yra aštuntoje vietoje. 


Šis jos magnetizmas padeda suvokti, kaip karma „sugrįžta atgal". Kiek- 
viena karma (ar veiksmas) sukelia virpesius, vasanas, besiskiriančias jėga, 
kurios ir toliau tebevirpa mintyje. Šios vasanos yra įmagnetinti pasąmonės 
reiškinių impulsai. Panašus traukia panašų. Mylinti širdis veržiasi prie kitos 
mylinčios širdies; pikta šliejasi prie pikta. 


Kiekviena gyvenimo drama turi tikslą - auklėti ir tobulinti mūsų sąmonę. 
Visa, kas vyksta Žemėje, nėra aklas atsitiktinumas, - tai visų mūsų ankstes- 
niųjų gyvenimų rezultatas. Laisva valia mes galime rinktis, kaip mums elg- 
tis, tačiau turime suprasti, kad šio pasirinkimo vaisius valgysime kitos rein- | 
karnacijos metu. | 
Ir nėra asmeninių tragedijų - visa turi tikslą. Mes gyvename pasaulyje, 
kuriame daugybė žmonių išgyvena savąją dramą, nes jie arba patys pasirinko 
tokį likimą, arba jiems užduota tokia pamoka. Mus baudžia ne Dievas Kūrė- 
jas, mes patys save baudžiam. Karma nėra bausmė. 


PALANGOS FOTOCENTRAS 
Vytauto 69, 5720 Palanga, Lietuva 


JUOKAI, 
JUOKELI AI... 


Be šio skyrelio neišsiverčia elektroninė „Vartiklio“ versija. Jis yra po- 
puliariausia ir labiausiai skaitoma, - tik apgailestauju, kad dažniausiai stu- 
| dentų, - elektroninio žurnalo dalis. Neskriausdami „mirusio medžio" versi- 

jos skaitytojų, porą ar daugiau puslapiukų visuomet skirsime ir jiems. 


Iš ko žmonės atpažįsta „Microsoft“ ? 


Malūnsparnis skraidė virš Sietlo. Staiga užėjo audra ir į jį trenkęs žaibas 
pažeidė visą navigacijos ir ryšių įrangą. Dėl blogo matomumo pilotas nega- 
lėjo nustatyti, kur jis yra ir kaip nuskristi iki oro uosto. 

Pamatęs aukštą pastatą, nuskriejo link jo ir, sukdamas apie jį ratu, ranka 
popieriaus lape parašė „Kur aš esu?" ir parodė pro malūnsparnio langą. 

Žmonės pastate atsakė labai greitai - lange pasirodė popieriaus lapas, ant 
kurio buvo parašyta: „Esate malūnsparnyje!“. 

Pilotas perskaitė, nusišypsojo, pasižiūrėjo į planą ir nuskriejo tiesiai į orou- 
ostą. Kai jie nusileido, antrasis pilotas pasmalsavo, kaip atsakymas „Esate 
malūnsparnyje!" padėjo nustatyti kursą. 

Aš sužinojau, kad tai „Microsoft“ firmos pastatas, nes jų atsakymas buvo 
toks pats kaip ir jų servisas, - atsakymai techniškai teisingi, tačiau vartotojui 
visai nenaudingi. 


Ir kaip vertina Lotus? 


Palaimos sklidinomis akimis mergina pyškina draugei: 

- Oi, brangute, ką tik sutikau savo svajonių svajonę, šauniausią vaikiną 
pasaulyje, - ir žinai, jis kartu yra ir seksualinės jogos genijus! 

- Nejauuugi? - ciniškai nutęsė balses jos draugė. - Ir kas gi tave taip 
jame sužavėjo? 

- Jis man pakuždėjo į ausį, kad su Lotus skaičiuokle greičiau, nei tuo 
Viens-Du-Trys. 


Truputį tinkliškos muzikos? 


Daug pakalbama apie tinklo valdymą, taip pat ir „Web“ orientuotą. Dalis 
specialistų skeptiškai vertina šio tipo produktų plėtotę - bus tepridedama naujų, 
tačiau niekam nereikalingų funkcijų. Gal ateityje ši PĮ bus valdoma balsu? Ar 
neatsitiks taip, kaip šioje istorijoje (pagal Richardą Thomasą)? 

Džimis (sėsdamas į patogų krėslą): Velniai rautų, na ir dienelė. Lauke 
pūga, vos prisikasiau, o čia iškart tinklo problemos. Prašau duoti tinklo pla- 
ną! 

Tinklo valdymo paketas (TVP): Žinoma. Prašau pasirinkti fono muziką. 

Džimis: Fono... Kas tai yra? 

TVP: Tyrimai rodo, kad muzika mažina stresą ir gerina cholesterino kie- 
ki. Rachmaninovas, Debiusi ar Listas? 

Džimis: Spjauk į muziką, tiesiog duok tinklo planą, ar duosi? Trečias aukš- 
tas neveikia. 

TVP: Aš jums parinksiu Rachmaninovą. 

Džimis: Na, puiku, puiku! O dabar pažiūrim trečio aukšto planą. 

TVP: Jokių problemų Oho! Yra rimtų problemų. 

Džimis: Kur? Kas atsitiko? 

TVP: Apkrovimo lygiai yra puikūs. Aš jums parodysiu diagramą. 

Džimis: Greičiau! Vartotojai siunta. Bet kuriuo metu gali paskambinti Še- 
fas. Ko ten kuities taip ilgai? 

TVP: Aš turiu parinkti tinkamiausią šriftą. Tai neužtruks ilgai... 

Džimis: Na, gyviau, judėk... 

TVP (apatiškai): Dabar tinkamiausias laikas užpildyti registracijos korte- 
lę. Registracija garantuoja jums servisą ir kas mėnesį po mūsų standartinį 
CD-ROM diską. (Toliau normaliu balsu). Štai diagrama. 

Džimis: Bet Y ašis yra kilobaitais per 17 sekundžių. Neturiu supratimo, 
kas vyksta šiuo metu. 

TVP: Numatyta, kad taip turi dirbti grafikos biblioteka. Tačiau, patikėk 
manimi, tinklo reikalai prasti. 

Džimis: Bet aš vis dar nieko nematau! 

TVP: Norite kviesti „Žinau viską apie Tinklą" modulį?.. 

Džimis: Taip! 

TVP: ... su automatine „Karštos Kibirkšties" sąsaja? 

Džimis: Taip! 

TVP (abejingai): Labai atsiprašome, nepakanka atminties. 

Džimis: Ką čia kliedi - nepakanka atminties? Aš mokėjau už 64 MB! 


HP 7 0 


TVP: Žinoma, branduolys užima 2 MB, fono muzika - beveik 40 MB 
(garsas labai reiklus atminčiai). 

Džimis: Išjunk tą prakeiktą muziką! Greičiau! 

TVP (pyktelėjęs, pakeltu tonu): Išjungti Rachmaninovą!? Ar iš tikro? 

Džimis (nesivaldydamas): Pažiūrėk, štai aš apmokėjau ir štai mano palai- 
kymo kontraktas. 

TVP: Žinoma. Privalote pataisyti failą TALKMAN.INI, pašalindamas ja- 
me „SoothingMusic=Yes" eilutę. Tada iš naujo įkelti sistemą. Daugiau in- 
formacijos rasite README24.TXT failo skyriuje: „Disko pažeidimai pasi- 
renkant kompiuterius, turinčius E: diską". 

(Lemputės nusilpsta iki rusvos spalvos, kol Džimis karštligiškai daužo 
klaviatūrą, piktai niurgzdamas, kol pagaliau piktdžiugiškai spragteli pelytei 
per akį. Po 10 ar 15 minučių kompiuterio lemputės vėl įsiplieskia.) 

Džimis: Taigi! Dabar rodyk trečio aukšto planą. Greičiau! 

TVP: O kam? Ten nieko nevyksta. Bet kad būtumėt matę apkrovimo lygi 
prieš pusvalandį. Viskas, ką aš dabar radau, tėra pranešimas iš paskirstytojo 
(„hub“). 

Džimis: Dėl dievo, išspausdink jį! 

TVP (abejingai): Šiandien aliarmo pranešimas buvo spausdinamas įren- 
giniu „//device//personell/color. laser", kuris yra nutylimasis jūsų spausdin- 
tuvas. Bus atspausdinta 17802 pranešimai. Jūsų pageidaujamasis - 218-ame 
puslapyje. 

Džimis: Personell!? Aš testavau šį jų spausdintuvą. Pažiūrėk, perskaityk, 
juk moki kalbėti. Kas parašyta tame pranešime? 

TVP: Peržengtas slenkstis su nuoroda į 1.3.6.1.4.1.45.46.2.3.1.4.3.2.4. 

Džimis: Koks slenkstis? Kiek peržengta? Kuris segmentas? Aš nupirkau 
paskirstytoją tokio dydžio kaip Londonas ir sakai man, kad kažkur viduje 
kažkas uždegė raudoną lemputę. Bet nežinai kur? Ar kas tai padarė? Ir kaip? 

TVP: Tavojo balso streso analizė leidžia man daryti tokią prielaidą. (spragt) 


JUODASIS EKRANAS 


Kalba programuotojai 


Žiūri du programeriai pro langą ir mato skraidančią lėkštę. 
Viens ir sako užjaučiamai: 
- Matyt, vėl kažkam diskas nulėkė... 


Sausakimšame autobuse kalbasi du programuotojai: 

- Kažkas pas mane su pisiuku... (aplink visi nuščiūva) 

- Ir kas gi su juo? (kaimynai išplečia ausis) 

- Va, per dažnai stoja (jauna panelė, stovinti šalia, 
gražiai nurausta) 

- Gal koks naujas virusas? 

- Ne, tikrinau, viskas sterilu... 

- O kabo gerai? 

- Kietai! Nė trys pirštai nepadeda.... 


„lr kiti 


Kaimynė klausia kaimynės: 

- Ar jūs nematėte, kas užmušė mano baltąją vištą? 

- Ir nemačiau, ir negirdėjau, - tegu nesikapsto mano 
darže. 


Naktis... 5 val. ryto... Telefono skambutis! Kaip gar- 
siai skamba! 

Nervina! Vyras pasikelia iš lovos, pakelia ragelį: 

- Ar čia numeris 22 - 92 - 697 

- Ką jūs?!! Aš išvis neturiu telefono! 


“PRIEŽIŪRA: 
PRAKTIŠKI PATARIMAI 


Ilgiau džiaugsitės diskeliais, jei teisingai juos prižiūrėsite. 

1. Niekada nedėkite diskelio į įrenginį geruoju paviršiumi žemyn. Duo- 
menys gali nuo jo nukristi ir užkimšti vidinius įrenginio mechanizmus. 

2. Kartą per savaitę diskelius valykite ir vaškuokite. Mikroskopines me- 
talo daleles šalinkite galingu magnetu, o nešvarumus - šveitimo milteliais ir 
muilu. Vaškuoti diskeliai greičiau įsibėgėja, sutrumpėja kreipties laikas. 

3. Nelankstykite diskelių, jei jie gali tilpti į įrenginį nesulenkti. Didelius 
diskelius, jei norite įdėti į mažesnius įrenginius apkarpy kite. 

4. Nepalikite diskelių įrenginyje ilgam laikui, nes ištekėję skysti duome- 
nys gali sukelti vidinių įrenginio mechanizmų koroziją. 

5. Diskelių turinys nedauginamas kopijavimo aparatu (kseroksu). Jei no- 
rite gauti diskelio kopiją, tiesiog įkiškite abu diskelius į įrenginį. 

6. Kol mirksi įrenginio indikatorius, negalima išimti ar įdėti diskelio, 
neįmetus kelių monetų į plyšį. 

7. Jei diskelis jau pilnas, o jums reikia dar kažką įrašyti, išimkite diskelį iš 
įrenginio ir porą minučių gerai pakratykite. Ši operacija vadinama duomenų 
sutankinimu. Po duomenų sutankinimo įplyšusias vietas užklijuokite lipnia juosta, 
| kad duomenys neišbyrėtų. 

8. Kreipties greitį galima labai pagerinti iškerpant daugiau skaitymo sky- 
lių diskelio vokelyje. 

9. Diskeliai ypač tinka padėti po bokalais ar puodeliais. Po to jie turi būti 
gerai nušluostyti ir įvaškuoti (žr. p. 2). 

10. Redaguodami duomenis, nenaudokite žirklių ir klijų, nes duomenys 
yra per smulkūs, kad įžiūrėtumėte juos plika akimi. Jei turite mikroskopą, 
galite naudoti skutimosi peiliuką ir lipnią juostelę. 

11. Virusų profilaktikai periodiškai apipurkškite diskelius dezinfekuo- 
jančiu skysčiu. 

Pastaba: „DataLife Plus" diskelių vaškuoti nereikia. 

KRYŽIAŽODIS 
„MITOLOGIJA IR KOMPIUTERIAI" 


Šio kryžiadžio sprendėjų laukia puikūs ARS COMPUTANDI prizai 

(informaciją apie šią firmą žr. 56 psl.): 
modemas (pagrindinis prizas) ir papildoma programinė įranga, 
60 knygų kompiuterių tematika. 

Šie prizai atiteks skaitytojams, pirmiesiems teisingiausiai išsprendusiems 
kryžiažodį. Siųsdami atsakymus, ant lapo priklijuokite žemiau pateikiamą 
iškirptą ir užpildytą kuponą (rašykite didžiosiomis raidėmis). Sprendimų 
laukiame iki š. m. rugpjūčio 1 d. 

Vardas, pavardė 
Adresas 


| 
| 
Pašto indeksas — | | | | | | | | | | 
Telefonas X 


Vertikaliai: 


1. Materialus objektas duomenims laikyti (pvz., diskelis, 
magnetinė juosta ir pan.). 2. Biblinis patriarchas, Abraomo sūnus, 
Jokūbo ir Ezavo tėvas. 3. Senovės egiptiečių deivė - drėgmės 
personifikacija. 

6. Programos Winlika autorius. 7. Vienas dažniausiai naudojamų 
piešinių formatų kompiuteriuose. 9. Graikų panteono vyriausiasis 
dievas. 10. Senovės graikų augalų vegetacijos, mirštančios ir 
atgimstančios gamtos dievas. 12. Didelės programos sudarymo 
būdas, kai programa suskaidoma į nepriklausomus segmentus, 
kurie pakaitomis įrašomi į tą pačią pagrindinės atminties vietą 
(t.y. persidengia). 17. Majų dievas, garbintas kaip dienos, nakties 
ir dangaus skliauto valdovas, davęs žmonėms raštą. 

18. Musulmonų dievas. 20. Korporacija, sukūrusi ir gaminusi 
PDP serijos minikompiuterius. 22. Musulmonų pasninkas, 
arabiškai - Saumas. 24. Senovės žydų kilnojama šventykla. 

26. Akmeninis dubuo su vandeniu nišoje greta altoriaus. 


Horizontaliai: 
4. Karaimų kulto pastatas. 5. Senovės graikų vaisingumo ir 
derlingumo dievybės. 8.Vienas iš “Omnitel" Internet'o mazgų, 
pavadintas senovės lietuvių dievo vardu. 9. Indoeuropietiška 
dangaus dievybė - devas, priklausantis senovės indų dievų 
panteonui. 11. Senovės graikų meilės dievas. 13. Vienas iš 
seniausių kompiuterių grafikos vaizdo adapterių. 14. Senovės 
egiptiečių dievas - faraonų valdžios globėjas. 
15. Vedizmo pragaras - namas, kuriame demonai kankina 
nusidėjėlius. 16. Senovės iranėnų religijoje - deivė, atitinkanti 
lietuviškąją Aušrinę. 19. Internet'o peržiūros programa. 
21. Senovės indų mitologijoje - vienas iš 7 didžiųjų rišių, 
budizme - Budos Šakjamūnio vardas, duotas jam kaip tariamam 
rišių palikuoniui. 23. Romėnų laukų ir miškų dievybės. 
25. Nematerialus, nemirtingas žmogaus pradas, teikiantis kūnui 
gyvybę. 27. Garso bylų “Windows" terpei prievardis (file 
extension). 

Sudarė Aidas Žandaris 


Pozityvo [negatyvo) išvedimas iki 3600 dpi 
Skanavimas 
Kontrolinis atspaudas [Kodak Digital Proof) 


spalvų skaidymo studija 

Solutions for a small Planet"“. 


IBM Network Station http:/Awww.internet.ibm.com/networkstation 
IBM http:/Awww.ibm.com 
IBM Network Computing http:/Awww.internet.ibm.com 
IBM Servers http:/Awww.servergroup.hosting.ibm.com 
AS/400 http:/Awww.as400.ibm.com 
PC Server http:/Awww.pc.ibm.com/servers 
RS/6000 http://Awww.rs6000.ibm.com 
S/390 http:/Awww.s390.ibm.com 


IBM Lietuvoje. Šv. Jono g. a. 2600 Vilnius, tel. 22 11 03, faks. 222173 r. 


